ޑްރަގް ރީހެބިލިޓޭޝަން ސެންޓަރުގެ 12ވަނަ އަހަރީ ދުވަހާއި އަދި މަސްތުވާތަކެއްޗާ ދެކޮޅަށް މަސައްކަތްކުރާ ބައިނަލްއަޤްވާމީ ދުވަހުގެ މުނާސަބަތުގައި ބޭއްވެވި ޖަލްސާގައި ނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު \_r\_nދެއްކެވި ވާހަކަފުޅު\_r\_n - The President's Office\nޑްރަގް ރީހެބިލިޓޭޝަން ސެންޓަރުގެ 12ވަނަ އަހަރީ ދުވަހާއި އަދި މަސްތުވާތަކެއްޗާ ދެކޮޅަށް މަސައްކަތްކުރާ ބައިނަލްއަޤްވާމީ ދުވަހުގެ މުނާސަބަތުގައި ބޭއްވެވި ޖަލްސާގައި ނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު\n26 ޖޫން 2009، ރިފަރެންސް: PRO/NRW/2009/18\nاللـه سبحانه وتعالىއަށް ޙަމްދާއި ޝުކުރު ކުރަން. އަދި މި އުންމަތުގެ މާތް ނަބިއްޔާއަށް ޞަލަވާތާއި ސަލާމް ލެއްވުމަށް އެދި ދުޢާ ކުރަން.\nއޮނަރަބްލް މިނިސްޓަރ އޮފް ހެލްތް އެންޑް ފެމިލީ ޑޮކްޓަރ އާމިނަތު ޖަމީލް، އޮނަރަބްލް މިނިސްޓަރ އޮފް އެޑިޔުކޭޝަން ޑޮކްޓަރ މުސްޠަފާ ލުޠުފީ އަދި މިތަނަށް ޙާޒިރުވެވަޑައިގެން ތިއްބެވި އެންމެހާ ޢިއްޒަތްތެރިންނާއި މި މަރުކަޒުގެ އެންމެހާ ސްޓާފުންނާއި މަރުކަޒުގައި ފަރުވާ ހޯއްދަވަމުން ގެންދަވާ ހުރިހާ ކުދިން.\nއާދެ! މިރެއަކީ މިއީ ވަރަށްވެސް މުހިންމު ރެއެއް. ސަބަބަކީ މިފަދަ މަރުކަޒަކަށް 12 އަހަރު ފުރިގެން މަރުކަޒުން ހާސިލު ކުރެވިފައިވާ އެކިއެކި ކާމިޔާބުތަކާއި އަދި ހަމައެހެން މިފަދަ މަރުކަޒުތަކުން ހާސިލުކުރަން ހުރި ކާމިޔާބުތަކާ ބެހޭގޮތުން ވިސްނާލާ ރެއަކަށްވުމާއެކު، އަޅުގަނޑުގެ ފުރަތަމަ ވާޖިބަކީ މި މަރުކަޒު ކާމިޔާބު މަރުކަޒަކަށް ހެއްދެވުމަށްޓަކައި މަސައްކަތް ކުރައްވަމުން ގެންދަވާ އެކިވަރުވަރުގެ ވެރިންނަށާއި މި މަރުކަޒުގެ މުވައްޒަފުންނަށް ވަރަށް އިޚްލާޞްތެރިކަމާއެކީ ޝުކުރު އަދާކުރުން. އަދި ހަމައެހެން އަޅުގަނޑަށް އެނގިފައިވާ ގޮތުގައި މަރުކަޒުގެ ވަރަށްގިނަ މަސައްކަތްތަކެއް ހިންގަވަމުން ގެންދަވަނީ ފަރުވާ ހޯއްދަވަމުން ގެންދަވާ ކުދިން. އަޅުގަނޑު ކުރީފަހަރު މިތަނަށް ޒިޔާރަތް ކުރިއިރުގައި އޯ.ޖޭ.ސީ.ގެ ނަމުގައި އަޅުގަނޑަށް ތަޢާރަފްވި ވަރަށް ޙަރަކާތްތެރި ޒުވާން ކުދިންކޮޅެއް މި މަރުކަޒު ހިންގުމުގައި ވަރަށް މުހިންމު ރޯލެއް އަދާކުރަމުން ގެންދާކަން އަޅުގަނޑު ފާހަގަކުރިން. އާދެ! މި ހުރިހާ ފަރާތްތަކަށް އަޅުގަނޑު ވަރަށް އިޚްލާޞްތެރިކަމާއެކީ މިރޭ ޝުކުރު ދަންނަވަން. އަދި މިހާތަނަށް ތިޔަބޭފުޅުން ހޯއްދަވަމުން ގެންދަވާފައިވާ ކާމިޔާބީއަށްޓަކައި މުބާރަކްބާދީ ދަންނަވަން.\nއާދެ! މި މަރުކަޒަކީ މިއީ ދިވެހިރާއްޖޭގައި މިވަގުތު ހުރި އެންމެބޮޑު މިފަދަ މަރުކަޒް. މިތާނގައި ފަރުވާ ލިބެމުންދާ ކޮންމެ ކުއްޖަކަށް އިތުރު ދިހަކުދިން މި މަރުކަޒުން ބޭރުގައި މިފަރުވާއަށް ބޭނުންވެފައި އެބަތިބި. ހަމަ މިއަދުވެސް އަޅުގަނޑުގެ ކައިރީގައި ވަރަށް އަސަރާއެކީގައި މަންމައަކު ވާހަކަ ދެއްކި މިއަދު ހަވީރު. އެ މަންމަ އަޅުގަނޑު ކައިރީގައި ބުނީ ތިމަންނަގެ ބޮޑުވެފައި ހުރި ފިރިހެން ދަރިފުޅު ރީހެބަށް ގެންގޮސްދޭށޭ. އެއީ، މިވޭތުވެދިޔަ ހަފްތާއެއްގެ ތެރޭގައި އޭނާ ދެފަހަރަށް އަމިއްލައަށް ފުރާނަ ދުއްވާލުމަށް މަސައްކަތް ކޮށްފިއޭ. އަދި ތިމަންނައާ ތިމަންނަގެ ކުޑަ ދަރިފުޅު މިހާރު އޭނާއާއެކީގައި އުޅެން ދަތިވެއްޖެއޭ. މިއީ ހަމަ މިއަދު ހަވީރު. މީގެކުރިން ދެރެއަކު އަޅުގަނޑުގެ ގެއަށް އައިސް އަޅުގަނޑުމެން ދަންނަ ރައްޓެއްސަކުވެސް ހަމަ މި އާދޭސް މިގޮތަށް ކޮށްފި.\nކަންމިހުރީ މިހެން. އަޅުގަނޑުމެންނަށް ސަރުކާރުގެ މަތީ މަގާމުތަކުގައި ތިބެގެންވެސް މިއަދު އަދި މިވަގުތުން ވަގުތަށް އެ މަންމައިންގެ އާދޭސްގެ ޖަވާބެއް ދޭން މިތިބީ ދަތިވެފައި. އެހެންވީމާ، މިކަމަކީ ކުޑަކޮށްވެސް ކުޑަކަމެއްނޫން. ވަރަށްބޮޑު ކަމެއް. އަޅުގަނޑުމެން މިމަސައްކަތާ ހަވާލުވެގެން، އިންތިޚާބަކާ ކުރިމަތިލައިގެން އިންތިޚާބު ކާމިޔާބު ކޮށްގެން އައިސް މި މަގާމު ތަކުގައި މިތިބީ މިދެންނެވި ކަންތައް ފުރިހަމަ ކޮށްދޭން. އެކަންތައް ނުކުރެވޭހާ ހިނދަކު އެއީ، އަޅުގަނޑުމެންނަށް އަޅުގަނޑުމެންގެ މަސައްކަތް ނުކުރެވޭކަން.\nއާދެ! އެހެންވީމާ، އަޅުގަނޑުމެން މިހާރު ވަރަށްބޮޑަށް މަސައްކަތް ކުރަމުން މިގެންދަނީ ވީހާވެސް އަވަހަކަށް ޑްރޮޕިންގ ސެންޓަރެއްވެސް އުފެއްދޭތޯ. އެގޮތުން މިނިސްޓްރީ އޮފް ހެލްތް އެންޑް ފެމިލީގެ ފަރާތުން މިހާރު ވަރަށް އަވަދިނެތި މަސައްކަތް ކުރައްވަމުން އެ ގެންދަވަނީ މިމަހުގެ ތެރޭގައި ވިލިމާލޭގައި އެފަދަ މަރުކަޒެއްވެސް ހުޅުއްވައިދެއްވޭތޯ.\nއާދެ! އެނގިވަޑައިގަންނަވާނެ ފަދައިން ރާއްޖެއިން މަސްތުވާތަކެތި މަދުކުރުމަށްޓަކައި ވަރަށް ބުރަ މަސައްކަތްތަކެއް ކުރަމުން އެބަގެންދޭ. ޚާއްޞަ ގޮތެއްގައި ދިވެހި ފުލުހުންނާއި ކަސްޓަމްސްގެ ވެރިން، ކަސްޓަމްސްގެ ބޭފުޅުން، ވަރަށްބުރަ މަސައްކަތްތަކެއް ކުރައްވަމުން އެބަގެންދަވާ. އޭގެ ނަތީޖާއެއްގެ ގޮތުން އަޅުގަނޑު ދަންނަވާނީ ކޮންމެވެސް ވަރަކަށް މަސްތުވާތަކެތި މާރުކޭޓުން މަދުވަމުން އެބަދެއޭ. މަސްތުވާތަކެތި މަދުވުމަކީ އެއީ، އޭގެ ސަބަބުން އަނެއްކާވެސް އިތުރު މައްސަލަތަކެއް ނުކުންނަ ކަމެއް. މަސްތުވާތަކެތި ބޭނުންވާ ކުދިންނަށް އެ ނުލިބުމުން ލިބޭ ހާސްކަމާއި ވޭނާ ކުރިމަތިލާންޖެހޭ މައްސަލަތައް އިތުރުވެގެންދާ ކަމެއް. އަދި ހަމައެހެން އޭގެ އަސަރު ޢާއިލާތަކަށާއި، މުޅި މުޖުތަމަޢަށް އިތުރުވެގެންދާ ކަމެއް. އެހެންވީމާ، އެކަން ޙައްލު ކުރުމަށްޓަކައި އަޅުގަނޑުމެން ދެން އަޅަންޖެހޭ ފިޔަވަޅުތައްވެސް އެބަ އަޅަންޖެހޭ. އެއީ، މިދެންނެވިހެން ޑްރޮޕިންގ ސެންޓަރުތަކާއި އެހެނިހެން ކުއްލި ފަރުވާ ދެވޭނެ ތަންތަން އަޅުގަނޑުމެން ހަދަންޖެހޭ. އެހެންވީމާ، އެމަސައްކަތް މިހާރު އެބަހިނގަމުންދޭ.\nދެން އަޅުގަނޑުމެން މި އުންމީދު ކުރަނީ މި މަރުކަޒުންވެސް މިދެވޭ ޚިދްމަތުގެ ފެންވަރުވެސް ރަނގަޅު ކުރައްވައި އަދި މިފަދަ އިތުރު މަރުކަޒުތައް ރާއްޖޭގައި އުފެދޭނެ ގޮތެއް ވީހާވެސް އަވަހަކަށްވުން. މިދެންނެވި ގޮތަށް މި ޚިދްމަތްތައް ފުޅާކުރެވިގެންނޫނީ މިހާރު ފަރުވާއަށް ބޭނުންވެފައިވާ ހުރިހާ ކުދިންނަށް އަޅުގަނޑުމެންނަށް އެފަރުވާއެއް ދެވޭކަށްނެތް. ވީމާ، މިއީ އަޅުގަނޑު ދެކޭ ގޮތުގައި ޤައުމީ ފެންވަރެއްގައި ވަރަށްބޮޑަށް އަޅުގަނޑުމެން މަސައްކަތް ކުރަންޖެހިފައިވާ ކަމެއް. އެއްވެސް ޙާލެއްގައި މިއީކީ ޢާންމު ޙާލަތެއްގެ ގޮތުގައި ކަމެއް ކުރެވުނީމާ ކަމެއް ކުރަންތިބޭގޮތަށް އޮންނަންޖެހޭ ކަމެއް ނޫން. އޮވެގެންވާނެ ކަމެއްނޫން. އެއަށްވުރެ މާ މުހިންމު އެއަށްވުރެ މާ އަސަރުގަދަ ކަމެއް.\nއާދެ! އަޅުގަނޑު ޚާއްޞަ ގޮތެއްގައި މިރޭ މިތާނގައި އަންވަރުގެ ޙަޔާތާ ބެހޭގޮތުން ވާހަކަ ދެއްކެވި ކަމަށްޓަކައި އޭނާއަށް ވަރަށްބޮޑަށް އަޅުގަނޑު ޝުކުރު ކުރަން. އެއީ، އޭނާގެ ވާހަކައިން އަޅުގަނޑުމެންނަށް ވަރަށް ކުރު ގޮތަކަށް އިޙްސާސް ކުރެވިއްޖެ، މިކަމުގެ ވަބާގައި ޖެހިފައިވާ ކޮންމެ ކުއްޖަކަށްވެސް ކުރަންޖެހޭ ދަތުރު. އޭގެ ނުރައްކާތެރިކަމާއި އޭގެ ވޭނާއި އޭގެ އަސަރު އަޅުގަނޑުމެންނަށް ވަރަށް ރަނގަޅަށް މިރޭ އިވިގެން ހިނގައްޖެ. އާދެ! އެވާހަކައަކީ އެއީ ހަމައެކަނި އަންވަރުގެ ވާހަކައެއް ނޫން. އެވާހަކައަކީ މަސްތުވާތަކެތީގެ ދަތުރުގައި ޖެހިފައިވާ ހަމަ ކޮންމެ ކުއްޖެއްގެވެސް ވާހަކަ. އެހެންވީމާ، އޭނާއަށް އަދިވެސް އަޅުގަނޑު ވަރަށްބޮޑަށް ޝުކުރު ދަންނަވަން.\nއާދެ! އަޅުގަނޑު ގަބޫލުކުރާ ގޮތުގައި ކޮންމެ ކުއްޖަކަށްވެސް އެކުއްޖަކު މިކަމުން ސަލާމަތްވުމަށް ނިޔަތްގަނެ އެކަމަށްޓަކައި މަސައްކަތް ކުރަން ބޭނުންވާކަމަށްވާނަމަ އިރާދަކުރެއްވިއްޔާ މިކަމުން ސަލާމަތްވެވޭނެ. އަޅުގަނޑުމެންގެ ވާޖިބަކީ އެގޮތަށް ސަލާމަތްވާން ބޭނުންވާ ކުދިންނަށް ދޭންޖެހޭ އެހީ ދިނުން. އެއީ، ސަރުކާރުގެ ވާޖިބެއް. ކޮންމެ ކުއްޖަކަށްވެސް އެޚިދްމަތް ދިނުމަކީ ވާޖިބެއް. އެކަމަށްޓަކައި އަޅުގަނޑުމެން އެބަ މަސައްކަތް ކުރަންޖެހޭ.\nއާދެ! އަޅުގަނޑު ދެކޭގޮތުގައި އަޅުގަނޑުމެން ކޮންމެ މީހަކީވެސް އަޅުގަނޑު މިވާހަކަ ޚާއްޞަކޮށް މި މުޚާޠަބު ކުރަނީ މިތާނގައި މި މަރުކަޒުގައި ފަރުވާ ހޯދަމުންދާ ކުދިންނަށް. އަދި އަޅުގަނޑު ގަބޫލުކުރާ ގޮތުގައި އަޅުގަނޑުމެން ކޮންމެ މީހަކުވެސް اللـه سبحانه وتعالى މިދުނިޔެއަށް ފޮނުވާފައިމިވަނީ ސަބަބަކަށްޓަކައި. ހަމަ މިދުނިޔެއަށް އައިސް އުޅެލާފައި ދުވަސްކޮޅަކު ދާގޮތަކަށްނޫން. އަޅުގަނޑުމެން ވަކި މުއްދަތަކަށް މިދުނިޔެއަށް ފޮނުއްވާފައިމިވަނީ ބޭނުމަކަށްޓަކައި. އަޅުގަނޑު ގަބޫލުކުރާ ގޮތުގައި އަޅުގަނޑުމެންނަށް މި ސިކުނޑިއާއި މި ވިސްނުންތެރިކަމާއި އަޅުގަނޑުމެންގެ މިފުރިހަމަ ސިފައިގައި އަޅުގަނޑުމެން މިދުނިޔެއަށް އައިސް މިތިބީ ވަރަށް މުހިންމު ސަބަބަކަށްޓަކައި. އެސަބަބު އަޅުގަނޑުމެން ކޮންމެ މީހަކު ޖެހޭނެ ވިސްނަން، އެކަން ދެނެގަންނަން.\nއަޅުގަނޑުމެން ކޮންމެ މީހަކީ މިއީ، އަޅުގަނޑުމެންގެ ވަށައިގެންވާ އެހެން ހުރިހާ އެންމެންނާ އަޅުގަނޑުމެންގެ ދުނިޔެއަށް އިތުރު ފުރިހަމަކަމެއް ގެނައުމަށްޓަކައި އައިސްތިބި މީހުން. އަޅުގަނޑުމެން އެއްވެސް މީހަކީ މިއީ، ބޭކާރު ގޮތެއްގައި އަޅުގަނޑުމެންގެ ޙަޔާތާއި އަޅުގަނޑުމެންގެ އުމުރު ވޭތުކޮށްލަން މިތަނަށް އައިސްތިބި ބައެއްނޫން. އެހެންވީމާ، އަޅުގަނޑުމެން އެބަޖެހޭ އެކަމަށްޓަކައި ވަރަށް ފުންކޮށް ވިސްނަން. އަޅުގަނޑުމެން ކޮންމެ މީހަކުވެސް ވިސްނުންތެރިކަމާއެކީގައި އަޅުގަނޑުމެންގެ ޙަޔާތް ވޭތުކުރާނަމަ، ކޮންމެ ދުވަހަކުވެސް އަޅުގަނޑުމެންގެ ނަފްސާ ދޭތެރޭގައި ވިސްނާނަމަ، މަސްތުވާތަކެތިން ސަލާމަތްވުމަކީ އުދަނގޫ ކަމަކަށް ނުވާނެ. އަޅުގަނޑުގެ އިލްތިމާސަކީ ކޮންމެ ކުއްޖަކުވެސް އެކުއްޖެއްގެ ޙަޔާތާ ދޭތެރޭގައި އަބަދުވެސް ފުންކޮށް ވިސްނަމުން ގެންދިއުން. ކީއްވެތޯ އަޅުގަނޑުމެން މިތާ މިތިބީ. ކޮން ކަމެއްތޯ އަޅުގަނޑުމެން ކުރަންޖެހެނީ. ކޮން މިޞްރާބަކަށްތޯ އަޅުގަނޑުމެން މިދަތުރުކުރަނީ. މިހިރަ މިހިރަ ސުވާލުތަކާ ދޭތެރޭގައި ޚިޔާލުކޮށް ވިސްނާ ހެދުން.\nއަޅުގަނޑުމެން ކޮންމެ މީހަކީވެސް މިއީ އެކަނިމާއެކަނި ހުރި ފަރުދެއް ނޫން. އަޅުގަނޑުމެން ކޮންމެ މީހަކީވެސް އެހެންބަޔަކާ ލާމެހި ގުޅިފައިވާ މީހެއް. އަޅުގަނޑުމެންގެ ސޫރައިންނާއި އަޅުގަނޑުމެންގެ ވިސްނުމުންނާ އެކަން ދޭހަވޭ. އެހެންވީމާ، އަޅުގަނޑުމެންނަށް ދިމާވާ ކޮންމެ ހިތާމައަކީ އެހެން ބަޔަކަށްވެސް ލިބޭ ހިތާމައެއް. ލިބޭ ކޮންމެ އުފަލަކީވެސް، އެހެން ބަޔަކަށްވެސް ލިބޭ އުފަލެއް. އެހެންވީމާ، އަޅުގަނޑުމެންގެ ޒިންމާއަކީ ހަމައެކަނި އަޅުގަނޑުމެންގެ ނަފްސުތަކަށް އޮތް ޒިންމާއެއް ނޫން. އެއީ، އަޅުގަނޑުމެންގެ ޢާއިލާތަކަށާއި އަޅުގަނޑުމެންގެ ރަޙްމަތްތެރިންނަށާއި އަޅުގަނޑުމެންގެ އަނބިދަރިންނަށްވެސް އޮތް ޒިންމާއެއް. އެހެންވީމާ، މިކަންކަމާ ދޭތެރޭގައި ވިސްނާ ފިކުރުކޮށް، އަޅުގަނޑު އުންމީދު ކުރަން ހަމަ ކޮންމެ ކުއްޖަކުވެސް ވަރުގަދަ ޢަޒުމަކާއެކީގައި މަސްތުވާތަކެތީގެ ވަބާއިން ސަލާމަތްވުމަށްޓަކައި މަސައްކަތް ކުރަމުންގެންދާނެ ކަމަށް. މުޖުތަމަޢުގެ ވާޖިބެއް އެއިން ކޮންމެ ކުއްޖަކަށް އެހީތެރިވެދިނުން.\nއާދެ! މިތަނުން ނުކުންނަ ކޮންމެ ކުއްޖަކީ އެއީ، އެ މުޖްތަމަޢުގެ އެހީއާއެކީގައި އަނބުރާ މުޖުތަމަޢަށް އިޢާދަވެ ހަމަޖެހޭ ރަނގަޅު ދިރިއުޅުމެއް އުޅެވޭނެ ކުއްޖަކަށް ހަދާދެވޭތޯ ހުރިހާ އެންމެން މަސައްކަތް ކޮށްދިނުން. އެއީ އަޅުގަނޑުމެންގެ ވާޖިބެއް. އަޅުގަނޑުމެން އެންމެންގެ ވާޖިބެއް. އެހެންވީމާ، އެގޮތަށް ކަންކަން ފަހިކުރުމަށްޓަކައި އަޅުގަނޑުމެން އިރާދަކުރެއްވިއްޔާ މަސައްކަތް ކުރަމުން މިގެންދަނީ. ދިވެހި ސަރުކާރުގެ ފަރާތުން މިއަދު މަސްތުވާތަކެއްޗަށް ދެއްވަމުން ގެންދަވަނީ ވަރަށްވެސް ޚާއްޞަ އަހަންމިއްޔަތެއް. އަޅުގަނޑުމެން ދެކޭގޮތުގައި މި މަރުކަޒަކީ މިއީ، އަޅުގަނޑުމެން މިދެންނެވި ވާޖިބުތައް އަދާކުރުމަށްޓަކައި ހުރި އެންމެ ބޮޑު އެއް ވަސީލަތް. އަޅުގަނޑުމެން މިހާރު މަސައްކަތް ކުރަމުން މިގެންދަނީ ދައުލަތުގެ އެންމެ މަތީ ފެންވަރުގައި ތިއްބެވި ވަޒީރުންނާއެކީގައި އަޅުގަނޑުމެންގެ ނާކޮޓިކްސް ކޮންޓްރޯލް ކައުންސިލެއް އުފައްދައި އެ ކައުންސިލްގެ ފަރާތުން މިދެންނެވި ކަންތައްތަކަށް ރިޢާޔަތްކޮށް ކުރިއަށް ކުރަންހުރި ކަންތައްތައް މިހާރުވަނީ ފާހަގަކުރެވިފައި. އެގޮތުން ފަރުވާދޭންޖެހޭ ހުރިހާ ކުދިންނަށްވެސް ފަރުވާދެވޭނެ ގޮތްތަކެއް އިރާދަކުރެއްވިއްޔާ މާލަހެއްނުވެ، އަޅުގަނޑުމެން އިންތިޒާމު ކުރާނަން.\nއާދެ! މިރޭ އަޅުގަނޑުގެ ވާހަކަ މާދިގުކުރާކަށްނެތީމު. އަޅުގަނޑު ވަރަށް އުފާކޮށްފިން، އަޅުގަނޑަށް މިޖަލްސާއަށް ދަޢުވަތު ދެއްވިކަމަށްޓަކައި. އަޅުގަނޑު މިދެއްކި ކުރުވާހަކަކޮޅާ ދޭތެރޭގައި ހުރިހާ ކުދިންވެސް ފުންކޮށް ވިސްނާނެ ކަމަށް އަޅުގަނޑު އުންމީދު ކުރަން. އަޅުގަނޑު އެދެނީ، މި މަރުކަޒަށް އަބަދުމެ ކުރިއެރުން. ﷲ އިރާދަކުރެއްވިއްޔާ އަޅުގަނޑަށް ވީވަރަކުން މަސައްކަތް ކުރަމުން ގެންދާނަން. އަޅުގަނޑުމެންގެ ކެބިނެޓްގައި ތިއްބެވި ޢިއްޒަތްތެރި ވަޒީރުންނާއެކުގައި އަޅުގަނޑުމެން މަސައްކަތް ކުރަމުން ގެންދާނަން، ﷲ އިރާދަކުރެއްވިއްޔާ މި މަސްތުވާތަކެތީގެ ވަބާއިން ދިވެހި ދަރިން ސަލާމަތް ކުރެވޭތޯ.\nوالســّلام عليــكم ورحـمــة اللّـه وبركاته.


Namoona manzareh: Hukuru miskithuge aabaathura filuvumuge amalee masahkathugai gaumuge Raees - One Online\nހުކުރު މިސްކިތް އާބާތުރަ ފިލުވުމުގެ މަސައްކަތުގައި ރައީސް ސޯލިހު ބައިވެރިވެ ވަޑައިގަންނަވަނީ --- ފޮޓޯ: އަލާ ދީދީ\nހުކުރު މިސްކިތް އާބާތުރަ ފިލުވުމުގެ މަސައްކަތުގައި ރައީސް ސޯލިހު ބައިވެރިވެ ވަޑައިގަންނަވަނީ --- ފޮޓޯ: ހެރިޓެޖް މިނިސްޓްރީ\nނަމޫނާ މަންޒަރެއް: ހުކުރު މިސްކިތުގެ އާބާތުރަ ފިލުވުމުގެ އަމަލީ މަސައްކަތުގައި ގައުމުގެ ރައީސް\nރޯދަމަހަށް ތައްޔާރު ވުމުގެ ގޮތުން މިސްކިތްތައް ސާފުކޮށް، މިސްކިތު ގޯތިތެރެއަށް ވެލިލައި ހެދުމަކީ ޒަމާނުއްސުރެ ދިވެހިންގެ ތެރޭ އޮންނަ އާދައެކެވެ. އިއްޔެ ފެނިގެން ދިޔައީ ރޯދަމަހަށް ތައްޔާރުވުމުގެ ގޮތުން ހެރިޓޭޖް މިނިސްޓްރީގެ މުވައްޒަފުން އިސްވެ މާލޭގެ ހުކުރު މިސްކިތުގެ އާބާތުރަ ފިލުވުމުގެ މަސައްކަތް ކުރިއަށް ގެންދިޔަ ތަނެވެ. ތަފާތުވި ކަމަކީ މިމަސައްކަތުގައި އަމަލީ ގޮތުން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ބައިވެރިވެވަޑައިގަތުމެވެ.\nސޯޝަލް މީޑީއާގައި އިއްޔެ އާންމުވި ފޮޓޯ ތަކުން ފެނިގެން ދިޔައީ ހުކުރު މިސްކިތުގެ ވަޅުދިޔަ ހިއްކުމުގެ މަސައްކަތުގެ އިތުރުން ހުކުރު މިސްކިތުގެ ގޯތި ތެރެއަށް ވެލިލުމުގެ މަސައްކަތުގައި އަމަލީ ގޮތުން ރައީސް ސޯލިހު ބައިވެރިވެވަޑައިގެންނެވި މަންޒަރެވެ. އަދި ރައީސް ސޯލިހުގެ އަރިހުގައި ހެރިޓޭޖް މިނިސްޓަރު ޔުމްނާ ހުކުރު މިސްކިތުގެ ގޯތިތެރެއަށް ވެލިލުމުގެ މަސައްކަތުގައި އުޅުއްވާ މަންޒަރުވެސް ވަނީ ފެނިފައެވެ.\nމީގެ އިތުރުން ރައީސް ސޯލިހު ވަނީ ހުކުރު މިސްކިތުގެ މުންނާރުގެ އެންމެ މައްޗަށް އަރާވަޑައިގެން، މުންނާރަށް އަރާވަޑައިގެންނެވި ރާއްޖޭގެ ފުރަތަމަ ރައީސަށްވެސް ވެވަޑައިގެންފަ އެވެ. އިއްޔެ ހުކުރު މިސްކިތުގެ އާބާތުރަ ފިލުވުމުގެ އަމަލީ މަސައްކަތުގައި ރައީސް ބައިވެރިވެވަޑައިގަތް އިރު، ހެރިޓޭޖުން ވަނީ މިސްކިތާ ބެހެ މައުލޫމާތުތައް ރައީސް ސޯލިހުއާ ހިއްސާކުރައްވައިފައެވެ.\nބަރަކާތްތެރި ރޯދަމަހަށް ތައްޔާރުވުމުގެ ގޮތުން ކުރިޔަށް ގެންދިޔަ މި މަސައްކަތުގައި ރައީސް ސޯލިހު ބައިވެރިވެވަޑައިގަތުމަކީ ނަމޫނާ ކަމެއްގެ ގޮތުގައި ގިނަ ބަޔަކު އަންނަނީ ފާހަގަކުރަމުންނެވެ. އަދި އެކަމަށް ޓަކައި މީސްމީޑިއާގައި ގިނަ ބަޔަކު ވަނީ އެމަނިކުފާނަށް ތައުރީފުކޮށްފަ އެވެ.\nހުކުރު މިސްކިތުގެ އިތުރުން ވެސް ގައުމީ އަދި ޖަމާއަތުގެ ފެންވަރުގައި ވެސް ކުރާ އިޖުތިމާއީ އަދި އެ ނޫން ވެސް މި ފަދަ ވަރަށް ގިނަ ކަންކަމުގައި ރައީސް ސޯލިހު ގެންދަވަނީ ބައިވެރިވެވަޑައިގަންނަވަމުނެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޔުމްނާ މައުމޫން މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ރައީސް އޮފީސް ރޯދަމަސް


Heevanee fuhpaameygai fulhithoshithakeh hurihen: Covid-19 jehifaivaa meeheh\nހީވަނީ ފުއްޕާމޭގައި ފުޅިތޮށިތަކެއް ހުރިހެން: ކޮވިޑް-19 ޖެހިފައިވާ މީހެއް\nތާރާ ޖޭން ލޭންގްސްޓަން ސޯޝަލް މީޑިއާގައި ޝެއާކުރި ވީޑިއޯއަކީ ވެސްޓް ލަންޑަންގެ ހިލިންގްޑަން ހޮސްޕިޓަލުގެ އައިސީޔޫގައި އޮވެގެން ނަގާފައިވާ ވީޑިއޯއެކެވެ.\nކޮވިޑް-19 ޖެހިފައިވާ އިނގިރޭސި ވިލާތުގެ އަންހެނަކު ސޯޝަލް މީޑިއާގައި ޕޯސްޓްކޮށްފައިވާ ވީޑިއޯއެއްގައި މި ބަލީގެ ހުރި ބިރުވެރިކަން ހާމަކޮށްދީފައި ވެއެވެ. އަދި ބަލީގައި އޭނާ ކުރަމުންދާ ތަޖުރިބާ 39 އަހަރުގެ މި އަންހެންމީހާ ވަނީ ޝެއާ ކޮށްފަ އެވެ.\n"އާދޭސްކޮށްފައި ބުނަން. މި ވައިރަސް ހަށިގަނޑަށް ނާރާތޯ ރައްކާތެރިކަމުގެ ގޮތުން ކުރެވުނުހާ ކަމެއް ކުރޭ. އެއްވެސް ޗާންސެއް ނުނަގާ. އަދި ޗާންސެއް ނަގަން ވިސްނާ މީހަކު ވެސް އަހަރެންގެ ހާލަތަށް ބަލާލާ. އަހަރެން މިއޮތީ އިންޓެންސިވް ކެއާ ޔުނިޓުގައި. މި ޓިއުބުތަކާ ނުލާ އަހަންނަކަށް ނޭވާއެއް ނުލެވޭ،" ވަރަށް އުނދަގުލުން ނޭވާ ލަމުން ތާރާ މި ވީޑިއޯގައި ބުނެފައި ވެއެވެ.\nތާރާގެ އަތަށް ދެ ޓިއުބެއް ގުޅާފައިވާއިރު އޭނާ ނޭވާލުމަށް ވެސް އިތުރު ޓިއުބެއް ގުޅާފައި ވެއެވެ. އޭނާ ވާހަކަ ދައްކަމުން ދިޔައީ އެ ޓިއުބުންނެވެ. އޭރު ވެސް އޭނާ އިރުއިރުކޮޅާ ނޭވާ ހާސްވެގެން އުޅޭތަން ފެނެ އެވެ.\nއޭނާ ބުނި ގޮތުގައި އޭނާގެ ހަށިގަނޑުގެ ދެ ތަނަކަށް ދެ ކެނިއުލާ ލައްވާފައި ވެއެވެ. އަދި ކެތިޓާއެއް (ކުޑަކަމުދާން ބޭނުންކުރާ ހޮޅިއެއް) ވެސް ވަނީ ލައްވާފަ އެވެ. އޭނާގެ ހާލަތު ވަރަށް ބޮޑަށް ގޯސްވި ކަމަށާއި މި ވީޑީއޯ ކުރަމުންދާ ވަގުތަކީ އޭނާގެ ކުރީގެ ހާލަތަށް ވުރެ 10 ގުނަ ރަނގަޅުވެފައިވާ ހާލަތެއް ކަމަށް ވެސް ތާރާ ބުންޏެވެ.\nތާރާ ބުނާ ގޮތުން އޭނާއަށް މިހާރު ރޭދުވާ ތަކުރާރުވާ ގޮތެއް ވެސް ނޭނގެ އެވެ.\nތާރާގެ ވަރަށް ވަރުގަދަ އިލްތިމާސެއް އާއްމުކޮށް ދުނިޔޭގައި ދިރިއުޅޭ އެންމެންނަށް މި ވީޑިއޯގެ ޒަރިއްޔާއިން އޭނާ ހިއްސާ ކުރި އެވެ.\n"ސިނގިރޭޓް ބޯ މީހެއް ނަމަ އަވަހަށް އެކަން ހުއްޓާލާ. ސަބަބަކީ ތި ފުއްޕާމޭގެ ބޭނުން ވަރަށް ބޮޑުވާނެތީ. ހެޔޮނުވާނެ ތީގެން އެއްވެސް މީހަކު މިފަދަ ފުރުސަތެއް ތަނަވަސްވިޔަ ނުދީ. ކޮވިޑް-19 ޖެހި ބޮޑުވަރު ވެއްޖެނަމަ ތީގެން ކޮންމެ މީހަކަށް ވެސް އޮންނަން ޖެހޭނީ އަހަރެން މިއޮތް ތަނުގައި،" ތާރާ ބުނެފައި ވެއެވެ.\nއިނގިރޭސި ވިލާތު ނޫހަކަށް ތާރާ ބުނެފައިވާ ގޮތުގައި އޭނާއަށް އިހްސާސް ކުރެވެނީ އޭނާގެ ފުއްޕާމޭގައި ފުޅިތޮށިތަކެއް ހުރިހެންނެވެ. އެހެންވެ ނޭވާލުމަކީ ވެސް ގަދަފަދަ ހަނގުރާމައެއް ކުރުން ފަދަ ކަމެކެވެ.\nތާރާ ބުނި ގޮތުގައި އޭނާ އައިސީޔޫއަށް ގެންގޮސް ސިޑޭޓްކޮށް ޓިއުބުލައްވާށެވެ. ސަބަބަކީ އޭނާގެ ހަށިގަނޑު ބައްޔާ ހަނގުރާމަކުރުމުގައި ހޭދަކުރި ހަފުތާއެއްހާ ދުވަހުގެ ތެރޭގައި މާ ބޮޑަށް މަރުވެ ބަލިކަށިވެފައި ވާތީ އެވެ.\nތާރާ އަކީ ފިޓްނަސް އަށް ވަރަށް ބޮޑު ސަމާލުކަމެއް ދިން މީހެކެވެ. އޭނާ ބުނި ގޮތުގައި މި ވީޑިއޯ ރެކޯޑްކޮށް ސޯޝަލް މީޑިއާގައި ޝެއާކުރުމުގެ މަގްސަދަކީ މި ބައްޔަކީ ހަމައެކަނި އުމުރުން ދުވަސްވީ މީހުންނަށް ޖެހޭ ބައްޔެއް ނޫން ކަމާއި އަދި ބޮޑެތި ބަލިތަކުގައި އުޅޭ މީހުންނަށް އެކަނި ޖެހޭ ބައްޔެއް ނޫންކަން ހާމަކޮށްދިނުމަށެވެ.\nއެންމެ ފުރަތަމަ ތާރާގެ ބަލި ފެށުނީ އާއިލާއަކު ޕޮލެންޑަށް ކުރި ޗުއްޓީ ދަތުރަކުން އެނބުރި އައިތަނާ މޭގައި ރޯގާ ހިފާފައިވާ ކަހަލަ ގޮތެއް ވެގެންނެވެ.\nކޮރޯނާ ވައިރަސް ކޮވިޑް-19 ބަލާއާފާތް\nމި ދުވަސްވަރު މީހުނާ ދުރުވާނީ ކިހިނެއް؟


World cup dhakkan cable TV operatarunnaaeku ebbasvumakah naadhevey: PSM | Mihaaru\nޕީއެސްއެމްގެ ޓީވީއެމް ހިންގާ އިމާރާތް: އެ ކުންފުނިން ބުނީ ވޯލްޑް ކަޕްގެ މެޗުތައް ސޮނީ ޕިކްޗާސްގެ ޗެނަލްތަކުން ދައްކަން ކޭބަލް ޓީވީ އޮޕަރޭޓަރުންނާ އެކު މިހާތަނަށް އެއްބަސްވުމަކަށް ނާދެވޭ ކަމަށް.---ފޮޓޯ: ހުސެއިން ވަހީދު/މިހާރު\nވޯލްޑް ކަޕް ދައްކަން ކޭބަލް ޓީވީ އޮޕަރޭޓަރުންނާ އެކު އެއްބަސްވުމަކަށް ނާދެވޭ: ޕީއެސްއެމް\n06 ޖޫން 2018 - 16:23 30 comments\nދައުލަތުގެ މީޑިއާ ހިންގާ ކުންފުނީގެ މެނޭޖިން ޑިރެކްޓަރު އިބްރާހިމް ޚަލީލް ވިދާޅުވީ، ވޯލްޑް ކަޕްގެ މެޗުތައް ރާއްޖޭގައި ދެއްކުމަށް ސޮނީ ޕިކްޗާސްގެ ރައިޓްސް އެހެން ބައެއްގެ އަތުގައި ނޯންނާނެ ކަމަށެވެ. އެހެން ކަމުން، ޓީވީއެމް ފިޔަވައި އެހެން ޗެނަލަކުން މެޗުތައް ދެއްކޭނީ ޕީއެސްއެމްގެ ހުއްދަ ލިބިގެން ކަމަށް އޭނާ ވިދާޅުވި އެވެ.\n"ބައެއް ޗެނަލްތަކުގެ ރައިޓްސް ތަފާތުވާނެ. އެގޮތުން، ބައެއް ޗެނަލްތަކުން ބައެއް ކަހަލަ ކުޅިވަރުތައް ނުދައްކަން ވެސް ޖެހިދާނެ. އެއީ މިހާރު ވެސް އަމަލުކުރަމުން އަންނަ ގޮތެއް،" ޚަލީލް ވިދާޅުވި އެވެ.\nއޭނާ ވިދާޅުވީ، ރާއްޖޭގައި ކޭބަލް ޓީވީގެ ޚިދުމަތް ދޭ ދެ ކުންފުންޏަށް ވެސް ޓީވީއެމް ދެއްކޭނެތީ، ޓީވީއެމް މެދުވެރިކޮށް ވޯލްޑް ކަޕް ބެލޭނެ ކަމަށެވެ.\n"ސޮނީގެ ޗެނަލްތައް މެދުވެރިކޮށް [ވޯލްޑް ކަޕް] ދައްކަން ކޭބަލް ޓީވީ އޮޕަރޭޓަރުންނާ އެކު ޚިޔާލު ބަދަލުކޮށް، މަޝްވަރާ ކުރަމުން އެބަދަން. މި ވަގުތަކަށް އެ ފަރާތްތަކާ އެކު އެއްބަސްވުމެއް ނެތް،" ޚަލީލް ވިދާޅުވި އެވެ.\nފުޅާ ދާއިރާއެއްގައި ރާއްޖޭގައި ކޭބަލް ޓީވީގެ ޚިދުމަތް ދޭ މީޑިއާ ނެޓާއި ދިރާގުން ކުރިން ވެސް ބުނެފައި ވަނީ ވޯލްޑް ކަޕްގެ މެޗުތައް ސޮނީ ޓެން2 އާއި ޓެން3 މެދުވެރިކޮށް ދައްކާނެ ކަމަށެވެ.\nމީޑިއާ ނެޓުގެ އިސް އޮފިޝަލަކު މިއަދު ވެސް ވިދާޅުވީ ކުރިން ހަމަޖެހިފައި އޮތް ގޮތަށް ވޯލްޑް ކަޕްގެ މެޗުތައް ދައްކާނެ ކަމަށެވެ.\nޕީއެސްއެމުން ކުރިން ބުނެފައި ވަނީ ހުއްދަ ނެތި "2018 ފީފާ ވޯލްޑް ކަޕް ރަޝިއާ"ގެ ނަމުގައި ބައެއް މީޑިއާތަކާއިި ވިޔަފާރި ކުންފުނިތަކުން ހުއްދަ ނޫން ޕްރޮމޯޝަނަލް ހަރަކާތްތައް ހިންގަމުންދާތީ ގާނޫނީ ގޮތުން ފިޔަވަޅު އަޅާނެ ކަމަށެވެ. އަދި އެއާ އެކު ކޭބަލް ޓީވީގެ ހިދުމަތް ދޭ ކުންފުނިތަކަށް މެޗްތައް ދެއްކޭނެތޯ ގިނަ އަދަދެއްގެ ބަޔަކު ދަނީ ސުވާލު އުފައްދަމުންނެވެ.\nމިކަމާ ބެހޭ ގޮތުން ދިރާގުގެ ބަހެއް މިއަދު ލިބޭ ގޮތެއް ނުވި އެވެ.\nއިތުރު ލިޔުންތައް ކޭބަލް ޓީވީ ދިރާގު މީޑިއާ ނެޓް ޕީއެސްއެމް


Hai mas fahun guesthouse thah alun hulhuvaifi | Wathan.mv ހަތް މަހަށްފަހު ގެސްޓްހައުސްތައް އަލުން ހުޅުވައިފި | Wathan.mv\nކޮވިޑް19އާ ގުޅިގެން ދިގު މުއްދަތަކަށް ބަންދުކުރުމަށްފަހު ގެސްޓްހައުސްތައް އަލުން ހުޅުވާލައިފި އެވެ.\nގެސްޓްހައުސްތައް އަލުން ހުޅުވާލުމަށްޓަކައި ޓޫރިޒަމް މިނިސްޓަރު ޑރ. އަބްދުﷲ މައުސޫމް ވަނީ ގެސްޓްހައުސް ވިޔަފާރީގެ އެންމެ ކުރީގައި އުޅޭ އެއް ރަށް ކަމަށްވާ ކ. މާފުށްޓަށް ވަޑައިގެން، ގެސްޓްހައުސްތައް އަލުން ހުޅުވަން އެރަށުން ވެފައިވާ ތައްޔާރީތައް ބައްލަވާލައްވާފަ އެވެ.\nޓޫރިޒަމް މިނިސްޓްރީން ބުނީ ރެއާ ހަމައަށް ނުވަ ރަށަކުން 16 ގެސްޓްހައުސް ހުޅުވަން ހުއްދަދީފައިވާ ކަމަށެވެ. އެއީ ވ. ތިނަދޫ، ކ. މާފުށި، އއ، މަތިވެރި އަދި ކ. ހުރާގެ އިތުރުން ވ. ފުލިދޫއާއި ނ. ފޮއްދޫއަށް ނިސްބަތްވާ ގެސްޓްހައުސްތަކެކެވެ.\nމިއަދު ހުޅުވޭނެ ކަމަށް މިނިސްޓްރީން ބުނި ލިސްޓުގައި ދެން ހިމެނެނީ ތ. ގާދިއްފުށި، ހދ. ހަނިމާދޫ އަދި ށ. ނަރުދޫ އެވެ.\nއެހެން ނަމަވެސް ހުއްދަ ދިނުމުގެ މަސައްކަތް މިހާރުވެސް ކުރިއަށްގެންދާތީ، މިއަދުވެސް އެ އަދަދު އިތުރުވާނެ ކަމަށް ޓޫރިޒަމް މިނިސްޓްރީން ބުނެ އެވެ.\nއަލުން ގެސްޓްހައުސްތައް އޮޕަރޭޓްކުރަން ފަށާއިރު، ގެސްޓްހައުސްތައް ހުޅުވާ ރަށްރަށުގައި ފަތުރުވެރިންނާއި އާންމުން ހިމެނޭގޮތުން، އެންމެން މާސްކް އެޅުން ވަނީ މަޖުބޫރުކޮށްފަ އެވެ. ނަމަވެސް ގެސްޓްހައުސްތައް ހުޅުވުމަށް ފަހުވެސް އެރަށަށް ފަތުރުވެރިން ނުދާ ނަމަ މާސްކް ނާޅާ އުޅެވިދާނެ ކަމަށް އެޗްއީއޯސީއިން ވަނީ ބުނެފަ އެވެ.\nކޮންމެ ގެސްޓްހައުސްއަކުންވެސް ހާއްސަ ފޯކަލް ޕޮއިންޓެއް ގާއިމް ކުރަންޖެހޭނެ އިރު އައިސޮލޭޝަންއަށް ހާއްސަ ކޮޓަރިތަކެއް ހުންނަން ޖެހޭނެ ކަމަށް މިހާރު އާންމުކޮށްފައިވާ ގައިޑްލައިންގައި ބުނެފައިވެ އެވެ.\nއެގޮތުން 500 އަށްވުރެ ގިނަ އެނދު ހުންނަ ރަށްތަކުގައި މީހުން އެކަހެރިކުރާނެ 15 ކޮޓަރި، 100 އާއި 500 އާދެމެދުގެ އެނދު އޮޕަރޭޓް ކުރާ ރަށްތަކުގައި އަށް ކޮޓަރި އަދި 100 އެނދު ހަމަނުވާ ރަށްތަކުގައި މީހުން އެކަހެރި ކުރާނެ ފަސް ކޮޓަރި ހުންނަން ޖެހޭނެ އެވެ.\nރައްކާތެރިކަމުގެ ފިޔަވަޅުތައް އަންގައިދޭ ނިޝާންތަކާއި ޕޯސްޓަރުތައް ގެސްޓްހައުސްގައި ފެންނަ ގޮތަށް ބަހައްޓަން ޖެހޭ އިރު ޕީޕީއީވެސް އެކަށީގެންވާ މިންވަރަކަށް ހުންނަން ޖެހެ އެވެ. ހުރިހާ ސްޓާފުންނަށް ކޮވިޑް19ގެ މައުލޫމާތު ދީ މި ހާލަތުގައި މަސައްކަތް ކުރާނެ ގޮތުގެ އިރުޝާދު ދޭން ޖެހެ އެވެ.\nމީގެ އިތުރުން ސްޓާފުންނަށް ހާއްސަ މަސައްކަތު ޔުނިފޯމު ބަދަލުކޮށް ގެއަށް ދިޔުމުގެ ކުރިން ފެންވެރުމުގެ އިންތިޒާމު ގެސްޓްހައުސްގައި ހަމަޖައްސަން ޖެހޭނެ އެވެ.


ބީއެމްއެލްގެ ސެލްފް ސާވިސް ބޭންކިންގެ ޚިދުމަތް ތުޅާދޫ އާއި މާވަށަށް\nބޭންކް އޮފް މޯލްޑިވްސް (ބީއެމްއެލް)ގެ ޚިދުމަތްތައް ރާއްޖޭގެ ހުރިހާ ސަރަހައްދަކަށް ފުޅާކުރުމަށް ކުރަމުންދާ މަސައްކަތުގެ ތެރެއިން ބ. ތުޅާދޫ އަދި ލ. މާވަށުގައި ސެލްފް ސަރވިސް ބޭންކިންގ ސެންޓަރެއް ގާއިމްކޮށްފި އެވެ.\nބީއެމްއެލް އިން ބުނި ގޮތުގައިމި ޚިދުމަތް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ޖަމާކުރުމާއި، ފައިސާ ދެއްކުމާއި ޓްރާންސްފަރ ކުރުމުގެ ޚިދުމަތް ލިބިގެންދާނެއެވެ.\nމިޚިދުމަތާ ގުޅޭ ގޮތުން ބީއެމްއެލްގެ ޑެޕިއުޓީ ސީއީއޯ އައިޝަތު ނޫރައްދީން ވިދާޅުވީ ތުޅާދޫ އަދި މާވަށުގެ ރައްޔިތުންނަށް ޒަމާނީ ސެލްފްސާވިސް ބޭންކިންގ ސެންޓަރެއް މެދުވެރިކޮށް ބޭންކިންގ ޚިދުމަތް ފޯރުކޮށްދެވޭ ކަމީ ލިބޭ ވަރަށް ބޮޑު އުފަލެއް ކަމަށެވެ.\n“މިއީ މުޅި ރާއްޖެ އަށް ބޭންކިންގ ޚިދުމަތް ފުޅާކޮށް، ފަސޭހަކަމާއެކު ޚިދުމަތް ލިބޭނެ ގޮތް ހެދުމަށް ބޭންކުން ފަށާފައިވާ 300 މިލިއަން ރުފިޔާގެ އިންވެސްޓްމަންޓް ގެ ދަށުން އެޅުނު މުހިންމު ފިޔަވަޅެއް.”\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 37 ބްރާންޗް، 45 ސެލްފްސަރވިސް ބޭންކިންގ ސެންޓަރ، 107 އޭޓީއެމް، 5400 ޕީއޯއެސް މަރޗަންޓުން، 277 ކޭޝް އޭޖެންޓުންގެ އިތުރުން އެންމެ ޒަމާނީ އޮންލައިން ބޭންކިންގ ޚިދުމަތާއެކު ބޭންކް އޮފް މޯލްޑިވްސް ގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުމެވެ.\nދަނޑުވެރިކަން ދަސްކޮށްދޭން ސޮނޭވާ އިން އޮންލައިން ކޯހެއް ތައާރަފުކޮށްފި


…އެމީހަކާއި އެމީހެއް | Mahaldheeb Encyclopedia\nAhmed Yasir · Published September 10, 2014 · Updated September 10, 2014\nރާއްޖެތެރޭގެ ރަށްތަކުގެ ކުދިން ރަށުން ކިޔެވުމަށްފަހު އިތުރަށް ކިޔެވުމަށް ޖެހެނީ މާލެ އަންނާށެވެ. މާލެއިން ނުލިބޭ ތަޢުލީމު ހޯދުމަށް ރާއްޖެއިން ބޭރަށް ދާ އުސޫލުންނެވެ. އާންމުގޮތެއްގައި ރާއްޖެތެރޭގެ ރަށްތަކުގައި އޯލެވެލް ނުވަތަ އޭލެވެލް އަށްވުރެ މައްޗަށް ކިޔެވޭނެގޮތް ހަމަޖެހިފައި ނުވާތީއެވެ. އަދި ލިބޭ ނަތީޖާ އިތުރަށް ރަނގަޅު ކޮށްލުމަށްވެސް މާލޭގައި ދޮރުތައް ހުޅުވިފާ ހުރީތީއެވެ. ރަށުން ކިޔަވާދެވެން ހުރިވަރަކަށް ކިޔަވައިދިނުމަށްފަހު އެލިބޭ ނަތީޖާ އަކައިގެން ކިޔަވާދިނުމުގެ އިތުރު ހަރުފަތެއް ގިރާކުރުވުމަށް މާލެ ފޮނުވަނީ ބެލެނިވެރިން އެމީހުންގެ ދަރިންނަށް ކިޔަވައިދިނުމަށްދޭ އަހައްމިޔަތެއްގެ ބޮޑުކަމުންނެވެ. އެމީހުންގެ ދަރިން ކިޔަވައި، މުޖްތަމަޢުގައި ބޭނުންނުންހިފޭ ބަޔަކަށްވެ، އަމިއްލަ ފައިމަށްޗަށް ކޮޅަށްތެދުވެ ހިނގާތަން ދެކެން ބޭނުން ވާތީއެވެ. މިކަމަށްޓަކައި އެމީހުންގެ ޖާނާ މާލުން ހޭދަ ކުރެއެވެ.\nމައިންބަފައިންގެ ކައިރީގައި ކިޔެވުމުގެ ހަޔާތް ވޭތުކުރުމަށްފަހު ކިޔަވަން މާލެ ބަދަލުވާ ހިސާބުން ކުދިންނަށް ޖެހެނީ މުޅިން އާ ތަޖުރިބާތަކެއް ކުރާށެވެ. ޖާގައިގެ ގޮތުން ކުޑަތަންކޮޅެއްގައި އުޅެންޖެހުމެވެ. ކޮންމެ ދުވަހަކު މައިންބަފައިން ކޮށްދިން ކަންތައްތައް އަމިއްލައަށް ކުރަންޖެހުމެވެ. މިހެން ގޮސް އެތައްއެތައް ބައިވަރު ކަންތައްތަކެކެވެ. ހުރުމުގެ ކަންކަން އާއިލާގެ ކޮންމެވެސް ބައެއް އުޅޭ ގެއަކުން ހަމަ ޖައްސާއިރު އަނެއްބައި ކުދިންނަށް އެކަން ހަމަ ޖެހެނީ ކުދިން ބައިތިއްބާ ގޭގެއިންނެވެ. ތަފާތު މިޖާޒުގެ ކުދިންނާއި އެކު ކުއްލިއަކަށް މިދިރިއުޅުން ތަޙައްމަލް ކުރަމުން ކިޔެވުމަކީ ފަސޭހަ ކަމަކަށް ނުވެއެވެ. މައިންބަފައިން ކޮންމެ ދުވަހަކު ގުޅައި ހާލުބަލައި ހެދިކަމުގައި ވިޔަސް މެއެވެ. ކެއުމުގެ ކަންކަމާއި ހިންހަމަ ޖެހޭ ކުދިން މަދުވާނެއެވެ. އަދި ކެއުމުގައި ރަށުގައި ހަދާލާ އަމިއްލަ ގޮތްގޮތް ހަދާލުން އެހާ ފަސޭހައެއް ނުވާނެއެވެ. އާއިލާގެ ބަޔަކު ކައިރީގައި ހުރި ނަމަވެސް އެންމެނަށް މީރުކޮށް އެއްޗެއް ތައްޔާރު ކުރުމަކީ ކައްކާ މީކަށްވެސް ފަސޭހަ ކަމެއް ނޫނެވެ. އެހެންކަމުން ދެން ޖެހޭނީ ބޭރަށް ގޮސް ހިންހަމަޖެހޭ ތަނަކުން އެއްޗެއް ކާށެވެ. ގެއެއްގައި އެތައް ބައިވަރު ބަޔަކު އުޅޭއިރު ފާހާނައަށް ވަދެ ބޭނުންއިރެއް ވަންދެން ހުރެވޭކަށް ނޯންނާނެއެވެ. އެއް ގަޑިއަކަށް ތަންތަނަށް ދާންޖެހޭ އެތައް ބަޔަކު އުޅޭނެތީއެވެ. ހިންހަމަޖެހޭ ވަރަށް ފެންވަރައި ނުލެވުނު ކަމުގައި ވިސްޔަސް މެއެވެ. ފެންވަރައިގެން ނުކުންނައިރު ހަނދާން ނެތިގެން ނަމަވެސް އިސްތިރި ނުކުރެވި ހުރިނަމަ އަނެއްކާ އަނެއް ކަންތަކާ ޖެހުނީއެވެ. އެއީވެސް ގިނަފަަހަރު އަމިއްލައަށް ކުރަންޖެހޭ ކަމެކެވެ. އަންހެން ކުއްޖެއްނަމަ އަދި ލޯގަނޑު ކުރިމަތީގައި އެތައްއިރެއް ހޭދަކުރާނެއެވެ. ތައްޔާރުވަމުން ބޭބެއަށް ގުޅާލާއިރު ގިނަ ފަހަރަށް ކޮންމެވެސް ސަބަބަކާހުރެ ކުލާހަށް ގެންދަން އާދެވޭނެ ގޮތެއް ނުވާނެ އެވެ. ދެން ޖެހޭނީ ހިނގާފައި ދާށެވެ. އެކަމުގައި މާފަސޭހަ ގޮތެއްވެސް އެބައޮތެވެ. ކާރަކަށް ގުޅާލާނީއެވެ. ގަޑި ކުޑަތަންވެގެން އުޅޭމީހަކު ކާރަކަށް ގުޅައިގެން ކާރެއްގައި ދޭވޭއިރު ހުންނާނީ ފަނަރަ މިނެޓެއްހާއިރު ހިނގާފައެވެ. އޭރުންވެސް އެދެވުނީ ގަޑިޖެހިގެނެވެ. ނޫންނަމަ ދާހިއްލާ ފޯވެގެން ތެޅެމުން ފޮޅެމުން ނަމަވެސް ގަޑިއަށް ދިއުން ނޫންގޮތެއް ނޯންނާނެއެވެ. ކްލާސް ނިމިގެން ގެއަށް އަންނައިރު ހުންނާނީ ވަރަށް ވަރުބަލި ވެފައެވެ. ރަނގަޅަށް ނިދާލާފައި ހޭލައިގެން ފިލާވަޅު ހަދާލާފައި އަމިއްލަ ކަމެއް ކޮށްލާނެ މާގިނަ ވަގުތެއް ނޯންނާނެއެވެ. ކޮންމެ ކަމެއްގައި ނަމަވެސް ރޭގަނޑު ލަހުން ނިދަން އާދަވެއްޖެ ނަމަ ދުވާލު ގަޑީގައި ނިދުން ނޫންގޮތެއް ނޯންނާނެއެވެ. ފިރެހެން ކުއްޖެއްނަމަ ބުރުޖަހަން ދިއުމާ ކޮފީ އަށް ދިއުން ބިޒީ ޝެޑިއުލްގެ ތެރެއަށް ވަދެގެން ދާނެއެވެ.މިހެން ވުމުން ނިންމޭނީ ވެސް ކޮންމެހެން ނިންމަންޖެހޭ ފިލާވަޅެކެވެ.\nއެއްގޮަތަކަށްވެސް ކުދިން ކިޔެވުމަށް އިސްކަން ނުދެނީއެކޭ ނުބުނާނަމެވެ. މިއީ އާންމު ގޮތެއްގައި ކުދިންނަށް ދިމާވާ ކަަންތައްތަކުގެ ތެރެއިން މަދު ކަންތައްތަކެވެ. މިގޮަތަށް ދިމާވުމުން ކަންވާނީވެސް މިހެންނެވެ. މިއީ މާލޭގައި ކިޔަވަން އުޅޭކުދިން ކުރާ ތަޖުރިބާކަން އެންމެންވެސް އެއްބަސް ވާނެއެވެ. މިއީ ވަކިމީހެއްގެ މައްސަލައެއްވެސް ނޫނެވެ.\nމިކަންކަން މިގޮަތަށް ދިމާވެޔޭ ބުނެ މިވާހަކަ ދެއްކުމަކީ ހައްލެއްނޫނެވެ. ހައްލުކުރާނެ ގޮތެއް ރާވާލައި ކުޑަކޮށް ވިސްނާލަމާ ހިނގާށެވެ. ޖާގައިގެ ދަތިކަން ދެން ހައްލު ކުރުމަކީ ފަސޭހަ ކަމެއް ނޫނެވެ. ކޮންމެ ތަނެއްގައި އުޅެންވެސް މީހާ ހޭނުމަކީ މުހިއްމު ކަމެކެވެ. އެކިމިޖާޒުގެ މީހުންނާއި އެކު އުޅެން ދަސްކުރަން ޖެހެއެވެ. އެރުން ގިނަ ބަޔަކާއި އެކު އުޅެން ދަސްވެ އެމީހުންގެ ފަރާތުން ކަންކަމުގައި އެހީތެރިކަން ލިބޭނެއެވެ. އަދި ރަނގަޅު ރަޙްމަތްތެރިން ހޯދަން ފަސޭހަ ވާނެވެ. އެހެނަސް ތިމާއަން ކުރެވޭ ކުދިކުދި ކަންކަން ކުރުމަށް ރަޙްމަތްތެރިން ކައިރީގައި އާންމުކޮށް ބުނުން އެހާ ރަނގަޅެއްނުވާނެއެވެ. ކެވޭނެ ގޮތް ހަމަ ޖެހިފައި ހުންނަ އިރު ބޭރުން ކެއުން އާދަ ވެއްޖެ ނަމަ އަތުން އެދަނީ ބޭކާރު ޚަރަދެކެވެ. އޭރުން ކަމުދާނީ ވެސް މުޅިން ބޭރުން ކާއެއްޗިއްސެވެ. މަސް ނުނިމެނިސް އަމިއްލަ ކުދިކުދި ކަންކަން ކުރަން ހުންނަ ލާރި ކޮޅު ނޭންގިހުއްޓާ އަރައިގެން ދާނެއެވެ. ރައްޓެހިން އަތުން ފަހުންދޭގޮަތަށް ލާރި ނަގާނަމަ އެކަން ހުއްޓާލާށެވެ. ދުވާލަކަށް ކުރާނެ ކުދި ޚަރަދުތައް ވަކި ލިމިޓް އެއްގައި ބަހައްޓާށެވެ. މިއީ ލިމިޓް އަށްވުރެ މަށްޗަށް ޚަރަދު ދިޔަނުދީ މެނޭޖްކޮށް ހިފަހައްޓާލަން ފަސޭހަ ގޮތަކަށް ވާނެއެވެ. އޭރުން ލާރި ގެންގުޅެން ދަސްވާނެއެވެ. ގަޑިޖެހިގެން ތަންތަނަށް ދިއުމަކީ އާދަ ވެއްޖެނަމަ ބައްޔަކަށް ވެދާނެކަމެކެވެ. އޮފީސްތަކަށް ވަޒީފާއަށް ދާމީހުން ކަމަކާނުލާ ސަލާން ހެއްދުންވެސް މިފަދައެވެ. ގިނަ މީހުން ގޭގައި އުޅޭނަމަ ކުރިންހޭލުން މުހިންމެވެ. ކުރީބައިގައި ހޭލުމަކީ ދަންވަންދެން ފިލްމް ބެލުމާއި ސޯޝަލް މީޑިއާ ތަކުގައި ވަގުތު ހޭދަ ނުކުރާމީހަކަށް އުނދަގޫ ކަމެއް ނޫނެވެ. ގެންގުޅޭ ތަކެތި އެއްތަނެއްގައި ބެހެއްޓުމަށް އާދަކުރާށެވެ. އެރުން އެއްޗެއް ނުފެނިގެން އެއެއްޗެއް ހޯދަން ދާނެ ވަގުތު ސަލާމަތްވީއެވެ. ތިމާ ފެންވަރައި ތައްޔާެރު ވެގެން ގެެއިން ނުކުމެވެނީ ކިހާ ވަގުތަކުންތޯ ބަލާށެވެ. އަދި ގެއިން ދާންޖެހޭ ތަނަކަށް ހަމަޖެހިލައިގެން ދިއުމަށް ނަގާނެ ވަގުތު ބަލާށެވެ. އޭރުން އެއޮތީ ގަޑިއަށް ދާން ބޭނުންވާ މީހަކު އެންމެ ލަސްވެގެން ހޭލަންޖެހޭނެ ގަޑި އެނގިފައެވެ. ގަޑިއަށް ބަލަމުން ތައްޔާރުވާ މީހަކަށް އޭރުން، ލަސްވަމުން ދާނަމަވެސް ހަރަކާތްތައް އަވަސްކޮށްލަން ފަސޭހަވާނެއެވެ. މިގޮތަށް މިކަން ކުރެވޭ ނަމަ އެއޮތީ ޓައިމް މެނޭޖް ކުރަން ދަސްވެފައެވެ. އޭރުން ހުރިހާކަމެއްވެސް ގަޑިން ގަޑިއަށް ވަގުތުގައި ކުރުމަށް އާދަކުރަން ފަސޭހަ ވާނެއެވެ. ތަންތަނަށް ގަޑި ޖެހިގެން ދިއުމަކީ ހަޑި އާދައެއް އަދި ލަދުގަންނަންވެސް ޖެހޭ ކަމެކެވެ. އޭރުން މިލަދުންވެސް ސަލާމަތް ވެވުނީއެވެ. ތިމާބެނުންވާ ކަމެއް ހާސިލްކުރުމަށް ހުރި އުނދަގޫތަކަކީ ކޮބާތޯ ވިސްނާލާށެވެ. އަދި ޙާސިލްކުރަން ބޭނުންވާ ލަނޑުދަނޑިއަކީ ކޮބައިކަން ހަނދާން ނައްތާނުލާށެވެ. އަމިއްލަ އަށް ހައްލުނުކުރެވޭނެ ކަންކަން މަދުވާނެއެވެ. މިއީ އަމިއްލައަށް ވިސްނާލައިގެން ހައްލުކޮށްލެވިދާނެ ކަންކަމެެެވެ. ހާލަތަށް މީހާ ހޭނެން ދަސްވުމުން، ކަންކަން ކުރުމަކީ އުނދަގޫކަމެއް ނޫނެވެ.\nNext story ދަރިން ހެޔޮގޮތުގައި ތަރުބިއްޔަތު ކުރާށެވެ\nPrevious story އިހުގެ ފޮތްތަކުގައި ކީރިތި ރަސޫލާ އާއިމެދު އައިސްފައިވާ ވާހަކަތައް –3ވަނަ ބައި


Bom govveema badhunaamukuree dhivehinneve ekamaku hayyarukuranee India meehunneve\nބޮން ގޮއްވީމާ ބަދުނާމު ކުރީ ދިވެހިންނެވެ އެކަމަކު ހައްޔަރުކުރަނީ އިންޑިޔާ މީހުންނެވެ\n-7months ago 8 - އަމްރު ރއ\nމިދިޔަ އެޕްރީލްމަހު ސްރީލަންކާގައި ކްރިސްޓިއަން ފައްޅިތަކަކާއި ޓޫރިސްޓް ހޮޓާތަކެއްގައި ބޮންގޮއްވާލައިގެން އެންމެން ކަންބޮޑުވެ ހާސްވެގެން އުޅުނުއިރު އިންޑިޔާގެ ބައެއް މީޑިއާތަކާއި އަދި އިންޓަރނޭޝަނަލް މީޑިއާގައި ވާހަކަދެއްކި އިންޑިޔާ ދަރިކޮޅުގެ ބައެއް ޖަރނަލިސްޓުން ހައްދުފަހަނައަޅާފައިވާ ޒަހްރާންގެ ޖަމާއަތާއި ދިވެހި ރާއްޖެއާއި ގުޅުވައިގެން ވާހަކަ ފަށައިގަތެވެ. އަދި ނުވިތާކަށް ރާއްޖޭގެ ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުހައްމަދު ނަޝީދުވެސް ދިވެހި ރާއްޖެއަށާއި ދިވެހިންނަށް އިގިލިފުޅު ދިއްކުރެއްވިއެވެ. ދިވެހިންނާ ބޮންގޮއްވުމާ ގުޅުވާހިތުން ނަޝީދުގެ ޓްވީޓެއްގައި ޒަހްރާން ރާއްޖެނާންނަކަން ސާބިތު ނުކުރެވޭކަމަށް ބުނިއިރު އެމްޑީޕީގެ އިސްސަފުގައި ހަރަކާތްތެރިވާ ވަރަށް ގިނަ އެކްޓިވިސްޓުން ދިވެހިންނާ ގުޅުވައިގެން ސޯޝަލް މީޑިއާގައި ވާހަކަދައްކަމުންދިޔައެވެ. ނަތީޖާއަކަށްވީ ސްރީލަންކާ ސަރުކާރުން ދިވެހިންނަށް ނޮހޮރުއްޕާންވާވަރަށް ބަލައިފާސްކުރަންފެށުމެވެ. އެކަމާއި ގަންނަންފެށި ބިރެއްގެ ސަބަބުން އެތައް ދިވެހި އާއިލާއެއް އެބުރި ގައުމަށް އަތުވެއްޖެއެވެ. މިއަދު އެގައުމުގައި ދިވެހިންނަށް ކުރިން އުޅެވެމުންދިޔަހާ ފަސޭހަކޮށެއް ނޫޅެވެއެވެ. ދިވެހިންނަށް މިދުއްތުރާތައް މިއައީ ރައީސް އަބްދުﷲ ޔާމީންގެ ވެރިކަމުގައި ދިވެހި ރާއްޖެއާއި ދިވެހިންނާ ދެކޮޅަށް އިންޑިޔާ ސަރުކާރުން އެޅި ހަރުކަށި ދަތިކުރުމުގެ ފިޔަވަޅުތަކެއްގެ ސަބަބުންނާއި ދިވެހިންނަށް ވިސާނުދީ އިންޑިޔާގައި ދިރިއުޅެމުންދިޔަ ދިވެހި އާއިލާތައް އެގައުމުން ބޭރުކޮށްލުމުން ވަރަށް ގިނަ ދިވެހި އާއިލާތައް އިންޑިޔާ ދޫކޮށް ސްރީލަންކާއަށް ބަދަލުވެފައިވަނިކޮށެވެ.\nމިހުރިހައި މުސީބާތްތަކެއް ގައުމުން ބޭރުގައި ދިވެހިންނަށް ޖެހުމުގައި ރައީސް މުހައްމަދު ނަޝީދު އިސްވެ ހުންނަވައިގެން ދިވެހިން ބަދުނާމްކޮށް ބޭރުގައުމުތަކުގެ މީޑިއާގައި ދައްކަވާ ވާހަކަފުޅުތައް ވަރަށް ބޮޑު ބައެއް އަދާކުރެއެވެ. ޚާރިޖީވަޒީރު އަބްދުﷲ ޝާހިދު މީޑިއާގައި މީގެކުރިން ވިދާޅުވެފައިވާގޮތުގައި ކުރިން ބޭރުގައުމުތަކުގައި ދިވެހިންނަށް ވަރަށް ފަސޭހައިން ދިރިއުޅެވެމުންދިޔަ ނަމަވެސް މިހާރު ސިންގަޕޫރުގައިވެސް ދިވެހިންނަށް އިތުރު ދަތިތަކާއި އިމިގްރޭޝަންގައި ދިމާވާކަމަށެވެ. ކުރިން ޗެކްނުކުރާވަރަށް ކުރެއެވެ.\nކޮންމެއަކަސް ސްރީލަންކާގައި ގޮއްވާލި ބޮންތަކުގައި ދިވެހިންނާ އެއްވެސް ގުޅުމެއްހުރިތޯ ލައްކަގިނަ ބެލުންތަކެއް ބެލުމަށްފަހު ސްރީލަންކާގެ ފުލުހުން ބުނެފައިވަނީ ދިވެހިންނަށް ކުރެވޭ ތުހުމަތުތަކެއް ނެތްކަމަށެވެ. މީގައި ޝައްކުތަކެއްވެސް އެބައުފެދެއެވެ. ދިވެހި ރާއްޖެއާ ކައިރިތަނެއްގައި ބޮމެއް ގޮއްވާލާއިރަށް އިންޑިޔާގެ ނޫސްވެރިން ދިވެހި ރާއްޖެއަކާ މިހާބޮޑަށް މިއަޅައިގަންނަނީ ކީއްވގެންބާވައެވެ. އަމްދުން ބޮންގޮއްވާލި މަސްޓަރމައިންޑް ޒަހްރާންއާއި ގުޅުންހުރި މީހުންތައްތިބީ އިންޑިޔާގައިކަމަށްވާއިރުވެސް މެއެވެ. އެޖަމާއަތާގުޅުންހުރި މީހުންކަމަށްބުނެ އިންޑިޔާގެ ފުލުހުން އެގައުމުން މީހުން އެބަ ހައްޔަރުކުރެއެވެ. އެޒަހްރާނަކު އިންޑިޔާގައި އުޅުނުކަމަށްވެސް އެބަކިޔައެވެ. ސްރީލަންކާއަށް ހަމަލާއެއް އަންނަން އުޅޭކަމަށް އިންޒާރުދިނީ އިންޑިޔާއިންނެވެ. ސްރީލަންކާގައި ބޮންގޮއްވި މީހުން ސްރީލަންކާގެ ބުދުފައްޅިތަކަށް ހަމަލާނުދީ ހަމައެކަނި ހަމަލާމިދިނީ ކްރިސްޓިއަން ފައްޅިތަކަށެވެ. ހަމަލާއާއިގުޅިގެން ސްރީލަންކާ ސަރުކާރުން ފުރަތަމަވެސް މަނާކުރަން ހިފީ މުސްލިމް އަންހެނުން ބުރުގާ އެޅުމާއެވެ. ބުރުގާއާ ހަމަލާދިން މެތަޑާއި އެއްވެސް ގުޅުމެއް ހުރީއަކީވެސް ނޫނެވެ. ބޮން އުފުލީ ބުރުގާ ދަށަށްލައި ފޮރުވައިގެންނެއް ނޫނެވެ. ބެކްޕެކް ބޭގްތަކެއްގެތެރޭގައެވެ.\nއިންޑިޔާއިން ހަރުކަށި ހިންދޫން އެގައުމުގެ މިއަދުގެ ސަރުކާރުގެ ބްލެސިންގައި މުސްލިމުންގެ މުދާތައް ހަލާކުކޮށް މަރާހަދަމުންދަނީއެވެ. ސްރީލަންކާގައި ބުޑިސްޓުން އިސްލާމުންގެ ގެތަކާއި ފިހާރަތައް އަންދައިހަދާތާ ކިތަންމެ ދުވަހެކެވެ. ހަރުކަށި ބުޑިސްޓުންނާއި ހަރުކަށި ހިންދޫން މިއަދު މިއޮތީ އެއް މަގްސަދެއްގައި ގުޅި ލާމެހިފައެވެ. އެމީހުން މުސްލިމުން މަރާމެރުންތަކާއި ކުރާއަނިޔާތަކަށް އަޅުގަނޑުމެންގެ ސިޔާސީ ބޭފުޅުންގެ ހިއްޕުޅަށް އެއްވެސް އަސަރެއް ނުކުރެއެވެ. އަރުވާޖަހައިގެން ފަޟީހަތްކުރެވޭތޯ ބަލަނީ ދިވެހިންނާ ދިވެހި ގައުމެވެ.\nމީ ވޮއިސް އިން އަންނި ބަދުނާމުކުރަން ލިޔެފަ އޮތް އާޓިކަލް އެއް. އޭނަ ނޫޅޭ ދިވެހިން ބޮލުގަ އަޅުވާކަށް. ދޮގު ހަބަރު ނުފަތުރަބަލަ. ދާން އޮތީ ތިކަހަލަ ނޫސްވެރިކަން ކުރަންޏާ ނަރަކައަށް. އަވަހަށް ހޭލުންތެރިވޭ.\nދުނިޔޭގެ ބަރުތަކުން ތިކަމާ އެއްޗެއްނުބުނީ ތީގަގޯސް ތަކެއް އުޅޭތީ. ކުރީގެ ޖާސޫސީ އެނަލިސްޓުންވެސް މުސްލިމުން ކުރިސްޓިޔަނުންނަށް ހަމަލާދީފާނެ ކަމަށް ނުދެކޭ. އެއީ ނަސްލެއް ނައްތާލަން ހަނގުރާމަ ކުރި ބައެއް. ތީވޯޓު ޗަރުކޭސް، އިންޑިއާގެ ވޯޓަށް. މިތުރު މިހުރީ މިހާރު މަޖިލީހުގަ އަތްޖަހަން.\nތީގަ ނެތް ގޯހެއް..އަދީބު ކަހަލަ ބޮޑު ވަގެއް ބޭސް ފަރުވާއަށްވެސް ވަޑައިގަތް ކަމަށް ދިވެހި ނޫސްތަކުގައި އޮތީ\nލިޔުންތެރިޔާ ތިފާހަގަ ކުރެއްވީ މިޜާއްޖޭގެ ނޫސްވެރިންނަށް ބުނަން ނުކުރޭ އަސްލު މަންޒަރު. ސްރލަންކާގެ މުސްލިމުން ތިމީހަކު ހައްޔރުކޮށްދޭން އާދޭސްކޮށްހެދީމާވެސް ހައްޔަރު ނުކޮށް އެމީހުންނަށް ލަންކާގެ ޖާސޫސީ އިދާރާެއިން ފަންޑުކޮށްދީ އަދި މިހާރު ތަހްގީގްކުރަން ލަންކާ ރައީސް އެދަނީ ފާޅުގަ ދެކޮޅުހަދަމުން. ޢިންޑިޔާގެ ޖާސޫސުންނަށްވެސް އެގިގެން. މަންޒަރު ސާފު\nބަކުރު ތިބުނީ އެކަހަލަ މީހުން ގިނަތަނެކޭ. ބަކުރުގެ ޑިފެންސް މިނިސްޓަރ މާރިޔާ ޕާޓީގެ އެކްޓިވިސްޓަކަށްހުރިއިރު ރޫހާނީ ލީޑަރުގެ އަޑުދަށުން ތިހެން ވިދާޅުވި. މިހާރު ވިދާޅހުވަނީ މާމަދު އަދަދެއް. ދުނިޔޭގެ ކޮންމެ ގައުމެއްގަ ވެސް ކޮންމެ ދީނެއްގަވެސް ހައްދުފަހަނައަޅަފަ ތިބިމީހުންތިބޭ. ޜާއްޖޭގަ ވެސް ތިބޭނެ. މިގަުއުމުގަ އެމީހުންގެ މައްސަލަ ހައްލުކުރަންވާނީ. ބޭރުމީހުންކައިރިއަށްގޮސް މުޅިގައުމަށް އިސްލާމްދީނަށް ހުތުރުވަަގޮތަށް އަގަތެޅުމަށްވުރެ. ޜޫހާނީ ލީޑަރ ހާދަ ދޮގެކޭ ފާއިތުވި ތަނުގަ ހަދާފަހުރީ\n1000% ތެދު އެހާމެ ސަޅި އާޓިކަލް އެއް ސާބަސް ވޮއިސް މިފަދަ ވަޠަނީ ލިއުން ތަކަށް.....ސަޅި....\nދިވެހިރާއްޖެ އަކީ އެބުނާކަހަލަ މީހުން ގިނަތަނެއް ކިތައް މީހުންތޯ ޖިހާދަށޭ ކިޔާފަ ފުރަފުރާގެން ދަނީ ނަޝީދުއެހެން ނުބުނިނަމަ ލަންކާގެ ހުރިހާ މުސްލިމުންނަށް ޖެއްސުން ނުކުރާނެތަ؟ބަލަ މީ ކަލޭމެން ސިޔާސީ ބޭނުމަށް ދައްކާވަރަށްވުރެ މާ ސީރިއަސް ވާހަކައެއް އަހަރެން ޖެހިލުންވޭ އެޓެރަރިސްޓް ހަވާރިޖުން ގެފަރާތުން މިތަނުގައިވެސް ހަމަލާއެއް ދީފާނެތީ!


Everton defender Kean boluge naashigandah gellunvejje - Vaguthu\nއެވަޓަން ޑިފެންޑަރު ކީން ބޮލުގެ ނާށިގަނޑަށް ގެއްލުންވެއްޖެ\nއެވަޓަންގެ ޑިފެންޑަރު ކީންއަށް އަނިޔާވުމުން ފަރުވާ ދެނީ --- ފޮޓޯ/ ގެޓީ\nއިނގިރޭސި ޕްރިމިއާލީގުގެ އެވަޓަންއަށް ކުޅެމުން އަންނަ އިންގްލެންޑްގެ ޑިފެންޑަރު މައިކަލް ކީންގެ ބޮލުގެ ނާށިގަނޑަށް ގެއްލުންވެ ކުޅުމާ ދުރަށް ދާން ޖެހިއްޖެއެވެ.\nބޯމްމައުތާ ދެކޮޅަށް އެވަޓަންއިން ރޭ ކުޅުނު މެޗުގައި އަމިއްލަ ޓީމުގެ ކުޅުންތެރިޔާ އިދްރީސީ ގުއެއާގެ ގައިގައި ޖެހުމުގެ ތެރެއިން ކީންގެ ބޮލަށް ވަނީ ގެއްލުންވެފައެވެ. ދަނޑުމަތީގައި އޭނާއަށް ހަ މިނެޓް ފަރުވާ ދިނުމަށްފަހު ދަނޑުން ބޭލި ގޮތަށް އެމަޖެންސީގައި ގެންގޮސްފައި ވަނީ ހޮސްޕިޓަލަށެވެ.\nކީންގެ އަނިޔާއާ ގުޅިގެން އެވަޓަންއިން ނެރުނު ބަޔާނުގައި ބުނެފައި ވަނީ ކީންގެ ބޮލުގެ ނާށިގަނޑުގައި ރެނދެއް އެޅިފައިވީނަމަވެސް އިތުރު ނުރައްކާތެރި އަނިޔާއެއް ނުވާ ކަމަށެވެ. އުމުރުން 25 އަހަރުގެ ކީންގެ ބޮލުގެ ނާށިގަނޑަށް ލިބުނު އަނިޔާއާ ގުޅިގެން އޭނާއަށް ތިނެއް ނޫނީ ހަތަރު ހަފްތާ ވަންދެން ކުޅުމާ ދުރުގައި ހުންނަން ޖެހޭނެ ކަމަށްވެސް އެވަޓަންގެ ބަޔާނުގައި ވެއެވެ.\nއަނިޔާއާ ގުޅިގެން ކީން ބުނެފައި ވަނީ ބޮލުގެ ނާށިގަނޑަށް ލިބުނު އަނިޔާއިން ސަލާމަތްވެ ވަރަށް އަވަހަށް ޓީމާ ގުޅޭނެ ކަމަށެވެ. އަދި ހުރިހާ ސަޕޯޓަރުންގެ ފަރާތުން ލިބުމުންދާ ހިތްވަރަށްވެސް ކީންގެ މެސެޖުގައި ޝުކުރު އަދާކޮށްފައިވެއެވެ.\nރޭގެ މެޗު 2-2ގެ ނަތީޖާއަކުން އެއްވަރުވެފައިވާ އިރު، ފުރަތަމަ ދެ ގޯލްވެސް ޖެހޭ އެވަޓަންއިންނެވެ. އެވަޓަންއަށް ގޯލް ޖަހައިދިން ކުޅުންތެރިންގެ ތެރޭގައިވެސް ކީން ހިމެނެއެވެ. ރޭގެ މެޗު ފަހަތުން އަރައި ބޯންމައުތުން އެއްވަރުކޮށްފައިވާ އިރު، ދެ ރަތް ކާޑުވެސް މެޗުގައި ފެނިގެންދިޔައެވެ. އެވަޓަންގެ ރިޗާލްސަންގެ އިތުރުން ބޯންމައުތުގެ އެޑަމް ސްމިތަށްވެސް ވަނީ މެޗުގައި ރަތް ކާޑު ދައްކައިފައެވެ.\nއެވަޓަންގެ ކުޅުންތެރިއަކު ކުޑަކުއްޖަކާއި ޖިންސީ ގުޅުން ހިންގި މައްސަލައެއް!


Americag Congress ge furatha Muslim anhenakah Palestine dharikolhu meeheh | Mihaaru\nއެމެރިކާގެ ކޮންގްރެސްގެ ފުރަތަމަ މުސްލިމް އަންހެނަކަށް ފަަލަސްތީން ދަރިކޮޅު މީހެއް\n09 އޯގަސްޓް 2018 - 12:233comments\nނޮވެމްބަރު މަހު އޮންނަ މިޑް ޓާމް އިންތިޚާބަށް މިޝިގަންގެ ޑިޓްރޮއިޓް ސިޓީން ވާދަކުރާ ކެންޑިޑޭޓެއް ހޮވަން ޑިމޮކްރެޓިކް ޕާޓީން އިއްޔެ ބޭއްވި ޕްރައިމަރީ ރާޝިދާ ކާމިޔާބު ކުރެއްވުމާ އެކު އޭނާއާ ދެން ވާދަކުރާނެ ކެންޑިޑޭޓެއް ނެތެވެ. ރިޕަބްލިކަން ޕާޓީން އަދި ތިން ވަނަ ޕާޓީއަކުން ވެސް ކެންޑިޑޭޓެއް ނެރެފައި ނުވާތީ މިޑްޓާމް އިންތިޚާބަށް ފަހު، ދެ އަހަރުގެ ޓާމެއްގައި ރާޝިދާ އަށް ހައުސް އޮފް ރިޕްރެޒެންޓެޓިވްސް އަށް ޖެނުއަރީ މަހު ވަދެވަޑައިގެންނެވޭނެ އެވެ.\n"ނުވާނެ ކަމަށް ގިނަ ބަޔަކު ހީކުރި ކަމެއް ހަގީގަތަކަށް ހަދައިދިނީތީ ވަރަށް ބޮޑަށް ޝުކުރިއްޔާ. ކޮންގްރެސްގައި ރައްޔިތުންނަށް ޚިދުމަތް ކުރަން މިހުރީ ކެތްމަދުވެފައި،" ރާޝިދާ ކުރެއްވި ޓްވީޓެއްގައި ވިދާޅުވި އެވެ.\nކޮންގްރެސް އަށް ފުރަތަމަ ފަހަރަށް އަންހެން މެންބަރަކު މި ހޮވުނީ އެމެރިކާގެ ކޮންގްރެސްގެ ގޮނޑިއެއް މުސްލިމަކު ފުރަތަމަ ފަހަރަށް ހޯދިތާ 12 އަހަރު ފަހުންނެވެ. އެމެރިކާގެ ކޮންގްރެސް އަށް ހޮވުނު ފުރަތަމަ މުސްލިމަކީ މިނެސޮޓާގެ ގޮނޑި 2006 ވަނަ އަހަރުކާމިޔާބު ކުރެއްވި ކެއިތު އެލިސަން އެވެ. އޭގެ ފަހުން މުސްލިމް ދެ ވަނަ މެންބަރެއްގެ ގޮތުގައި ކޮންގްރެސް އަށް އިންތިޚާބުވީ އިންޑިއާނާގެ ގޮނޑި 2008 ވަނަ އަހަރު ކާމިޔާބު ކުރެއްވި އަންދްރޭ ކާސަން އެވެ.\nރާޝިދާ ވަނީ 2009-2014 އަށް މިޝިގަން ސްޓޭޓް އެސެމްބްލީގައި ވެސް ޚިދުމަތް ކުރައްވައިފަ އެވެ. ގާނޫނީ ރޮނގުން ޑިގްރީ ހާސިލް ކުރައްވާފައިވާ ރާޝިދާ ވަނީ އެޓާނީއެއްގެ ގޮތުން ވެސް މަސައްކަތް ކުރައްވައިފަ އެވެ.\nރާޝިދާ ވަނީ އޮގަސްޓް 2016 ގައި ރައީސް ޑޮނަލްޑް ޓްރަމްޕް ޑިޓްރޮއިޓްގައި ދެއްވި ތަގްރީރަކަށް ހުރަސް އަޅުއްވައިފަ އެވެ. ރާޝިދާ ވަނީ އެ މީހުންގެ ދަރިންނަށް "މިއަށް ވުރެ ރަނގަޅު ގޮތެއް ބޭނުންވާ ކަމަށާއި" ގާނޫނު އަސާސީގައި އޮތް އެއްޗެއް ޓްރަމްޕް ވިދާޅުވުމަށް ހަރުއަޑުން ގޮވާލައްވައިފަ އެވެ. އޭގެ ފަހުން ސެކިއުރިޓީ ގާޑުން ވަނީ ރާޝިދާ ހޯލުން ނެރެފަ އެވެ.\nއޭބީސީ ނިއުސް އަށް ރާޝިދާ މި ހަފުތާގައި ވިދާޅުވެފައި ވަނީ ކޮންގްރެސްގެ ގޮނޑި ހޯދުމަށް ޝައުގުވެރިވެވަޑައިގެންނެވީ ރައީސް ކަމަށް ޓްރަމްޕް ވަޑައިގެންނެވި ފަހުން މުސްލިމުންނަށް ދޭ ހަމަލާތައް އިތުރުވުމުން ކަމަށެވެ.\n"އިންތިޚާބަށް އަޅުގަނޑު ނުކުތީ މިކަން ތާރީޚީ ކަމަކަށްވާނެތީއެއް ނޫން. އެކަމަކު މުސްލިމުންނަށް ކުރާ އުނދަގޫތަކާ ދެކޮޅު ހަދަން،" ރާޝިދާ ވިދާޅުވި އެވެ. "ފަލަސްތީނު މީހެއްގެ ނަމާއި އޭނާ ގަބޫލްކުރާ އަގީދާ އަށް ބަލާ އެމެރިކާ ސަރުކާރަށް އެ މީހަކު ހުއްޓުވިދާނެ. އެކަމަކު ކޮންގްރެސް އަށް އިންތިޚާބުވުން ނުހުއްޓުވުނު."\nޕިއު ރިސާޗް ސެންޓަރުން ލަފާކުރާ ގޮތުގައި އެމެރިކާގައި 3.45 މިލިއަން މުސްލިމުން އުޅެ އެވެ. އެއީ އެ ގައުމުގެ އާބާދީގެ 1.1 ޕަސެންޓެވެ.\nއިތުރު ލިޔުންތައް މުސްލިމުން ޔޫއެސް ކޮންގްރެސް އެމެރިކާ މުސްލިމުން އެމެރިކާ


Dhunya ameer ah: Aharaku 13 million kharadhukoh, dhauva kurevenee2massala kan engi nulavvaneetho?\nދުންޔާ، އަމީރަށް: އަހަރަކު 13 މިލިޔަން ޚަރަދުކޮށް، ދައުވާކުރެވެނީ2މައްސަލަކަން އެގިނުލައްވަނީތޯ؟\nރައީސް އިބްރާހިމް މުހައްމަދު ސޯލިހުގެ ސަރުކާރު ތަފާތުވަނީ ފަންތީގެ ތަފާތު ކުރުމެއް ނެތި ކޮރަޕްޝަނުގެ މައްސަލަތައް ބަލާތީ ކަމަށް ވިދާޅުވެ ފިނޭންސް މިނިސްޓަރ އިބްރާހިމް އަމީރު ދެއްކެވި ވާހަތަކަށް ކުރީގެ ފޮރިން މިނިސްޓަރ ދުންޔާ މައުމޫން ރައްދު ދެއްވައިފިއެވެ.\nދުންޔާ ވިދާޅުވީ ފިނޭންސް މިނިސްޓަރ މިފަދަ ވާހަތައް ދައްކަވާއިރު، ދައުލަތުން ކޮރަޕްޝަންގެ މައްސަލަތައް ބެލުމަށް ހޭދަ ކުރާ މިންވަރުވެސް ނޭގޭކަމާއިމެދު ސުވާލު އުފެދޭކަމަށެވެ. ދައުލަތުން ކޮންމެ އަހަރަކު 13 މިލިޔަނަށްވުރެ ގިނަ ރުފިޔާ ކޮރަޕްޝަންގެ މައްސަލަތައް ބަލަން ހޭދަ ކުރާއިރު، އަހަރަކު ބެލެނީ ކިހާ މައްސަލައެއް ކަން މިނިސްޓަރަށް އެގިވަޑައި ނުގަންނަވަނީތޯ ދުންޔާ ވަނީ ސުވާލު އުފައްދަވާފައެވެ.\nމިކަހަލަ ވާހަކަފުޅު ދައްކަވާއިރު ކޮރަޕްޝަންގެ މައްސަލަތައް ބަލަން އަހަރަކު 31 މިލިއަން ހަރަދު ކޮށްފައި، ދަޢުވާކުރަން ހުށަހަޅަނީ އަހަރަކު ދެމައްސަލަކަން ފިނޭންސް މިނިސްޓަރަށް އިނގިވަޑައިން ނުގަންނަވަނީތޯ؟\n– ދުންޔާ ވިދާޅުވިއެވެ.\nސަރުކާރު ހިއްސާވާ ކުންފުނިތަކުގެ ޕްރޮކިޔުމެންޓް ގައިޑްލައިނާއި ކުންފުނިތަކަށް އަމާޒުކޮށްގެން ތައްޔާރުކުރި ޖޮބް ކްލެސިފިކޭޝަން ފްރޭމްވޯކު ނެރުމަށް ބޭއްވި ރަސްމިއްޔާތުގައި އަމީރު ވިދާޅުވީ، ކޮރަޕްޝަން ހުއްޓުވުމަށް އެޅޭނެ އެންމެ ބޮޑު ފިޔަވަޅަކީ މައްސަލަ ހުށަހެޅޭނެ ފަސޭހަ ނިޒާމުތަކެއް ގާއިމުވެފައި ހުރުން ކަމަށެވެ. އެކަން ފަހި ކުރުމަށް ސަރުކާރުން މިހާރު ވާނީ އޭސީސީ އަށް މައްސަލަ ހުށަހެޅުމުގެ އިތުރުން ވިސްލްބްލޯ ކުރާނެ ނިޒާމެއް ގާއިމް ކޮށްފައި ކަމަށް އޭނާ ވިދާޅުވި އެވެ.\nމި ސަރުކާރުގައި ވެސް ކޮރަޕްޝަންގެ ކަންކަން ހުރި ކަމަށް ބުނާ ވާހަކަތަކަށް ރައްދު ދެއްވައި އަމީރު ވިދާޅުވީ ރާއްޖޭގައި ކޮރަޕްޝަން އޮތް ވަރަށް ބަލާ އިރު ކުޑަ ދުވަސްކޮޅަކުން އެކަން ހައްލު ނުކުރެވޭނެ ކަމަށެވެ. ނަމަވެސް ކޮރަޕްޝަން ހުއްޓުވުމަށް ކުރާ މަސައްކަތުގައި މި ސަރުކާރު ހުރިހާ ގޮތަކުން ވެސް ތަފާތު ކަމަށް އޭނާ ވިދާޅުވި އެވެ.\nބޭކާރު ވާހަކަ ނުދައްކާ!


Jehee Tattoo Eh, Libunee HIV Virus! - Vaguthu\nޖެހީ ޓެޓޫއެއް، ލިބުނީ އެޗްއައިވީ ވައިރަސް!\nނިއުޒިލެންޓުގެ އޯކްލެންޑަށް ނިސްބަތްވާ އަންހެނަކު 1992 ވަނަ އަހަރު ޖެހި ޓެޓޫއަކުން އޭނާގެ ހަށިގަނޑަށް އެޗްއައިވީ ވައިރަސް އެތެރެވިގޮތުގެ ވާހަކަ ފެންމަތިވެއްޖެއެވެ.\nމިހާރު އުމުރުން 57 އަހަރު ވެފައިވާ ލިން ޕޭރެންޓް ނަމަކަށް ކިޔާ އެ އަންހެން މީހާ 1992 ވަނަ އަހަރު އޭނާގެ ހަށިގަނޑުގައި ޓެޓޫއެއް ޖަހަން ނިންމީ އޭނާގެ އެއްބަނޑު އެއްބަފާ ކޮއްކޮއަށް ޓެޓޫ ޖެހުމަށް ހިތްވަރު ދިނުމުގެ ގޮތުންނެވެ. އެއްވެސް ވިސްނުމެއް ނެތި ކުރި އެކަމުން އޭނާގެ މުޅި ހަޔާތް ބަދަލުވެގެންދާނެ ކަމަށް އޭނާ ހީވެސް ނުކުރެއެވެ.\nކޮކާލެއްގެ ސޫރަ ހަށިގަނޑުގައި ޓެޓޫ ކުރުމަށް ފަހު ލިން އަނބުރާ ފަރަންސޭސިވިލާތަށް ދިޔައެވެ. ޓެޓޫއާ މެދު އޭނާ އެއްވެސް ވަރަކަށް ވިސްނުމެއް ނުބަހައްޓައެވެ.\nއޭގެ މަދު ދުވަސްކޮޅެއް ފަހުން ލިން ވަރަށް ބޮޑަށް ހުން އައިސް ވަރުބަލިވާން ފެށިއެވެ. އަދި ކާހިތް މުޅިން ކެނޑި އޭނާ ދުވާލު ހަތަރުދަމު ނިދަން ފެށިއެވެ. އެއާއެކު ޑޮކްޓަރަށް ދައްކައި އެކި ޓެސްޓުތައް ހެދިއެވެ. އަލާމާތްތަކަށް ބަލައި އެންމެ ފުރަތަމަ ހީކުރެވުނީ ލިން އަށް ޖެހިފައި ވަނީ މެލޭރިއާ ކަމަށެވެ.\nނަމަވެސް އޭނާގެ ހަށިގަނޑަށް އެޗްއައިވީ ވައިރަސް އެތެރެވެފައިވާކަން އެނގުނީ މާފަހުންނެވެ. ލިންގެ ކުރީގެ ލޯބިވެރިންގެ ހަށިގަނޑުގައި އެޗްއައިވީ ނެތުމުން އޭނާއަށް ވިސްނުނީ، ވައިރަސް އޭނާގެ ހަށިގަނޑަށް އެތެރެވީ ޓެޓޫ ޖަހަން ބޭނުން ކުރި ކަށިގަނޑުން ކަމެވެ.\nޑޮކްޓަރުން އެންމެ ފުރަތަމަ ވިދާޅުވީ ލިން ދުނިޔޭގައި ހުންނާނީ އެންމެ6މަސް ކަމަށެވެ. ނަމަވެސް މިހާރު އެފަހުން 25 އަށް ވުރެ ގިނަ އަހަރު ވެފައިވާއިރު ލިން އަދިވެސް ދަނީ އޭނާގެ ބައްޔާ ދެކޮޅަށް ހަނގުރާމަ ކުރަމުންނެވެ.\nފެބުރުއަރީ 20, 2018 17:23\nތިޔަޚެންވީމައޭ އަހަރެމެން އިސްލާމްދީނުގަ ތިޔަފަދަކަންކަން ހަރާމް ކުރަށްވައިފަވަނީ..


Emeehunnah Faidhaa eh Nukuri | FenvaruOnline\nއުފާވެރި ޙަޔާތަކަށް-އެމީހުންނަށް ފައިދާއެއް ނުކުރި-01\n19:16 - 19 މާޗް 2020 -0comment\nއަހަރެންގެ މޮބައިލް ފޯނަށް އެއްފަހަރު އައި މެސެޖެއްގެ މަތިން ހަނދާންވެއެވެ. އެ މެސެޖުގައި ވެއެވެ. "އޭ، ޝޭޙްއެވެ، އަމިއްލައަށް މަރުވުމުގެ\nހުކުމަކީ ކޮބާތޯ އެވެ؟" އަހަރެން އެ މެސެޖް ފޮނުވި ފަރާތައް ގުޅައިލީމެވެ. ފޯނުނެގީ ވަރަށް ޒުވާން މީހެއްކަން އެނގުނެވެ. އަހަރެން އޭނާއާއި ސުވާލުކުރީމެވެ. "އަޅުގަނޑަށް މަޢާފްކުރައްވާށެވެ.\nތިބާގެ ސުވާލު އަޅުގަނޑަކަށް ރަނގަޅަކަށް ނޭންގުނެވެ. އަލުން އެސުވާލު ތަކުރާރުކޮށްދީބަލާށެވެ؟" އޭނާ މާޔޫސްކަމާއެކު ޖަވާބުދިނެވެ. "ސުވާލު ވަރަށް ސާފުނޫންތޯ؟، އަޅުގަނޑު ސުވާލުކުރީ އަމިއްލައަށް ފުރާނަ ދުއްވާލުމުގެ ހުކުމަކީ ކޮބައިތޯއެވެ؟\n"އަހަރެން ގަސްދުކުރީ އޭނާ ހީނުކުރާފަދަ ޖަވާބެއްދީ އޭނާ ސިއްސުވާލުމަށެވެ. އަހަރެން ބުނީމެވެ. "ތިއީ އެންމެ ރަނގަޅުކަމެއް!" އޭނާ ހާސްވެފައި ޖަވާބުދިނެވެ. "ކީކޭ؟!"\n"އާނ! އެކަމަކު ތިކަން ކުރަން އެންމެރަނގަޅު ގޮތަކީ ކޮބައިތޯ މަޝްވަރާކޮށްލަމާ؟" ފޯނުން ވާހަކަދެއްކި ޒުވާނާގެ އަޑުމަޑުވިއެވެ. އަހަރެން ބުނީމެވެ.\n"އެންމެ ރަނގަޅު، ތިބާ އަމިއްލައަށް މަރުވާން ބޭނުންވަނީ ކީއްވެ؟\n"އޭނާ ޖަވާބުދިނެވެ. "އަހަރެންނަށް ވަޒީފާއެއް ނުލިބުނު، މީހުން އަހަރެންދެކެ ލޯތްބެއްނުވޭ، ދެން ހުރިހާގޮތަކުންވެސް އަހަރެންނަކީ ބާކީފެއިހުރި ބޭކާރު މީހެއް..." އެއަށްފަހު އޭނާ އޭނާގެ މާޔޫސްވެފައިވާ ހަޔާތުގެ ދިގު ވާހަކަ ކިޔައިދޭން ފެށިއެވެ.\nމީހުންނާއި މުޢާމަލާތުކޮށް މީހުންގެ ރުހުންހޯދަން އޭނާއަށް ނޭގޭންކަމާއި، އެ ހުނަރު އޭނާއަށް ތަރައްޤީ ނުކުރެވުނު ކަމުގައި އޭނާ ބުންޏެވެ. މިއީ އަޅުގަނޑުމެންގެ ތެރެއިން ގިނަބަޔަކަށް ކުރިމަތިވާ ގޮންޖެހުމެކެވެ. އަހަރެމެންގެ ތެރެއިން ބައެއްމީހުން އެމީހުންގެ އަމިއްލަނަފްސު ދަށްކޮށްލަނީ ކީއްވެހެއްޔެވެ؟\nފަރުބަދައިގެ މަތީގައި ތިބި މީހުންނަށްބަލައި، އެމީހުން ފަދައިން އެހިސާބައް ނޭރޭނެކަމުގައި ހީކުރަނީ ކީއްވެހެއްޔެވެ؟ ފަރުބަދައަށް އަރަން ބިރުގަންނަ މީހާ އަބަދުވެސް ހުންނަންޖެހޭނީ ހަމަބިމުގަ އެވެ. އެއަށްވުރެ އުހަކަށް އޭނާއަކަށް ނޭރޭނެ އެވެ. މިފޮތުން ނުވަތަ މިފަދަ އެހެން ފޮތްތަކަކުން ފައިދާނުވާނީ ކޮންބައެއްކަން ތިބާއަށް އެނގޭ ހެއްޔެވެ؟\nއެއީ އޭނާގެ އަމިއްލަ ނަފުސަށް ހެދޭ ކުއްތަކަށް އަޅުވެތިވެ، ލިބިފައިވާ މަދު ހުނަރުތަކަށް ރުހިގެން ހުންނަ މީހުންނެވެ. އެމީހުން ދެކޭގޮތުގައި، އެއީ އެބައިމީހުންގެ މިޒާޖެވެ. އެ މިޒާޖު ބަދަލެއް ނުކުރެވޭނެއެވެ. އެންމެންނަށްވެސް އެއީ އަހަރެންގެ މިޒާޖުކަން އެނގޭނެއެވެ.\nއަހަރެންނަށް ޚާލިދު ފަދައިން ވާހަކަ ނުދެއްކޭނެކަމާއި، އަޙްމަދު ފަދަ އުފާވެރި މޫނެއްގެ ވެރިއަކަށް ނުވެވޭނެ ކަމާއި، ޒިޔާދު ފަދައިން އެންމެންގެ ލޯބި ލިބިފައިވާ މީހަކަށް ނުވެވޭނެ ކަމުގައި އޭނާ ޔަޤީންކުރެ އެވެ. އެފަދަ މީހަކަށް މިފޮތުން އެއްވެސް މިންވަރެއް ހާޞިލެއް ނުވާނެއެވެ.\nއަހަރެން އެއްފަހަރަކު އާންމު އެއްވުމެއްގައި ވަރަށް ދުވަސްވީ މީހަކާއި އެކު އިނީމެވެ. އެތަނުގައި ޖަމާވެތިބި ގިނަ މީހުންނަކީ އާންމު އާދައިގެ ހުނަރުތައް ލިބިފައިވާ މީހުންނެވެ. ނަމަވެސް މި ދުވަސްވީ މީހާ އަވަދިނެތި އުޅުނީ އޭނާއާއި ގާތުގައި ތިބި މީހުންނާއި ވާހަކަދެއްކުމުގައެވެ. އޭނާގެ އުމުރުން ދުވަސްވުމުން ލިބިފައިވާ މާތްކަން ނޫން އިތުރު އެހެން ކަމެއް އޭނާގެ ކިބައިން ފާހަގައެއް ނުކުރެވުނެވެ.\nއިންޝާﷲ - ދެވަނަބައި މާދަމާ މެންދުރުފަހު ގެނެސްދެވޭތޯ މަސައްކަތް ކުރާނެ ވާހަކަ ކިއުންތެރިންގެ މަޢުލޫމާތައްޓަކައި ދަންނަވަން. އިންތިޒާރުކޮށްލައްވާ\nހެޕީމާކެޓްގެ ފިހާރައެއް ހިންމަފުށީގައި ހުޅުވައިފި\nނުދާނޭ ތިޔަ ހަނދާންފިލާ...9\n8 އޭޕްރީލް 2019\nފުވައްމުލަކު ސިޓީގައި ހިންގި ފަސް މަޝްރޫޢެއްގެ ނިމުން ފާހަގަކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ބައިވެރިވެވަޑައިގެންފި\n14 ސެޕްޓެމްބަރު 2018


Enme bodu goahakee gondithah bahanvee ehbasvun!\nއެންމެ ބޮޑު ގޯހަކީ ގޮނޑިތައް ބަހަންވީ އެއްބަސްވުން!\n24 ސެޕްޓެމްބަރު 2018: ރިޔާސީ އިންތިހާބުގެ ކާމިޔާބަށް ފަހު އުފާފާޅު ކުރުން. -- މުހައްމަދު އަފްރާހް | އަވަސް\nހަނދާން ކުރަންވީ މުހިންމު ކަމެއް އެބަ އޮތެވެ. ރައީސް އިބްރާހިމް މުހައްމަދު ސޯލިހުއަށް ވެރިކަމަށް ވަޑައިގެންނެވުނީ އެމަނިކުފާނުގެ ފަހަތްޕުޅަށް ސިޔާސީ ގޮތުން އެންމެ ބަސްވިކޭ ރައްޔިތުންގެ ލޯތްބާއި އިހުތިރާމް ލިބިފައިވާ ލީޑަރުން ތިއްބެވުމުން އެވެ. މިއީ ބަދަލުކުރެވެން ނެތް ހަގީގަތެކެވެ. އެމަނިކުފާނު ނިސްބަތްވެވަޑައިގަންނަވާ އެމްޑީޕީގެ ރައީސް މުހައްމަދު ނަޝީދާއި، ކުރީގެ ރައީސް މައުމޫން އަބުދުލްގައްޔޫމާއި، ގާސިމް އިބްރާހިމާއި، ޝައިހު އިމްރާން އަބްދުﷲ ތިއްބެވުމުން އެވެ. އަދި އެ ބޭފުޅުންނާއެކު އިންތިހާބު ކާމިޔާބުކުރުމަށް ވަރުބަލިކަމެއްނެތި ކެމްޕެއިން ކުރެއްވި ހީވާގި ޓީމުތަކުގެ މަސައްކަތުންނެވެ.\n"ނިމިދިޔަ ރިޔާސީ އިންތިހާބުގައި ރައްޔިތުން އަޅުގަނޑަށް ވޯޓް ދެއްވި ސަބަބު އެންމެ ހިނދުކޮޅަކަށްވެސް އަޅުގަނޑު ހިތުން ފޮހެވޮގެންނެއް ނުދާނެ. ރައްޔިތުން އަޅުގަނޑަށް ވޯޓް ދެއްވީ ގުޅިފައިވާ ކޯލިޝަންގެ ކެނޑިޑޭޓެއްގެ ގޮތުގައި، އެންމެން އެކުގައި މަސައްކަތް ކުރުމަށް، މިކަން އަޅުގަނޑު އަބަދުވެސް ހަދާން ބަހައްޓާނަން. އަދި މިކަން ތިޔައިން ކޮންމެ ބޭފުޅަކުވެސް އަދި އަޅުގަނޑުމެން އެންމެންވެސް ހަދާން ބަހައްޓަންވާނެ" މިއީ ރައީސުލް ޖުމްހޫރިއްޔާގެ ހުވާ ކުރެއްވުމަށް ފަހު ރައީސް ސޯލިހު ދެއްވި ފުރަތަމަ ތަގުރީރުގައި ވިދާޅުވި ވާހަކަ އެވެ.\nރައީސް ސޯލިހު އާއި ފާރިސް މައުމޫން - ކޯލިޝަން އުފެއްދުމުގައި އެންމެ އިސްކޮށް އުޅުއްވި ދެބޭފުޅުން\nރައީސް ޔާމީން ވަރުގަދަ ސަރުކާރު ބަލިކޮށްލުމުގެ މަސައްކަތް އެންމެ ގަދަޔަށް ފެށުނީ، ދިއްގަރު ދާއިރާގެ މެމްބަރު އަހުމަދު ފާރިސް މައުމޫނުގެ އެދިލެއްވުމުގެ މަތިން އެމްޑީޕީގެ އޭރުގެ ޕާލިމެންޓްރީ ގްރޫޕުގެ ލީޑަރު ހިންނަވަރު ދާއިރާގެ މެމްބަރު އަދި މިހާރުގެ ރައީސް އިބްރާހިމް މުހައްމަދު ސޯލިހުއާއި ދެބޭފުޅުން ފެއްޓެވި މަސައްކަތުގެ ނަތީއްޖާއެއްގެ ގޮތުން އެވެ. އެ ހަރަކާތުގެ މަގުސަދަކަށް އޮތީ ހުދުމުހުތާރު، ޑިމޮކްރަސީއާ ބީރައްޓެހި ވެރިކަަމަކުން ދިވެހި ރައްޔިތުން ސަލާމަތް ކުރުމެވެ. އެކަމަށްޓަކައި ތަފާތު ހިޔާލާއި ފިކުރުގެ ލީޑަރުން އެއްތަންކޮށް، "1819"ގެ ނަމުގައި ކޮމިޓީއެއް އެކުލަވާލައި ވަރަށް ގިނަ މަޝްވަރާތަކެއް ކުރި އެވެ.\nއެމަޝްވަރާތަކުގެ އާހިރު ނަތީއްޖާއަކަށްވީ، ގުޅިފައިވާ ޕާޓީތަކުގެ ސަރުކާރެއް އެކުލަވާލެވިއްޖެ ނަމަ ސަރުކާރުގައި ކޮންމެ ބަޔަކުވެސް ތަމްސީލް ކުރާނެ މަގާމްތަކުގެ އަދަދާއި، 2019 ވަނަ އަހަރުގެ ރައްޔިތުންގެ މަޖިލީހުގެ އިންތިހާބަށް މެމްބަރުންގެ ދާއިރާތަށް ކޯލިޝަން ތެރޭގައި ބަހާލުމާއި، ލޯކަލް ކައުންސިލަށްވެސް އެ އުސޫލުން އަމަލު ކުރުމަށް އަހުދުވެ ހެދުނު އެއްބަސްވުމެވެ. މަޝްވަރާތަކުގެ އަލީގައި އެމްޑީޕީއަށް 40 ޕަސެންޓް، ޖުމްހޫރީ ޕާޓީ 25 ޕަސެންޓް، އަދާލަތު ޕާޓީ 15 ޕަސެންޓް އަދި ކުރީގެ ރައީސް މައުމޫން އަބްދުލްގައްޔޫމަށް 20 ޕަސެންޓް ދޭން އަހުދުވެވުނެވެ. އެ އަހުދުގައި ސިއްކަ ޖެހީ އޭރު ޕާޓީތަކުން އެ މަޝްވަރާތަކުގައި އަމަލީގޮތުން ބައިވެރިވެވަޑައިގެން އިސް ވެރިންނެވެ. އެ އެއްބަސްވުން ފެންނަންވެސް އެބަ އޮތެވެ.\nއެހެން ނަމަވެސް އެމްޑީޕީން ވަނީ އެ އެއްބަސްވުމާއި ހިލާފުވެ، މަޖިލީހުގެ ހުރިހާ ދާއިރާ، 87 ގޮނޑިއަށް ވާދަކުރަން ނިންމާފަ އެވެ. އެމްޑީޕީން ބުނަމުންދަނީ ވާދަ ނުކޮށްފިނަމަ އާންމު މެމްބަރުންގެ ހައްގުތަކެއް ގެއްލިގެންދާނެ ކަމަށެވެ. އެހެން ނަމަވެސް އެކަމަށް އެމްޑީޕީގެ ވެރިން ކުރިން ވިސްނާފައިނެތުމަކީ މައްސަލަ އެކެވެ. ބަޔަކާއި އެކު އަހުދެއްވެ، އެއްބަސްވުމެއް ގާއިމް ކުރުމުގެ ކުރިން އެކަންކަމާ ވިސްނަން ޖެހޭނެ އެވެ. އެފަދަ އެއްބަސްވުމެއް ނެތް ކަމުގައި އެމްޑީޕީގެ ޗެއާޕާސަން ހަސަންލަތީފު ވަނީ ވިދާޅުވެފަ އެވެ. އެހެން ނަމަވެސް ހަސަން ލަތީފު އެ އެއްބަސްވުމުގައި ސޮއެކޮށްފައިވާކަން އެއީ އެންމެނަށްވެސް އިނގޭ ކަމެކެވެ.\n"ހުށަހެޅުމެއް އަޅުގަނޑުމެން ހުށަހެޅިން އެހެން ޕާޓީތަކުން އެއާ މެދު ދެކޭ ގޮތް ބަލަން، ކޯލިޝަންގެ ހުރިހާ ޕާޓީއަކުން އެއަކަށް އެއްބަހެއް ނުވި، އެކިއެކި ސަބަބުތަކާ ހުރެ އޭގެ ތެރެއިން ބައެއް ޕާޓީތަކަކަށް އެއްބަހެއް ނުވެވުނު، އެހެންވީމާ ކޯލިޝަންގެ މެދުގައި ގޮނޑިތައް ބަހާނެ ގޮތަކާ ބެހޭ ގޮތުން އެއްވެސް އެއްބަސްވުމެއްގައި މި ޕާޓީން ސޮއި ކޮށްފައެއް ނުވާނެ،" ހަސަން ލަތީފު ވިދާޅުވިއެވެ.\nފުރަތަމަ ކަމަކަށް ރައްޔިތުންގެ މަޖިލީހަކީ ރައްޔިތުން ބޭނުންވާ ބަޔަކު އެ ރައްޔިތުންގެ ބަސް އިއްވަން ހޮވާ މެމްބަރުންތަކެއް ތިއްބަވާ ތަނެކެވެ. އެތަންތަނަށް ކުރިމަތި ލާނީ ކޮން ކުލައެއްގެ މީހެއްތޯ؟ އެތަނުން ހޮވާނި ކާކުތޯ ނިންމާނީ ލީޑަރުންނެއް ނޫނެވެ. އެއީ ރައްޔިތުންގެ ހައްގެކެވެ. އެހެން ކަމުން އެ ރައްޔިތުންގެ ހައްގަށް އުނިކަން އަންނަ ގޮތަށް ނިންމާފައިވާ ނިންމުމެއްގައި އެމްޑީޕީވެސް އަދި އެހެން ޕާޓީއެއްގެ ލީޑާޝިޕަކުންވެސް ސިއްކަ ޖެހުމަކީ ގޯހެކެވެ. ރައްޔިތުންގެ ހައްގަކަށް އަރައިގަނެވުނީ އެވެ.\nދެން އޮތީ އެފަދަ ކަމަކަށް އެއްބަސްވުމަށްފަހު އެ އެއްބަސްވުމަށް އަމަލު ނުކުރުމެވެ. އެއްބަސްވުމެއް ބައެއްގެ ތެރޭގައި ގާއިމް ކުރާނީ ކަމެއް ކަށަވަރު ކުރުމަށެވެ. އެ ދިން ޔަގީންކަމަށް ބަދަލެއް ގެނެސްފި ނަމަ، އެކަމައިގެން ކުރިޔަށް ދިއުންވާނީ އުނދަގޫ ކަމަކަށެވެ. ހާއްސަކޮށް ސިޔާސީ ގޮތުން އޮންނަ އަހުދެއް އުވާލައިފި ނަމަ، ރައްޔިތުންގެ ކުރިމަތީގައިވެސް އެބައެއްގެ އަގުވެއްޓޭނެ އެވެ. އެއީވެސް ގޯހެކެވެ. ރައްޔިތުންގެ މަޖިލީހުގެ ގޮނޑިތަކާއިމެދު ސިޔާސީ ޕާޓީޓަކުން ނިންމާފައިވާ މިކަންކަމަކީ މުޅިން ގޯހަށް ގޮސްފައިހުރި ކަންކަމެވެ. އަދި އެއްބަސްވުމާ ހިލާފު ވުމަކީ ސަރުކާރު ހިންގާ ކޯލިޝަނަށް ހީނަރުކަން އަންނާނެކަމެކެވެ.\nރައްޔިތުންނަށް އިއްޔެ ގެނެސްދިނީ އެ މާޔޫސްކަމެވެ. ސުވާލުތަކެއްގެ ތެރެއަށް އެ ރައްޔިތުން ގަންބާލި އެވެ. ކޯލިޝަނާއި ސަރުކާރުގެ ކުރިމަގާ މެދު ހިތުގައި ވަހުމްތައް އުފެދުނީ އެވެ. ނިދިން ހޭލެވުނު އިރު ފަލަ ސުރުޙީތަކުގައި އޮތީ އެމްޑީޕީގެ ނިންމުމާއެކު ކޯލިޝަން ރޫޅިގެންހިނގައިދާނެތޯ އުފައްދާ ސުވާލުތަކެވެ. ސުވާލު ނުއުފައްދަން ޖެހޭ ސަބަބެއްވެސް ނެތެވެ. އެހެން ނަމަވެސް ސިޔާސީ ބޭފުޅުންނަކީ ބަހުގެ އިތުބާރު ހިފޭ ބަޔަކަށް ވާން އެބަޖެހެ އެވެ. ރައްޔިތުން ނިންމަންޖެހޭ ކަންކަން ރައްޔިތުންގެ އަތްމައްޗަށް ދޫކޮށްލެވޭ ވަރުގެ ގާބިލް ބަޔަކަށްވެސް ސިޔާސީ މީހުން ވާން އެބަޖެހެ އެވެ. ރައްޔިތުންގެ މަޖިލީހުގެ ދާއިރާތަށް ބަހަން ނިންމުމާއި، އެކަމުގެ އެއްބަސްވުމުގައި ސޮއެ ކުރުމާއި، އެއްބަސްވުމަށްފަހު އެއަށް އަމަލު ނުކުރުމަކީ ތަކުރާރުކޮށްގެން ވާނެ ފަަދަ ކަމެއް ނޫނެވެ. ކޯލިޝަން ރޫޅުނަ ނުދެއްވާނެ ކަމަށް ރައީސް ސޯލިހު 100 ޕަސެންޓް މަސައްކަތް ކުރައްވަން އެބަޖެހެ އެވެ.\nއެމްޑީޕީ ރައްޔިތުންގެ މަޖިލިސް އަދާލަތު ޕާޓީ + ޖުމްހޫރީ ޕާޓީ އެމްއާރުއެމް


Form hushahalhaa enmenah flat dheyn ninmaifi | Mihaaru\nހިޔާ މަޝްރޫއުގެ ދަށުން ފްލެޓަށް ހުށަހަޅަން ފޯމު ދޫކުރަން ފެށުމުން ކިޔޫގައި ޖެހިގެން ބަޔަކު ފޯމު ނަގަނީ: މިހާރު ވެސް 18،000 ވުރެ ގިނަ މީހުން ވަނީ މި މަޝްރޫއުގެ ދަށުން ފްލެޓަށް ފޯމު ލާފައި -- މިހާރު ފައިލް ފޮޓޯ\n20 ސެޕްޓެމްބަރ 2018 - 22:17\n"ހިޔާ އެކޮމްޕްލިޝްޑް"ގެ ދަށުން ވިލިމާލެ2ތަރައްގީ ކުރުމުގެ މަޝްރޫއު އިފްތިތާހު ކުރުމަށް ބޭއްވި ހަފްލާގައި ވާހަކަ ދައްކަވަމުން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، ހިޔާ މަޝްރޫއުގެ ދަށުން ފޯމު ހުށަހަޅާ އެންމެނަށް ފްލެޓް ދޭން ރައީސް އަބްދުﷲ ޔާމީން ނިންމަވާފައިވާ ކަމަށެވެ.\n"އެމަނިކުފާނު [ރައީސް ޔާމީން] ވިދާޅުވީ މިހާރު ފޯމު ހުށަހަޅާފައިވާ ހުރިހާ ރައްޔިތުންނަށް އަދި މި މަހުގެ ނިޔަލަށް ހިޔާ މަޝްރޫއަށް ފޯމު ހުށަހަޅާ ހުރިހާ ރައްޔިތުންނަށް ފްލެޓް ލިބޭނެ ކަމުގެ ޔަގީންކަން ދެއްވާ ކަމަށް،" ޑރ. މުއިއްޒު ވިދާޅުވި އެވެ.\n"އެއްވެސް މީހަކު ބާކީ ނުކުރާނެ ކަމުގެ ޔަގީންކަން ދިވެހި ހުރިހާ ރައްޔިތުންނަށް އެރުވުމަށް އެމަނިކުފާނު އަޅުގަނޑު ގާތު ދެންނެވީ."\nހިޔާ މަޝްރޫއުގައި ފްލެޓް ދިނުމަށް ނިންމާފައި ވަނީ ހުޅުމާލޭގެ ދެ ވަނަ ފިޔަވަހިންނެވެ. މިހާތަނަށް ގާތްގަނޑަކަށް 18،000 މީހުން ފްލެޓަށް އެދި ފޯމު ހުށަހަޅައިފައިވެ އެވެ. ފޯމު ހުށަހެޅުމުގެ މުއްދަތު ހަމަވާނީ މި މަހުގެ ނިޔަލަށެވެ.\nމިރޭގެ ޖަލްސާގައި ހައުސިން މިނިސްޓަރު ޑރ. މުއިއްޒު، ރައީސް ޔާމީންގެ މެނިފެސްޓޯ ދައްކާލައްވަނީ.---ފޮޓޯ: ހުސައިން ވަހީދު/މިހާރު\nމިރޭގެ ހަފްލާގައި ހައުސިން މިނިސްޓަރު ވަނީ ވިލިމާލޭ2މަޝްރޫއާ ބެހޭ ގޮތުން ވެސް ވާހަކަ ދައްކަވައިފަ އެވެ. އެގޮތުން ވިލިމާލޭ2އިން ފްލެޓާއި ގޯތި ދޫކުރާއިރު ބަލާނީ ވަރަށް މަދު ޝަރުތުތަކަކަށް ކަމަށް އޭނާ ވިދާޅުވި އެވެ.\n"ހަމައެކަނި ޝަރުތަކަށް އޮންނާނީ އެ މީހަކަށް 18 އަހަރު ފުރިފައިވުން އަދި 1000 އަކަފޫޓަށް ވުރެ ބޮޑު ބޯހިޔާވަހި ކަމެއް އޭނާގެ އަމިއްލަ ނަމުގައި ނެތުން. މި ދެކަން ފުރިހަމަވާނީ ވަރަށް މަދު ބައެއްގެ،" ޑރ. މުއިއްޒު ވިދާޅުވި އެވެ.\n"ހިޔާ އެކޮމްޕްލިޝްޑް" އިފްތިތާހު ކުރުމަށް ދަރުބާރުގޭގައި ބޭއްވި ޖަލްސާގައި ނައިބު ރައީސް ޖިހާދާއި ބައެއް ވަޒީރުން ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nމީގެ އިތުރުން އޭނާ ވިދާޅުވީ ހުޅުމާލޭ ދެ ވަނަ ފިޔަވަހި އަދި ވިލިމާލެ2ނިމުމުން ގެދޮރު ބޭނުންވާ ހުރިހާ މީހުންނަށް ވެސް ބޯހިޔާވަހިކަން ލިބޭނެ ކަމަށެވެ. އެއިރުން ބޭނުންވާ މީހަކަށް އެންމެ ގެއެއް ނުވަތަ ފްލެޓެއްގެ އިތުރުން ވެސް ގިނަ ތަންތަން ހޯދޭނެ ކަމަށް ވެސް އޭނާ ވިދާޅުވި އެވެ.\nހިޔާ މަޝްރޫއުގެ ފްލެޓްތައް ދޫކުރަނީ ޖުމްލަ 12 ކެޓަގަރީއަކަށް ބަހާލައިގެންނެވެ. މި ފްލެޓުތަކުގެ ތެރެއިން، އެންމެ ގިނައިން މީހުން ފޯމު ހުށަހަޅަނީ އުމުރުން 18-40 ދެމެދު ކައިވެނި ކޮށްގެން އުޅޭ މީހުންނަށް ދޫކުރާ 1000 ފްލެޓަށް ކަމަށް ހައުސިން މިނިސްޓްރީން ކުރިން ބުނެފައިވެ އެވެ. ހިޔާ މަޝްރޫއުގެ ދަށުން ފްލެޓް ދޫކުރާނެ ކަމަށް ހައުސިން މިނިސްޓްރީން ކުރިން ބުނެފައިވާ ގޮތަކީ، ސިވިލް ސާވިސް މުވައްޒަފުންނަށް 1000 ފްލެޓް، ދަފްތަރުގައި ނުހިމެނޭ މާލޭ ރަށްވެހިންނަށް 1000 ފްލެޓް، މާލޭ މުނިސިޕަލްޓީގެ ހާއްސަ ދަފްތަރުގައި ހިމެނޭ މީހުންނަށް 1044 ފްލެޓް، ޑޮކްޓަރުންނާއި ނަރުހުންނަށް 475 ފްލެޓް، ޓީޗަރުންނަށް 625 ފްލެޓް، އެކަނިވެރި މައިންނާއި ބަފައިންނަށް 500 ފްލެޓް، ނުކުޅެދުންތެރިކަން ހުންނަ މީހުންނާއި އެ މީހުންގެ އައިލާތަކަށް 200 ފްލެޓް، ގުޅިފަޅާއި ޓާޓާ ފްލެޓްތަކަށް ފައިސާ ނުދެއްކުނު ފަރާތަކަށް 300 ފްލެޓް، ސިފައިންނާއި ފުލުހުންނަށް 600 ފްލެޓް އަދި މާފަންނު ހުޅަނގު ދާއިރާ އަށް ނިސްބަތްވާ ވަރަށް ދަތި ހާލުގައި އުޅޭ ގޭބިސީތަކަށް ދޫކުރާ 256 ފްލެޓެވެ.\nހިޔާ މަޝްރޫއުގެ ދަށުން އިމާރާތް ކުރާ ފްލެޓްތައް މުޅިން ނިމޭނީ އަންނަ އަހަރުގެ އޭޕްރީލް މަހުގެ ތެރޭގައި ކަމަށް ވެސް ހައުސިން މިނިސްޓްރީން ކުރިން ބުނެފައިވެ އެވެ.\nހައުސިން މިނިސްޓަރު ބޯހިޔާވަހިކަން ފްލެޓް ހިޔާ މަޝްރޫއު ރައީސް އަބްދުﷲ ޔާމީން ޑރ. މުހައްމަދު މުއިއްޒު، މާލޭގެ މޭޔަރު\n206 ކޮމެންޓް, 635 ރިއެކްޝަންސް\nކުރިން ބުނީ އެފަހަރު ފޯމް ހުށަހެޅި އެއްވެސް މީހަކު އަލުން ފޯމް ހުށަހަޅާކަށް ނުޖެހޭނެޔޯ. އެ އެންމެންނަށް ފްލެޓް ލިބޭނެޔޯ. ކިހިނެއްވީ ކޮބާ އެ ފޯމްތައް؟ ކޮބާ އެފަހަރު 100 އިން މަތިން ޕޮއިންޓް ލިބުނު މީހުން. ނުނިދާ ހޭލާ ކިއުގަ ތިބެގެން ފޯމްލައިގެން ވީ ގުރުބާނީ ކޮބާ؟ މާދަން ވޯޓް ނިމޭއިރު ތި ޖުމްލަ ބަދަލުވާނެ ފޯމްލީ ހުރިހާ ޕީޕީއެމް މެންބަރުންނަށް ފްލެޓް ލިބޭގޮތަށް ރައީސް ހަމަޖެއްސިކަމަށް. ވަރަށް ސަލާމް\nފޯމު ހުށަހެޅިއަސް ނޭޅިއަސް ފުލެޓު ދޭންޖެނޭ އަތުލާނަން، އަހަރުމެން ފޯމުލައިގެން ބޯކޮށް ޕޮއިންޓުލިބުނުމީހުންގެ ފޯމު ތައްނައްތާލާ ޕޮއިންޓު ނުލިބޭމީހުންނަށް ނުވަތަ ދައްކޮށް ލިބުނުމީހުންނަށް ފޯމު ދީފަވީ. އަހަރުމެންގެ ހައްގުހޯދަން ދާނަން\nވަރަށް މޮޅު އެއްޗެކޭ ހިތުން ތި ބުނީ. .......\nމުއިއްޒަކަށް ނެތް އެއްވެސް އިތުބާރެއް.. 48 ޕޮއިންޓް ލިބުނު މީހާއަށް ފްލެޓްދީފަ 98 ލިބުނުމީހާ އެހެރީ ކަޓުވާލާފަ.\nކޮބާ ސިވިލްސަރވަންޓުންނަށް ދޫކުރާ ފުލެޓު\nތާއީދުނެތް ވެރިޔަކު ވެރިކަމަށް ގެންނަން ގައުމު ބަހާ ހުސްކޮށްލަނީ. މިއީ އަހަރުމެން ވޯޓު ނުދޭނެ ސަބަބު. މިހާރު ކަންކުރާގޮތުން ދެން އޮތް ފަސް އަހަރުވެސް ފެންނާނީ ބޮޑެތި ވައްކަމާ ކޮރަޕްޝަންކަން ޔަގީންވެއްޖެ. އިބޫ ނުޖެހޭނެ މީހުންގެ ތާއީދު ހޯދަން ފައިސާޔާ މުދާ ބަހާކަށް.\nމަގޭ ވޯޓުވެސް ޔަގީން. އެކަމަކު ފުރަތަމަ ފްލެޓު. ހުސްބުޅީގަ ނުބޭނޭނެ.\nވަކި ބަޔަކު ބޭނުން ބަޔަކަށް ކުރިންވެސް ދިނީ ފަހުންވެސް ވާނީ އެހެން.މިހާރުވެސް ވަނީ އެހެން. އުސޫލެއް ހަމައެއް ނެތް.ހައްގުވާ މީހުން ތިބީ އަދިވެސް އެ ދަތި ހާލުގަ.\nޤާނޫނު އަދި ބަދަލު ކުރަން އިދިކޮޅަށް ދެއްކި ކަހަލަ ފޭކްތައް ޖައްސައިގެން ރައްޔިތުން މަގު ފުރެއްދޭނެ ކަމަށް ހީނުކުރާތި މިޤައުމު އިތުރަށް ފަސާދަ ކުރާކަށް ޗަޔަކަށް ފުރުޞަތެއް ނުދޭނަން\nޤާނޫނު އަސާސީ ދެއްތޯ؟


Raees Solih ge cabinet ah anhen7vazeerun!\nރާއްޖެ - ކެބިނެޓް މިނިސްޓަރުން\nރައީސް ސޯލިހުގެ ކެބިނެޓަށް އަންހެން ހަތް ވަޒީރުން!\nއެމްއާރްއެމްގެ ތިން އަންހެން މިނިސްޓަރުން ތިއްބަވާނެ\nއެމްޑީޕީގެ ދެ އަންހެން މިނިސްޓަރުން\nކ. މާލެ 17 ނޮވެންބަރު 2018 | ހޮނިހިރު 22:57 14,550\nކެބިނެޓަށް އައްޔަނުކުރެއްވި އަންހެން މިނިސްޓަރުން -\nރައީސުލްޖުމްހޫރިއްޔާކަމުގެ ހުވާ މިއަދު ކުރައްވާ އިބްރާހިމް މުހައްމަދު ސޯލިހުގެ ކެބިނެޓްގައި އަންހެން ހަތް ވަޒީރުން ހިމަނައިފި އެވެ.\nއިބްރާހިމް މުހައްމަދު ސޯލިހްގެ ކެބިނެޓްގައި ރައީސް މައުމޫނުގެ ފެކްޝަނަށް ނިސްބަތްވާ އަންހެން ތިން ވަޒީރުންނާއި އެމްޑީޕީއަށް ނިސްބަތްވާ އަންހެން ދެ ވަޒީރުންގެ އިތުރުން ޖުމްހޫރީ ޕާޓީއަށް ނިސްބަތްވާ އަންހެން ވަޒީރަކާއި އަދާލަތު ޕާޓީއަށް ނިސްބަތްވާ އަންހެން ވަޒީރެއް ހިމެނެ އެވެ.\nރާއްޖޭގެ ތާރީޚުގައި ވެސް ފުރަތަމަ ފަހަރަށް ޑިފެންސް މިނިސްޓަރުގެ މަގާމަށް އަންހެން ބޭފުޅަކު އައްޔަން ކުރީ ރައީސް އިބްރާހިމް މުހައްމަދު ސޯލިހުގެ ކެބިނެޓްގަ އެވެ. އެ މަގާމަށް ރައްޔިތުންގެ މަޖިލީހުގެ މައްޗަންގޮޅީ އުތުރު ދާއިރާގެ ކުރީގެ މެމްބަރު މާރިޔާ އަހްމަދު ދީދީ އައްޔަނު ކުރެއްވިއިރު އެމްޑީޕީގެ ސްލޮޓްގައި މިނިސްޓަރ އޮފް އެޑިޔުކޭޝަންގެ މަގާމަށް ޑރ އައިޝަތު އަލީ އައްޔަން ކުރެއްވެވި އެވެ.\nމިނިސްޓަރ އޮފް ފިޝަރީޒް މެރިން ރިސޯސް އެންޑް އެގްރިކަލްޗަރ އަށް ޒަހާ ވަހީދު އައްޔަނު ކުރެއްވުނު އިރު މިނިސްޓަރ އޮފް ހައުސިންގ އެންޑް އާރބަން ޑިވެލޮޕްމަންޓް އަށް އައްޔަނު ކުރެއްވީ އައިމިނަތު އާތިފާއެވެ. މި ދެ ބޭފުޅުންނަކީ ރައީސް މައުމޫންގެ ފެކްޝަނަށް ނިސްބަތްވާ ބޭފުޅުންނެވެ.\nމިނިސްޓަރ އޮފް ޖެންޑަރ ފެމިލީ އެންޑް ސޯޝަލް ސާރވިސަސް އަށް އަދާލަތު ޕާޓީގެ ޝިދާތާ ޝަރީފް އައްޔަނު ކުރެއްވި އިރު މިނިސްޓަރ އޮފް ޓްރާންސްޕޯރޓް އެންޑް ސިވިލް އޭވިއޭޝަން އަށް އައްޔަނު ކުރެއްވީ ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމްގެ އަނބިކަނބަލުން އައިޝަތު ނަހުލާ އެވެ.\nއެޑިއުކޭޝަން މިނިސްޓަރުގެ މަގާމަށް ހައްޔަނުކޮށްފައިވާ ޑރ. އައިޝާ، ރާއްޖޭގެ ގައުމީ ޔުނިވަރސިޓީން އެންމެ ފުރަތަމަ ޕީއެޗްޑީ ހާސިލް ކުރެއްވި ދެބޭފުޅުންގެ ތެރޭގައި ހިމެނެއެވެ. ގައުމީ ޔުނިވަރސިޓީގެ ރަޖިސްޓްރަރގެ މަގާމުވެސް ފުރުއްވި ޑރ. އައިޝާ ޕީއެޗްޑީގެ ތީސީސް ލިޔުއްވީ ރާއްޖޭގެ ތައުލީމީ ސިޔާސަތުގެ ދާއިރާއިންނެވެ.\nފިޝަރީޒް މިނިސްޓަރުގެ މަގާމަށް އައްޔަންކޮށްފައިވާ ޒަހާ ވަހީދު، ރައީސް އަބްދުﷲ ޔާމީންގެ ސަރުކާރުގައި ވެސް އެ މިނިސްޓްރީގެ ސްޓޭޓް މިނިސްޓަރުކަން ކުރެއްވެވި އެވެ. އަދި ހައުސިންގ މިނިސްޓަރު ކަމަށް އާތިފާ ޝަކޫރު އައްޔަން ކުރެއްވި އިރު އެކަމަނާވަނީ ރައީސް އަބްދުﷲ ޔާމީންގެ ސަރުކާރުގެ ޖެންޑަރ މިނިސްޓްރީގެ ސްޓޭޓް މިނިސްޓަރުކަން ކުރައްވާފައެވެ. އަދި ކުރިން ހައުސިން މިނިސްޓްރީގައި ވެސް ވަޒީފާ އަދާކުރެއްވެވި އެވެ.\nޖެންޑަރ މިނިސްޓަރުކަމުގެ މަގާމަށް އައްޔން ކުރެއްވި ޝިދާތާ ވެސް ވަނީ ރައީސް ޔާމީންގެ ވެރިކަމުގައި ވަނީ ޖެންޑަރ މިނިސްޓްރީގެ ސްޓޭޓް މިނިސްޓަރުކަން ކުރައްވާފައެވެ. ޓްރާންސްޕޯޓް މިނިސްޓަރު ކަމަށް ހައްޔަންކޮށްފައިވާ އައިޝަތު ނަހުލާ އަކީ ކުރިން ސަރުކާރުގެ ވަޒީފާއެއް އަދާކުރެއްވި ބޭފުޅެއް ނޫނެވެ.\nމިއީ ރާއްޖޭގެ ތާރީހުގައި ވެސް ކެބިނެޓެއްގައި އެންމެ ގިނަ އަންހެން ވަޒީރުން ހިމެނުއްވި ފުރަތަމަ ފަހަރެވެ.\nރައީސް އަބްދުﷲ ޔާމީންގެ ސަރުކާރުގެ ކެބިނެޓްގައި ތިއްބެވީ އަންހެން ތިން ވަޒީރުންނެވެ. އެއީ ޖެންޑަރ މިނިސްޓަރުގެ މަގާމުގައި ޒެނީޝާ ޝަހީދު ޒަކީ އާއި އެޑިއުކޭޝަން މިނިސްޓަރ އައިޝަތު ޝިހާމުގެ އިތުރުން ޔޫތު މިނިސްޓަރު ކަމުގެ މަގާމުގައި އިރުތިޝާމް އާދަމްއެވެ. ރައީސް އަބްދުﷲ ޔާމީން ސަރުކާރުގައި ފޮރިންގ މިނިސްޓަރު ކަމުގައި ދުންޔާ މައުމޫނާއި ހެލްތު މިނިސްޓަރު ކަމުގެ މަގާމުގައި މަރިޔަމް ޝަކީލާ ހުންނެވިއެވެ. އެހެން ނަމަވެސް އެ ދެ މިނިސްޓަރުން ވަނީ މަގާމުން އިސްތިއުފާދެއްވާފައެވެ.\nރައީސް މުހައްމަދު ނަޝީދު ސަރުކާރުގައި ހެލްތު މިނިސްޓަރުކަން ޑރ. އައިމިނަތު ޖަމީލް، ބަންޑާރަނައިބު ކަމުގެ މަގާމް ދިޔާނާ ސައީދު، އެޑިއުކޭޝަން މިނިސްޓަރުކަން ޝިފާ މުހައްމަދުގެ އިތުރުން ޓޫރިޒަމް މިނިސްޓަރުކަން މަރިޔަމް ޒުލްފާ އަދާކުރެއްވިއެވެ.


Kuru Vaahaka: Andhavalhu | ThePress\nLast Updated 21:10, 26 February\nކުރު ވާހަކަ: އަނދަވަޅު\n26 May 2019, 04:28\nތައްޓެއްގައި ހުރި ދިޔާ އެއްޗެއް އަތުގައި އޮތް ސިރިންޖްގެ ތެރެއަށް ޒިދާނު ދަމާލީ އެނދުގައި އޮވެ ދެއަތަށް ފުރޮޅެމުން ދިޔަ ލީޒާގެ މޫނަށް ބަލާލަމުންނެވެ. ވަޅުވަދެ ރަތްވެފައިވާ ދެލޯ ވަނީ ދުޅަވެފައެވެ. މިއިން ދުވަހަކު އޭނާ ހަމައަށް ނިދާފައި ނުވާ ކަހަލައެވެ. ހިކިގެން ފަޅަފަޅައިގެން ގޮސްފައިވާ ތުންފަތުގައި އެއްވެސް ތެތްކަމެއް ނެތެވެ. ހަންގަނޑާއި އިސްތަށިގަނޑު ވެސް ވަނީ ހިކި ކުރަކިވެފައެވެ. ކުރިން ރީތިކޮށް ހުރި ލީޒާގެ ހަށިގަނޑުވެސް ވަނީ ހިކިގެންގޮސް އަނަރޫފަވެފައެވެ. މުޅި މީހާގެ ސިފަވަނީ އެއްކޮށް ބަދަލުވެފައެވެ.\nހޭވިފައިވާ އިސްތަށިގަނޑުގައި ލީޒާގެ ދެއަތުން ހިފާ ބާރުކޮށްލީ އޭނާގެ ބޮލަށް ވަމުން ދިޔަ ތޫނު ތަދުން ސަލާމަތް ވުމަށެވެ. ސިރިންޖުގައި ފުއްޓައްކެއް ޖަހާލުމަށްފަހު ލީޒާގެ އަތުގައި ވާންކޮށް އެއްޗެއް އައްސާލަމުން މުށް ބާރުކޮށްލަން ޒިދާނު އެދުނެވެ. އަތުގެ މުށް ބާރުކޮށްލަމުން ޒިދާނުގެ މޫނަށް ލީޒާ ބަލާލިއިރު އޭނާ އޮތީ އޭނާގެ ހަށިގަނޑަށް ވަމުން ދިޔަ އުނދަގޫތަކުން ސަލާމަތްވާން ބޭނުންވެފައެވެ. އެސްފިޔަތަކަށް ބަރުވެ ހަށިގަނޑުގައި ވަރެއް ނެތްކަން އެ މޫނުމަތިން ފާޅުވާން ހުއްޓެވެ. ލީޒާގެ ދެލޯ މަރާ ބާރުކޮށްލީ ޒިދާނުގެ އަތުގައި އޮތް ސިރިންޖުގެ ކަށި އޭނާގެ އަތުގެ މަސްގަނޑުގެ ތެރެއަށް ކޮށްޕާލުމުންނެވެ. ޗޫސް ދަމާލަމުން ލީޒާ ނޭވާ ހިފަހައްޓާލީ ދެލޯ ތަގުޅިކޮށްލަމުންނެވެ.\nނިތްކުރި މައްޗަށް އަތް އަރުވައިގެން ލީޒާ މަޑުން އޮންނަން މަސައްކަތް ކުރިއެވެ. އޭނާގެ ހަށިގަނޑަށް ފޮނުވާލި ތަކެތީގެ އަސަރު އޭގެ ފަނަރަ ވަރަކަށް މިނެޓް ފަހުން ކުރަން ފަށައިފިއެވެ. ދެލޯ ހުޅުވާ ސީލިންގާ ދިމާއަށް ބަލާލި ލީޒާއަށް އިވެމުން ދިޔައީ ބޯކޮށް ވާރޭ ވެހެމުން ދިޔަ ކަހަލަ އަޑެކެވެ. ފަންކާގެ ފިޔަތައް އެނބުރެމުން ދިޔައިރު އޭނާއަށް އެމަންޒަރު ފެންނަމުން ދިޔައީ ފުސްގޮތަކަށެވެ. ކުއްލިއަކަށް ކަމެއް ހަނދާން ވެގެން ލީޒާ އޮތް ތަނުން ތެދުވީ އަވަސްއަރުވާލާފައެވެ. ތެދުވެ ސިންގަލް އެނދެއް ބަހައްޓާފައި ހުރި ކުޑަ ކޮޓަރި ތެރެއަށް އޭނާ ނަޒަރު ހިންގާލަމުން ދޫ ހަރަކާތްކޮށްލިއެވެ. އޭނާގެ އަނގައިން އަޑެއް ބޭރު ނުވި ނަމަވެސް ތުންފަތް ހަރަކާތްކޮށްލި ގޮތުން އޭނާ އެ ގޮވާލީ މަންމާ އޭ ކިޔާފައިކަން ބަލަން ހުރި މީހަކަށް ރަނގަޅަށް އިނގޭނެއެވެ.\nތެދުވެ ކުރިއަށް ލީޒާ ފިޔަވަޅެއް އަޅާލުމާއެކީ ޒިދާނު ވާހަކަ ދައްކަން ފެށީ ލީޒާއާ މުހާތަބްކޮށެވެ. ޖަވާބެއް ނުދީ ލީޒާ ހުރީ އެ ވާހަކަތައް އޭނާގެ ކަންފަތަށް ނީވޭތީއެވެ. އޭނާ އެނދުމަތިން ތެދުވެ ވަށައިގެން ހޯދާލިއެވެ. އޭނާއަށް އެކޮޓަރި ތެރެއިން އިތުރު މީހަކު ނުފެންނަ ކަހަލައެވެ. ވަށައިގެން ބަލަމުން އޭނާ މިސްރާބު ޖެހީ އެ ކޮޓަރިން ބޭރަށް ނުކުންނާށެވެ.\nއެނދުކައިރީ ތަޅުންމަތީގައި އިން ޒިދާނު ކުރިމަތީ ހުރި ކުޑަ މޭޒާ ގާތްވެލަމުން ލީޒާ ދިޔަ ދިމާއަށް ބަލާލީ އޭނާގެ ތުންފަތަށް ވެރިވި ވިހި ހިނިތުންވުން ފޮރުވަމުންނެވެ. މޭޒުމަތީ ހުރި ހުދު ކުނޑިތައް އެއްވަރު ކުރަން ގެންގުޅު އޭނާގެ ލައިސެންސް ކާޑުގެ އެހީގައި ހިމަ ރޮނގަކަށް އެ ކުޑިތައް އަތުރާލާ އެއްވަރުކޮށްލިއެވެ. އޮޅާލާފައިވާ އޮތް ކަރުދާސް ކޮޅު ނޭފަތުގެ އެއް ހޮޔަށް ހެޔޮވަރުކޮށްލަމުން އަނެއް ހޮއެ އެއް އިނގިލީގެ އެހީގައި ފިއްތާ ބާރުކޮށްލަމުން ގުދުވެ މޭޒުމަތީގައި ދަމާފައިވާ ހުދު ކުނޑިތައް އޭނާގެ ނޯށުން އެތެރެއަށް ދަމާލީ ދެލޯ މަރާލަމުންނެވެ. އޮޅާލާފައިވާ ކަރުދާސްކޮޅު އަތުން ދޫކޮށްލުމަށްފަހު ޒިދާނު ނޭފަތް ދަމާލަމުން ނޭފަތުގައި އަތް ހާކާލީ އެ ކޮޓރިތެރޭ އެކި ދިމަދިމާލުގައި ބިއްޖެހިފައި ތިބި މީހުންނާ ދިމާއަށް ބަލާލަމުންނެވެ. އޭރު ސިޓިންގް ރޫމް ތެރޭގައި ހުރެ އޭނާގެ މަންމައަށް ގޮވަމުން ދިޔަ ލީޒާގެ އަޑު ޖެހުމުން ޒިދާނު ދެލޯ މާރާ ބާރުކޮށްލިއެވެ. މިހާރު އޭނާ އެހުރީ ހަމައިގައި ނޫންކަން ޒިދާނުއަށް އެނގުނެވެ.\nބޭރު ސޯފާ މަތީ ކެނޑިފައި ތިބި މީހުން ލީޒާއަށް ނުފެންނަ ކަހަލައެވެ. މުޅި ގޭތެރެ ހޯދާ ބެލުމަށްފަހު ލީޒާ އައިސް ފާހާނާއަށް ވަނީ އޭނާގެ ބޮލުގައި ތޫނު ތަދެއް އަށަގަންނަން ފެށުމުންނެވެ. ފެންމާގަނޑު ދޫކޮށްލަމުން އޭނާ ތަޅުންމައްޗަށް ތިރިވިއެވެ. މާގަނޑުން އޮހެމުން ދިޔަ ފެންތަކުގެ ދަށުގައި އިން ލީޒާގެ މޫނު މައްޗަށް ވެއްޓެމުން ދިޔަ ކުރު އިސްތަށިތައް އޭނާގެ ލޮލަށް ވަންނަމުން ދިޔައިރުވެސް އެއިން އޭނާއަށް އެއްވެސް އުނދަގުލެއް ނުވާ ކަހަލައެވެ. ފާރުގައި ލަށްވެ ދެލޯ މަރާލި ވަގުތު އޭނާގެ ހަނދާނަށް އައީ މީގެ ދެމަސްކުރީގެ ހަނދާނެކެވެ.\nލީޒާއަށް ހޭލެވުނީ ވިދާލި ވިދުވަރަކާއި އެކު ޖެހިބާރު ގުގުރިއެއްގެ އަޑަށެވެ. އޭރު އޮއްގާ ތަކެއް ފުރާޅުމައްޗަށް އަޅާހެން ވިއްސާރައިގެ އަޑު ބާރަށް އިވިއިވި ހުއްޓެވެ. ހުޅުވާފައި ހުރި ކުޑަދޮރުން ކޮޓަރިތެރެއަށް ޖެހެމުން ދިޔަ ފިނި ވަޔާއެކު ކޮންމެވެސް ވަރަކަށް ވާރޭގެ ތިކިތައް ވިއްސަމުން ދިޔައެވެ. ކުއްލިއަކަށް ލީޒާގެ ދެލޯ ބޮޑުވެގެން ދިޔައެވެ. ފުންމައިގެން ތެދުވެ އެނދުގައި އަތް ހާކާލި ގޮތަށް ދުވެފައި ފާހާނާއާ ދިމާއަށް އޭނާ ދިޔައީ މަންމައަށް ގޮވަމުންނެވެ. ފާހާނާގައި މަންމަ ނެތުމުން ލީޒާގެ ހިއްސުތައް އެލާޓަށް އަތުވެއްޖެއެވެ.\nދުވެފައި ކޮޓަރިން ނުކުމެ މުޅި ގޭތެރެވެސް އޭނާ ހޯދާ ބެލިއެވެ. ގެއިން ނުކުމެ ފަޔަށް ލެވުނު ބާރެއްލާ ލީޒާ ދުއްވައިގަތީ ވެހެމުންދިޔަ ބޯ ވާރޭގަނޑަށް ބެލުމެއް ނެތިއެވެ. އޭނާގެ މަންމަ ދާނީ ކޮން ދިމާއަކަށް ކަން އޭނާއަށް ރަނގަޅަށް އެނގެއެވެ. އެއީ އޭނާގެ މަންމަ ގެއްލު ފުރަތަމަ ފަހަރެއް ނޫނެވެ. ތުނޑީކޮޅަށް އެންމެ އަވަހަށް ނުކުމެވެން އޮންނާނީ ވަލުތެރެއިން ކަމަށްވާތީ ގަސްތަކުގެ ތެރެއިން ލީޒާ ދުއްވައިގަތީ ތެޅިތެޅި އޮތް ހިތަކާ އެކުގައެވެ. އެއްވެސް މީހަކަށް ގެއްލުމެއް ނުވުމަށް އެދި ދުއާ ކުރަމުން ދެލޯ މަރާލެވުނު ވަގުތު ލީޒާއަށް ހީވީ އޭނާގެ ހަށިގަނޑުގައިވާ ހުރިހާ ނޭވާއެއް އެއްފަހަރާ ހުސްވިހެންނެވެ. ވަރަށް ބާރަށް ގަސްތަކުގެ ތެރެއިން ނުކުތް ފިރިހެނެއްގެ ގައިގާ ޖެހި ދެމީހުން އެއްކޮށް ވެއްޓުނީ ގަހެއްގެ މޫގަނޑު މައްޗަށެވެ.\nވީތަދުން ލީޒާއަށް ލޯ ހުޅުވާލެވުނީ އޭނާގެ މޫނުމަތީގައި ހޫނު އެތިފަހަރެއް މީހަކު ޖެހުމުންނެވެ. ދެ ލޯ ހުޅުވާލި އިރު ލީޒާއަށް މި އިނދެވުނީ މާގަނޑުގެ ދަށުގައެވެ. އޭރު މީހާ ވަނީ ފިނި ވެގެން ގޮސް ގަނޑުފެންގަނޑަކަށް ވެފައެވެ. ހީކަރުވާފައި އިން ވަރުން އަމިއްލައަށް ތެދުވާނެހާ ވަރުވެސް އޭނާގެ ގަޔަކު ނެތެވެ. ލީޒާ އެއިންތަނުން ނަގައިގެން ގޮސް އެނދުގައި ބޭއްވުމަށްފަހު ގައިމަތީގައި ބްލޭންކެޓް އަޅާލަމުން ލީޒާގެ މަގަތުގައި ޒިދާނު އޮށޯތެވެ. އެސްފިޔަތަކަށް ބަރުވެފައިވާ ލީޒާގެ ދެލޯ މެރިގެން ދިޔައިރު ވެސް އޭނާ ދިޔައީ މެދުނުކެނޑި އޭނާގެ މަންމައަށް ގޮވަމުންނެވެ.\nލީޒާގެ މަންމަ ގެއްލުނު ހާދިސާ ހިނގާފައި ވަނީ މީގެ ދެމަސް ދުވަސް ކުރިން މޫސުން ގޯސްވެ ބޯކޮށް ވާރޭ ވެހެމުން ދިޔަ ރެޔެއްގައެވެ. ލީޒާއަށް ހޭލެވުނު އިރު މަންމަ ގޭގައި ނެތްކަން އެނގުމުން އޭނާ ތެމިފޯވެގެން ދިޔައީ މަންމަ ހޯދަން ތުނޑިއާ ދިމާއަށެވެ. އަތިރިމައްޗަށް ނުކުމެވުނު އިރު އާންމުކޮށް އޭނާގެ މަންމަ އިންނަ ގާ މަތީގައި މަންމަ ފެންނާކަށް ނެތެވެ. އެވަގުތު ލީޒާގެ ހިތަށް ބިރުވެރިކަން ވެރިވެގަތެވެ. ފުލުހުންނަށް އަންގަން ދާން އެނބުރިލި ވަގުތު މަޑު އެއްޗެއްގެ މައްޗަށް އެރި އަރިއަޅާލައިގެން ގޮސް މޫދު ތެރެއަށް އޭނާ ވެއްޓުނެވެ. ރާޅާ ތަޅަމުން އެއްގަމަށް ލައްވެފައި އޮތް ރީޝާގެ ހަށިގަނޑު ލީޒާއަށް ފެނުނީ އެވަގުތެވެ.\nރަށު ހޮސްޕިޓަލަށް ރީޝާ ގެންދެވުނު އިރު އެހިސާބަށް ވަނީ މަދުން ނަމަވެސް މިހުން އެއްވެފައެވެ. ޖެހޭ ބާރު ވައިރޯޅިގެ ސަބަބުން ހީކަރުވައިގަނެ ދެއަތް އުނގުޅަން ހުރި ލީޒާއަށް ޑޮކްޓަރު ނުކުމެ ދިނީ ގަބޫލުކުރަން ދަތިވި ހަބަރެކެވެ. ގިނަ އަދަދެއްގެ ލޮނު ބޮވުމުގެ ސަބަބުން ރީޝާ ނިޔާވެފައިވާ ކަމަށް ޑޮކްޓަރު ބުންޏެވެ. އެހިސާބުން އޭނާގެ މަންމަ މަރުވީ އޭނާގެ ފަރުވާ ކުޑަކަމުން ކަމަށް ބުނެ އިސްތަށިގަނޑުގައި ދެއަތުން ހިފާ ލީޒާ ހާވަމުން ދިޔައެވެ. ރަށުގެ ގިނަ މީހުން ކެތްތެރިވުމަށް އެދި ހިތްވަރުދީ އޭނާއަށް ނަސޭހަތްދެމުން ދިޔައެވެ.\nލީޒާގެ އާއިލާގައި މާގިނަ ބަޔަކު ރަށުގައި ނެތަސް މާލޭގައި ދިރިއުޅޭ އެންމެން ކަހަލަ ގޮތަކަށް ރަށަށް ދިޔައެވެ. ޖަނާޒާގެ ކަންތައް ނިންމުމަށްފަހު އެމީހުން ބޭނުންވީ ލީޒާ ގޮވައިގެން މާލެ ދާށެވެ. ނަމަވެސް އޭނާ ގޮތެއް ދުލެއް ނުކުރިއެވެ. އޭނާ ބޭނުންވީ ރަށުގައި މަޑުކުރާށެވެ. ލީޒާގެ ބޮޑުބޭބެ މާލެ ދިއުމުގެ ކުރިން އޭނާއަށް ގިނަ އަދަދެއްގެ ފައިސާ ދިނީ އޭނާ އެކަނި ރަށުގައި މަޑުކުރާތީއެވެ. އަދި އިތުރަށް އެއްޗެއް ބޭނުންވެއްޖެ ނަމަ އެއްވެސް ޖެހިލުމެއް ނެތި ބޮޑުބޭބެ ގާތު ބުނުމަށް އެދިފައި އެ އާއިލާ މީހުން ފުރީ ލީޒާ އެކަނި ރަށުގައި ބަހައްޓާފައެވެ.\nބޮޑުބޭބެމެން ދިއުމުން ލީޒާ އެކަނިވެރިވިއެވެ. އެކަނި ހުންނަން ޖެހުމުން މަންމަ މަތިން ހަނދާންވެ ރޮވޭ ވަގުތުތައް އިތުރުވިއެވެ. އެ އެކަނިވެރި ހަޔާތަށް އާ ދިރުމެއް ގެނެސްދިނީ އެރަށު ޒުވާނެއް ކަމަށްވާ ޒިދާނުއާ ދިމާވި ފަހުންނެވެ. ލީޒާއަށް ހީވީ އޭނާގެ އަތުގައި ނަސީބު ހިފިހެންނެވެ. އެންމެ ހިނދުކޮޅަކަށް ވެސް ޒިދާނު ލީޒާ އެކަނިވެރި ވިޔަކަ ނުދެއެވެ. ލީޒާއާ އެކު ހުރިހާ ވަގުތެއް އޭނާ ހޭދަކުރަމުން ދިޔައެވެ. ޒިދާނުގެ ރަހްމަތްތެރިން ވެސް އެގައަށް އައިސް ވަގުތުތައް ހޭދަކުރަން ފެށުމުގެ ތެރޭގައި އެންމެންނަށް ވެސް ލީޒާ ކުރާ ހިތާމައިން ސަލާތްކުރަން ބޭނުންވިއެވެ. ބޯ ހަމަޖައްސާލަން އެންމެން މޮޅެތި ހިޔާލުތައް އެމީހުން ދެމުން ދިޔައެވެ. ރަނގަޅަށް ނުނިދާ ނުކައި ނުބޮއެ އުޅެމުން ދިޔަ ލީޒާ ވެސް ބޭނުންވީ އެ އުނދަގޫތަކުން މިންޖުވާށެވެ. މަންމައާ ވަކިވެގެން ދިޔަ ހިސާބުން އޭނާއަށް އަމިއްލަ ނަފްސު ކުށްވެރި ކުރެވުނު ކަންތައްތައް ހަނދާން ނައްތާލާށެވެ. އެ ކަންތައް ހަނދާން ނައްތާލަން އެންމެ ފަސޭހަ މަގު އެ ރައްޓެހިން ދައްކައިދިން ނަމަވެސް ލީޒާއަށް އެ ދުވަހު ފުންމާލެވުނީ ކިހާވަރެއްގެ އަނދަވަޅަކަށް ކަން އޭނާއަކަށް ނޭނގެއެވެ.\nގުޑުގުޑާގެ ނޮޅި ދަމާ އަޑާއި އެކި މީހުންގެ ހުނުމުގެ އަޑާ އެކު ޖަހާފައިވާ މިއުޒިކްގެ ގަދަ އަޑު އެތަނުގައި ގުގުމަމުން ދިޔައެވެ. މުޅި ކޮޓަރިތެރެ ވަނީ ދުމުން ފުރިފައެވެ. ޖަހާފައިވާ އަވަސް ލަވައާ އެއްވަރަށް އެންމެން ހަރަކާތްކޮށް ނަށަމުން ދިޔައެވެ. ނަމަވެސް ލީޒާއަކަށް އެއިން ކަމަކާ މާ ގަޔާވެ ހުރެވޭ ގޮތެއް ނުވިއެވެ.\nއެ ހަފްތާތެރޭ ލީޒާގެ މަންމަގެ އަލަމާރި ސާފުކުރަން އޭނާ އުޅުމުގެ ތެރޭގައި ފެނުނު އެއްޗެއްގެ ސަބަބުން އޭނާގެ ބޮލުގައި އެ ހުންނަނީ ރިއްސާފައެވެ. އޭގެތެރޭގައި ހުރި ސާމާނުތައް ހުސްކުރަން އުޅުނީ ޒިދާނު އެގެއަށް ބަދަލުވާ ކަހަލަ ވާހަކައެއް ދެއްކުމުންނެވެ. އަލަމާރި ސާފު ކުރިއިރު ޕްލާސްޓިކް އުރައަކަށް ލާފައި އޮތް އެއްޗެއް ފެނުނެވެ. އެއީ އެރަށު ހޮސްޕިޓަލުން ދީފައިވާ ކޮތަޅެކެވެ. އެ ކޮތަޅު ދިން ފަހުން އަދި ބަލާ ނުލައި ބޭއްވުނު މަތިން އޭނާ ހަނދާންވިއެވެ. އޭނާގެ މަންމަ މަރުވި އިރު ލައިގެން ހުރި ހެދުމާއި ސާމަނުތައް ޕެކްކޮށްފައި އެ ކޮތަޅަށް އަޅާފައި ހުރިތަން ފެނުމުން ލީޒާގެ ލޮލަށް ކަރުނަ ޖަމާވިއެވެ. މަންމަ އެ ދުވަހު ލައިގެން ހުރި ހެދުން ބަލާލުމުގެ ބޭނުމުގައި ލީޒާ އެ އުރަ ހާވާލަމުން އެ ހެދުމުން ވަސް ބަލާލިއެވެ. އެ ހެދުން ނަގާ ނިއުޅުވާލި ވަގުތު އޭގެތެރެއިން އެއްޗެއް ތަޅުންމައްޗަށް ވެއްޓުމުން އޭނާ ސިހުންވެ ތިރިއަށް ބަލާލިއެވެ.\nދެވަނަ ބަޔަށް އިންތިޒާރުކޮށްލައްވާ!\nރާއްޖެއަށް ކުރޫޒުލައިނާ އައުން މެދުކަނޑާލައިފި


މަޤާމުގެ ނަންބަރު J269280\nސެކްޝަން: ސިވިލް ލިޓިގޭޝަން އެންޑް ޑިސްޕިއުޓް ރިޒޮލިއުޝަން ޑިވިޜަން\nޝަރުޢީ ކޯޓުތަކާއި ޓްރައިބިއުނަލުތަކުގައި ދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މަދަނީ މައްސަލަތައް ބަލައި، ދިރާސާކުރުން.\nދައުލަތަށް ދަޢުވާލިބޭ ނުވަތަ ދައުލަތުން ދަޢްވާކުރާ މަދަނީ މައްސަލަތަކުގައި، ދަޢުވާ ރައްދުވާ އިދާރާއަކުން އިތުރަށް ބޭނުންވާ ހެއްކާ ޤަރީނާއި މަޢުލޫމާތު ހޯދައި، ކަމާގުޅޭ ގޮތުން މަޝްވަރާ ބައްދަލުވުން ބޭއްވުން.\nދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މަދަނީ މައްސަލަތަކާ ގުޅިގެން ދަޢުވާ ފޯމު ނުވަތަ ދަޢުވާގެ ޖަވާބު ފޯމު ތައްޔާރުކޮށް ޝަރީޢަތަށް ހުށަހެޅުން.\nދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މަދަނީ މައްސަލަތަކުގައި ކޯޓުން ނުވަތަ ޓްރައިބިއުނަލުން އަންގަވާ ތާރީޚަކާއި ވަގުތަކަށް ޝަރީޢަތުގެ ނުވަތަ މައްސަލަބަލާ މަޖިލީސްތަކަށް ޙާޟިރުވެ، ދައުލަތުގެ މަޞްލަޙަތަށް ރިޢާޔަތްކޮށް ވަކާލާތުކުރުން.\nދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މަދަނީ މައްސަލަތަކާ ގުޅިގެން ދައުލަތުން ހުށަހަޅަންޖެހޭ ބަޔާންތައް ތައްޔާރުކޮށް ޝަރީޢަތަށް ހުށަހެޅުން.\nދައުލަތަށް ދަޢުވާލިބޭ ނުވަތަ ދައުލަތުން ދަޢުވާކުރާ މަދަނީ މައްސަލަތަކާގުޅޭ ގޮތުން ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއާއި ޤާނޫނުތަކާއި ގަވާއިދުތަކާއި ޝަރުޢީ ކޯޓުތަކުގެ ޙުކުމްތަކުން ޤަރާރުވެފައިވާ ޤާނޫނީ އުޞޫލުތަކާއި ބައިނަލްއަޤްވާމީ މުޢާހަދާތަކާއި ބައިނަލްއަޤްވާމީ ޤާނޫނުގެ ނައްސުތައް ބަލައި، ދިރާސާކުރުން.\nރާއްޖެ އާއި ރާއްޖޭން ބޭރުގައި ހިނގާ އާބިޓްރޭޝަން، ޑިސްޕިއުޓް ރިޒޮލިއުޝަން އަދި މީޑިއޭޝަން މައްސަލަތަކުގައި ސަރުކާރު ތަމްސީލްކުރުމާއި، މައްސަލަތަކަށް ތައްޔާރުވުމަށް ކުރަންޖެހޭ އެންހައި މަސައްކަތެއް ކުރުން.\nޖަލްސާތަކާއި ބައްދަލުވުންތަކުގައި ބައިވެރިވުމާއި، އެފަދަ ޖަލްސާތަކާއި ބައްދަލުވުމަކާގުޅޭ ގޮތުން އެޓަރނީ ޖެނެރަލްގެ އޮފީހުން ކުރަންޖެހޭ މަސައްކަތްތައްކުރުން.\nއެޓަރނީންގެ ބްރީފިންގއަށް ތައްޔާރުވެ ގަވާއިދުން ޙާޟިރުވުމާއި، ބްރީފިންގގައި ބައިވެރިވުން.\nއިސްތިއުނާފްކުރަންޖެހޭ މައްސަލަތައް ސުޕަވައިޒަރުންގެ ސަމާލުކަމަށް ގެނެސް، ކަނޑައެޅިފައިވާ މުއްދަތުތަކުގެ ތެރޭގައި، އިސްތިއުނާފްކުރުމަށްޓަކައި ކުރަންޖެހޭ އެންމެހައި މަސައްކަތެއް ކުރުން.\nއެޓަރނީ ޖެނެރަލްގެ އޮފީހުން ބައިވެރިވާންޖެހޭ ޖަލްސާތަކާއި ބައްދަލުވުންތަކުގައާއި އޮފީހުން ބާއްވާ ޖަލްސާތަކާއި ބައްދަލުވުންތަކުގައި ބައިވެރިވުމާއި، އެފަދަ ޖަލްސާތަކާއި ބައްދަލުވުމަކާގުޅޭ ގޮތުން އެޓަރނީ ޖެނެރަލްގެ އޮފީހުން ކުރަންޖެހޭ މަސައްކަތްތައްކުރުން.


Local council inthihaabah kurimathili 46 candidate eh nan nagaifi – Iru\nލޯކަލް ކައުންސިލް އިންތިހާބަށް ކުރިމަތިލި 46 ކެންޑިޑޭޓުން ނަން ނަގައިފި\nސަމާ· 30 އޮކްޓޫބަރު 2020\nލޯކަލް ކައުންސިލްތަކުގެ އިންތިހާބަށް ކުރިމަތިލި 40 އަށްވުރެ ގިނަ ކެނޑިޑޭޓުން މިހާތަނަށް ނަން ނަގާފައިވާ ކަމަށް، އިލެކްޝަންސް ކޮމިޝަން (އީސީ) އިން އިއްޔެ ހާމަ ކޮށްފިއެވެ. ކޮވިޑް-19ގެ ސަބަބުން މިދިޔަ އޭޕްރީލް މަހު ބާއްވަން ހަމަޖެއްސި އިންތިހާބު މިހާރު ވަނީ ފަސްކޮށްފައެވެ.\nއިލެކްޝަންސް ކޮމިޝަނުން އިއްޔެ ހިއްސާކުރި މައުލޫމާތު ތަކަށް ބަލާއިރު، ލޯކަލް ކައުންސިލް އިންތިހާބަށް ކުރިމަތިލި 2،435 ކެންޑިޑޭޓުންގެ ތެރެއިން މިހާތަނަށް 46 ކެންޑިޑޭޓުން އަނބުރާ ނަން ނަގާފައިވެއެވެ. މިހާރުގެ ތަފާސް ހިސާބުތަކުން ދައްކާގޮތުގައި އިންތިހާބުގައި މިހާރު ވާދަކުރާނި 2،388 ކެނޑިޑޭޓުންނެވެ.\nނަން އަނބުރާ ގެންގޮސްފައިވާ ކެންޑިޑޭޓުންގެ ތެރެއިން އެންމެ ގިނައީ އެމްޑީޕީގެ ކެންޑިޑޭޓުންނެވެ. އެ ޕާޓީގެ 15 ކެންޑިޑޭޓަކު ނަން އަނބުރާ ނަގާފައިވާއިރު، ޕީޕީއެމްގެ6ކެންޑިޑޭޓަކު އަދި ޖޭޕީގެ5ކެންޑިޑޭޓުން އަދި އަމިއްލަގޮތުން ވާދަކުރަން ނިންމި 20 ކެންޑިޑޭޓަކުވެސް މިދިޔަ ބުދަ ދުވަހާ ހަމައަށް ނަންނަގާފައިވެއެވެ.\nލޯކަލް ކައުންސިލް އިންތިހާބުގައި އެންމެ ގިނަ ފޯމު ހުށަހަޅާފައިވާ ޕާޓީ އަކީ އެމްޑީޕީއެވެ. އެގޮތުން 876 ފޯމު އެ ޕާޓީއިން ހުށަހަޅާފައިވެއެވެ. ދެވަނަ އަށް އެންމެ ގިނައީ ޕީޕީއެމްގެ ކެނޑިޑޭޓުން ކަމަށްވާއިރު އިދިކޮޅު ޕާޓީގެ ޓިކެޓުގައި 600 އަށްވުރެ ގިނަ ކެނޑިޑޭޓުން ވާދަކުރެއެވެ.\nމީގެ އިތުރުން އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކަށް ކުރިމަތިލި 25 ކެންޑިޑޭޓަކު ވެސް ނަން އަނބުރާ ގެންގޮސްފައިވާ ކަމަށް އިލެކްޝަންސް ކޮމިޝަނުން ވިދާޅުވެއެވެ. އޭގެ ތެރޭގައި ވެސް އެންމެ ގިނައީ އެމްޑީޕީގެ މެންބަރުން ކަމަށްވާއިރު އެ ޕާޓީގެ 18 ކެންޑިޑޭޓަކު ނަން އަނބުރާ ގެންގޮސްފައިވެއެވެ. އަދި ޕީޕީއެމްގެ2ކެންޑިޑޭޓަކާއި އަމިއްލަ ގޮތުން ކުރިމަތިލި5ކެންޑިޑޭޓަކުވެސް ނަން ނަގާފައިވެއެވެ.


Niyaz aa eku ACC ah kurimathili meehunge nanthah committee ah | Mihaaru\nކުރީގެ އޮޑިޓަ ޖެނެރަލް ނިޔާޒް އިބްރާހިމް. އޭނާ ވަނީ އޭސީސީގެ މެމްބަރު ކަމަށް ކުރިމަތިލައްވާފައި.---\nނިޔާޒާއެކު އޭސީސީ އަށް ކުރިމަތިލި މީހުންގެ ނަންތައް ކޮމިޓީ އަށް\n10 ޖުލައި 2019 - 10:59 48 comments\nއޭސީސީގައި މިހާރު ތިއްބެވި ފަސް މެމްބަރުންނަކީ ސެޕްޓެމްބަރު، 2014 ގައި އެ މަގާމަށް އައްޔަން ކުރެއްވި ބޭފުޅުންނެވެ. އެ ބޭފުޅުންގެ މެމްބަރުކަމުގެ ދައުރު އަންނަ ސެޕްޓެމްބަރު މަހު ހަމަވާނެ އެވެ. އޭސީސީގައި ތިއްބަވާނީ ރައީސް އާއި ނައިބު ހިމެނޭ ގޮތަށް ފަސް މެމްބަރުންނެވެ.\nމެމްބަރުކަމަށް ކުރިމަތިލި އެންމެންގެ ނަންތައް ރައީސް އިބްރާހިމް މުހައްމަދު ސޯލިހް މަޖިލިހަށް ފޮނުއްވި އެވެ. ރައީސް މަޖިލިހަށް ފޮނުއްވި ސިޓީގައި ވަނީ ނަންތައް ދިރާސާ ކުރުމަށް ފަހު، ކޮމިޝަނަށް މެމްބަރަކު އައްޔަންކޮށް ދެއްވުމަށް އެދިވަޑައިގެންފަ އެވެ. އެކަމަކު، ރައީސްގެ ސިޓީފުޅުގައި ކޮމިޝަނަށް އައްޔަން ކުރަން ފެންނަ 12 ނަމެއް ރައީސް ފާހަގަކުރެއްވި އެވެ.\nއޭސީސީގެ މެމްބަރު ކަމަށް ޖުމްލަ 68 މީހަކު ކުރިމަތިލި އެވެ.\nރައީސް ފާހަގަ ކުރެއްވި ނަންތަކުގެ ތެރޭގައި ކުރީގެ ރައީސް އަބްދުﷲ ޔާމީންގެ ސަރުކާރުގައި އޮޑިޓަ ޖެނެރަލް ކަން ކުރެއްވި ނިޔާޒް ވެސް ހިމެނިވަޑައިގަންނަވަ އެވެ. އޭސީސީ އަށް ކުރިމަތިލި މީހުންގެ ތެރޭގައި ދެން ހިމެނެނީ އޭސީސީގެ މިހާރުގެ މުވައްޒަފުންނާއި ކުރީގެ މުވައްޒަފުންނެވެ.\nއެގޮތުން އޭސީސީގެ ސެކްރެޓަރީ ޖެނެރަލަކަށް ކުރިން ހުންނެވި މުޖުތަބާ ހަމީދާއި އޭސީސީގެ މިހާރުގެ ބައެއް މުވައްޒަފުން ކަމަށްވާ އާރިފް ރަޝީދާއި ޒީނިޔާ އަބްދުﷲ އާއި އަބްދުﷲ މިޒްއާނާއި އާދަމް ޝާމިލް ވެސް ކުރިމަތިލެއްވި އެވެ. އޭގެތެރެއިން ޒީނިޔާ އަކީ ރައީސް އޮފީހުގެ މިނިސްޓަރު އަދި އެމްޑީޕީގެ ނައިބު ރައީސް މުހައްމަދު ޝިފާޒްގެ އެއްބަނޑު އެއްބަފާ ކޮއްކޮ އެވެ.\nރައީސް ފާހަގަކުރެއްވި 12 ނަން:\n1- ފާތުމަތު އަނޫލާ، ގ. ވަޑިނޮޅުގެ\n2- އާރިފް ރަޝީދު، ބާޑްވިލާ، ބ. ތުޅާދޫ\n3- ޒީނިޔާ އަބްދުﷲ، މަދޮށިމާގެ، ހއ. ބާރަށް\n4- އިބްރާހިމް ޝަކީލް، ދަފްތަރު ނަންބަރު 3654\n5- އައިޝަތު އަބްދުﷲ، ރޯލްގޯލްގެ، ޅ. ހިންނަވަރު\n6- މަރިޔަމް ޝިއުނާ، ނެދުންގެ، ސ. ހިތަދޫ\n7- މުޖުތަބާ ހަމީދު، ދީފްރަމްގެ، ރ. ކަނދޮޅުދޫ\n8- އަލީ އަޝްރަފް، ދަފްތަރު ނަންބަރު 3366\n9- މަރިޔަމް އަހުމަދު، ގ. ޓްރަސްޓްހޯމް\n10- ނިޔާޒް އިބްރާހިމް، ގްރޫމް، ގދ. ތިނަދޫ\n11- އަބްދުﷲ މިޒްއާން، ރަތްވިލާގެ، ފ. މަގޫދޫ\n12- އާދަމް ޝާމިލް، ރަތްވިލާގެ ތ. ވިލުފުށި\nއޭސީސީގެ މެމްބަރު ކަމަށް ކުރިމަތިލެއްވި ބޭފުޅުންގެ ތެރޭގައި މިހާރުގެ މެމްބަރުން ހިމެނިވަޑައެއް ނުގަންނަވަ އެވެ. މުޅިން ވެސް ތިއްބެވީ އެ ކޮމިޝަނަށް އަލަށް ކުރިމަތިލި މީހުންނެވެ.\nއޭސީސީގެ މެމްބަރުންގެ ގޮތުގައި މިހާރު ތިއްބެވީ އެ ކޮމިޝަންގެ ރައީސް މުއައްވިޒް ރަޝީދާއި ނައިބު ރައީސް އައިމިނަތު މިންނާ އާއި މެމްބަރު ސަފްވަތު މުހައްމަދާއި ޔަޒްމީދު އަހުމަދެވެ. އޭސީސީގެ ރައީސް ކަމުގައި ކުރިން ހުންނެވި ހަސަން ލުތުފީ ވަނީ އިސްތިއުފާ ދެއްވައިފަ އެވެ. އޭސީސީގެ ގާނޫނު ބުނާ ގޮތުން ކޮމިޝަންގައި އެންމެ ގިނަވެގެން ހުރެވޭނީ ދެ ދައުރުގެ މުއްދަތަށެވެ.\nއޭސީސީއަކީ އަމިއްލަ ނަމުގައި ދައުވާ ކުރުމާއި، ދައުވާ ލިބިގަތުމުގެ ގާނޫނީ ބާރު ލިބިފައިވާ، އަމިއްލަ ނަމުގައި މުއާމަލާތްކުރުމުގެ ހައިސިއްޔަތު ލިބިފައިވާ އަދި ވަކި ސިއްކައެއް އޮންނަ ގާނޫނީ މިނިވަން ޝަހްސެވެ.\nއޭސީސީގެ އިތުރުން ވެސް މިނިވަން މުއައްސަސާތައް މިދިޔަ ފަސް އަހަރުގެ ތެރޭގައި އެކަށީގެންވާ ގޮތުގައި ގާނޫނީ ޒިންމާ އަދާ ނުކުރާ ކަމުގެ ޝަކުވާ ވަރަށް ބޮޑެވެ. ނަތީޖާއަކަށް ވީ މުޅި ނިޒާމަށް ފޫނުބެއްދޭވަރުގެ ބޮޑެތި ގެއްލުންތައް ލިބުމެވެ. މުޅި ނިޒާމް ރަނގަޅުކޮށް، މުއައްސަސާތަކުގެ އިތުބާރު ދެމެހެއްޓުމަކީ މި ސަރުކާރުން ރައްޔިތުންނަށް ވެފައިވާ ވައުދެކެވެ.\nއިތުރު ލިޔުންތައް ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން މިނިވަން މުއައްސަސާތައް ރައީސް އޮފީސް ނިޔާޒް އިބްރާހިމް


REPORT: Mi manzaru badhalu kuran eba jehey!\nހޯރަފުށި އެއާޕޯޓު ހުޅުވުމަށް ބޭއްވި ރަސްމިއްޔާތު-- ފޮޓޯ: އަހްމަދު އަވްޝަން/ މިހާރު\nމި މަންޒަރު ބަދަލުކުރަން އެބަ ޖެހޭ!\n21 ނޮވެންބަރ 2020 - 11:03:47\nހއ. ހޯރަފުށި އެއާޕޯޓު ރަސްމީކޮށް ހުޅުވުމަށް މިދިޔަ ބުރާސްފަތި ދުވަހު އެ ރަށުގައި ވަނީ ހަރަކާތްތަކެއް ހިންގާފަ އެވެ. އެގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އެ ރަށަށް ވަޑައިގެންނެވުމުން ހާއް ރަސްމިއްޔާތެއް ބާއްވާފައި ވެއެވެ. ހޯރަފުއްޓާއި އެ ސަރަހައްދުގެ ރައްޔިތުންނަށް ލިބުނު އުފާފާޅު ކުރުމަށް ބޭއްވި ރަސްމިއްޔާތުގެ ހަބަރުތަކުގެ ތެރެއިން ލޮލުގައި އަޅައިގަތީ ފޮޓޯ އެކެވެ.\nމިހާރު ނޫހުގެ ފޮޓޯގްރާފަރަކު ނަގާފައިވާ އެ ފޮޓޯއިން ފެންނަނީ ރައީސް ސޯލިހާއި ސަރުކާރުގެ އެހެން އިސްވެރިން ރަސްމިއްޔާތަށް ހާޒިރުވެ ވަޑައިގެން ގޮނޑިތަކުގައި ތިއްބެވި މަންޒަރެވެ. ގޮނޑިތަކުގެ ސަފުތައް ދަމާފައި ހުރިއިރު، އެއް ކޮޅުން ފެށިގެން ގޮސް އަނެއް ކޮޅާ ހަމައަށް އެންމެ ފުރަތަމަ ތިނެއް ނުވަތަ ހަތަރު ސަފުގައި ތިބީ ހުސް ފިރިހެނުންނެވެ. އެކަން ވަކިން ހާއްސަކޮށް ލޮލުގައި އަޅައިގަތީ އެ ހުރިހާ ފިރިހެނުންގެ މެދުގައި ހަމައެކަނި އެންމެ އަންހެން ބޭފުޅަކު އިންނެވުމުންނެވެ.\nރައީސް ސޯލިހުގެ ކަނާއަތް ފަރާތުގައި ރަތް ކުލައިގެ ދިގު ހެދުމެއް ތުރު ކުރައްވައިގެން އިންނެވި ޓްރާންސްޕޯޓް މިނިސްޓަރު ނަހުލާ ފިޔަވައި އިތުރު އެހެން އަންހެނެއް މުޅި އެ ސަފުގައި ވެސް ނެތެވެ. އެއީ ރަސްމިއްޔާތުގެ އެންމެ ހާއްސަ މެހެމާނުންނަށް ހާއްސަ ސަފެވެ. ދެން ފަހަތަށް އޮތް ތިން ތިން ސަފުގައި ވެސް އަންހެނެއް ފެންނާނަކަށް ނެތެވެ. އުފެދޭ ސުވާލަކީ ހޯރަފުށި އެއާޕޯޓުގެ މަސައްކަތުގައި ނަހުލާ ފިޔަވައި އެހެން އަންހެން ބޭފުޅަކު ފާހަގަކުރެއްވޭ ވަރުގެ މަސައްކަތެއް ކުރައްވާފައި ނުވަނީ ތޯ އެވެ؟ ނުވަތަ އެ މަސައްކަތް ކުރުމުގެ ފުރުސަތު ލިބިފައި ނެތީ ތޯ އެވެ؟\nކޮންމެއަކަސް މި މަންޒަރު އަޅައިގަތީ ހަމައެކަނި އަޅުގަނޑުގެ ލޮލުގައެއް ނޫނެވެ. ސޯޝަލް މީޑިއާގައި ވެސް މި ފޮޓޯ ދައުރުކޮށް ބައެއް މީހުން ހިޔާލު ފާޅުކޮށްފައި ވެއެވެ. އެގޮތުން އެކަކު ކުރި ޓްވީޓެއްގައި ބުނެފައި ވަނީ އެ ފޮޓޯއިން ފެންނަ ޖިންސުގެ ނަހަމަކަށް ފާހަގަވާ ކަމަށާއި މިއީ 2020 ވަނަ އަހަރަށް ވާއިރު، ރާއްޖެއިން ޖިންސުގެ ހަމަހަމަކަން ގެނައުމަށް އިތުރަށް މަސައްކަތް ކުރަން ޖެހޭ ކަމަށެވެ.\nސަރުކާރުގެ އުފާފާޅު ކުރުމުގެ ބޮޑު ހަފްލާއަކުން މިފަދަ މަންޒަރެއް ފެނުނުއިރު، ޖިންސުގެ ހަމަހަމަކަން ގެނައުމާއި އަންހެނުން ބާރުވެރި ކުރުވުމުގައި މި ސަރުކާރުން މަސައްކަތް ކޮށްފައި އެބަ ވެއެވެ. އެގޮތުން ސަރުކާރުގެ ކެބިނެޓުގައި މި ވަގުތު ހަ އަންހެން މިނިސްޓަރު ތިއްބަވަ އެވެ. އަފި ފުރަތަމަ ފަހަރަށް އަންހެން ބޭފުޅަކު ޑިފެންސް މިނިސްޓަރަކަށް ގެންނެވީ ވެސް މި ސަރުކާރުންނެވެ.\nސަރުކާރުގެ މަގާމުތަކުން އަންހެނުން ވަކި އިންސައްތައެއް ދިނުމަކީ ރައީސް ސޯލިހުގެ ވައުދުފުޅެކެވެ. އެއާ އެއް ގޮތަށް އެބަ އަމަލު ކުރައްވަ އެވެ. ނަމަވެސް ރައްޔިތުންގެ މަޖިލީހަށް އާއްމުން އިންތިހާބު ކުރަން ޖެހުނު 87 މެމްބަރުންގެ ތެރޭގައި ތިއްބެވީ އެންމެ ހަތަރު އަންހެނުންނެވެ. އެހެންކަމުން މިއީ ޖިންސުގެ ހަމަހަމަކަމާއި އަންހެނުން ބާރުވެރި ކުރުވުމުގައި މުޖުތަމައު ހޭލުންތެރި ކުރަން ޖެހޭ ކަމުގެ ހެއްކަކަށް ވެސް ވެދާނެ އެވެ. އެކަމަކު މަޖިލީހުގެ ނައިބު ރައީސް ކަމާއި ސެކްރެޓޭރިއަޓުގެ ގިނަ މެމްބަރުންނަކީ އަންހެނުން ކަން ފާހަގަކުރެވެ އެވެ.\nއޭގެ އިތުރުން ލޯކަލް ކައުންސިލުތަކުގެ 33 ޕަސަންޓު ގޮނޑި އަންހެނުންނަށް ކަށަވަރުކޮށްދީފައި ވަނީ ވެސް ސަރުކާރުގެ ވައުދެއްގެ ތެރެއިން ސަރުކާރުގެ މެޖޯރިޓީ އޮތް މަޖިލީހުގެ މަސައްކަތުންނެވެ. ހަމަ މިއާއެކު ރާއްޖޭގެ ތާރީހުގައި ފުރަތަމަ ފަހަރަށް ދެ އަންހެން ފަނޑިޔާރުން ސުޕްރީމް ކޯޓަށް އައްޔަނުކޮށްފައި ވަނީ ރައީސް ސޯލިހް އެވެ.\nމި ނޫނަސް އެކިއެކި ދާއިރަތަކުގައި ހިންގުމުގެ އިސް ރޯލުތަކަށް އަންހެނުން ގެނައުމުގެ މަސައްކަތް ސަރުކާރުން ކުރަމުންދާ ކަން ފާހަގަކުރަމެވެ. ދެން އަނެއްކާވެސް ކުރިން ފެނުނު ފޮޓޯއަށް ބަލާލާނަމެވެ. މަސައްކަތް އެބަ ކުރެ އެވެ. އެކަމަކު އެ ފޮޓޯއިން ފެންނަ މަންޒަރުން އެނގެނީ އަދިވެސް މަސައްކަތް ކުރަން ޖެހޭ ކަމެވެ. ހަމަހަމަ ތަރައްގީ އާއި ހަމަހަމަ ފުރުސަތި ފޯރުކޮށްދޭން އަމާޒު ހިފާ ނަމަ އެ މަންޒަރު ބަދަލު ކުރަން އެބަ ޖެހެ އެވެ.\nއަންހެނުން އަންހެނުން ބާރުވެރިކުރުވުންސަރުކާރުސަރުކާރަށް ދެ އަހަރުހޯރަފުށިހއ. ހޯރަފުށިޓްރާންސްޕޯޓް


Dhanvaru magumathee dhuvi zuvaanehge veedioa gina baehge hii athulaifi\nމަގުމަތީ ދުވި ޒުވާނެއްގެ ވީޑިއޯ ގިނަ ބައެއްގެ ހިތް އަތުލައިފި\nއިންޓަނެޓުގައި މީހަކު މަޝްހޫރުވާން ނަގާނީ ހަމަ ހިނދުކޮޅެކެވެ. ކުރަން ޖެހޭނެހާ ވެސް ކަމަކީ މީހުންގެ ހިތަށް އެ ފޮޓޮއަކުން ނުވަތަ ވީޑީއޯ އަކުން އަސަރު ކުރުވާ ކަހަލަ ވީޑީއޯއެއް ނުވަތަ ފޮޓޮއެއް ހިއްސާ ކޮށްލުމެވެ.\nއިންޑިޔާގެ ނޮއިޑާގައި ދިރިއުޅޭ 19 އަހަރުގެ މި ފިރިހެންކުއްޖާގެ ވީޑިއޯ ވެސް ވައިރަލް ވީ އެ ވީޑީއޯ ޝެއާ ކޮށްލިތާ ހަމަ ކުޑަ އިރުކޮޅެއް ތެރޭގަ އެވެ.\nޕްރަދީޕް މެހެރާ ނަމަކަށް ކިޔާ މި ކުއްޖާ އިންޓަނެޓް ސެންސޭޝަނަކަށްވީ ރޭގަނޑު 12 ޖަހާ އެހާކަންހާއިރު ނޮއިޑާގެ ބޮޑު މަގަކުން އޭނާ ވަރަށް ބާރަށް ދުވެފައިދާ މަންޒަރު ވީޑިއޯކޮށް ސޯޝަލް މީޑިއާގައި މީހަކު ޝެއާ ކޮށްގެންނެވެ. މި ވީޑީއޯ ނަގާފައިވަނީ ފިލްމު ޑައިރެކްޓަރު އަދި ވާހަކަ ލިޔުންތެރިޔާ ވިނޯދު ކަޕްރީ އެވެ.\nމި ވީޑިއޯ ޝެއާ ކުރަމުން އޭނާ ކުރި ޓުވީޓެއްގައި ބުނެފައިވަނީ ރޭގަނޑު 12 ޖެހިފަހުން އޭނާ ކާޜުގައި ދުއްވާފައި ވަނިކޮށް ވަރަށް ޒުވާން ކުއްޖަކު ދަބަހެއް ބުރަކަށީގައި އަޅުވައިގެން ވަރަށް ބާރަށް ދުވަމުން ދާތަން ފެނިގެން އޭނާ އެ ކުއްޖާއަށް އެހީތެރިވާން މަސައްކަތް ކުރި ކަމަށެވެ. އަދި ކާރަށް އެރުމަށާއި އެކުއްޖާ ދާން އުޅޭ ތަނަކަށް ގެންގޮސްދޭނެކަމަށް ބުނިކަމަށެވެ.\nނަމަވެސް ދާހިތްލާ ފޯވެފައި ހުރި މި ޒުވާނާ އެކަމަށް އިންކާރުކުރި ކަމަށެވެ. އޭނާ އިންކާރު ކުރި ސަބަބު އެނގުމުން ކޮންމެ މީހަކު ވެސް އެ ކުއްޖާ ދެކެ ލޯބިވާނެ ކަމަށް ކަޕްރީ ލިޔެފައި ވެއެވެ.\n"ޕްރަދީޕް ބުނި އޭނާ ކޮންމެ ރެއަކުވެސް 10 ކިލޯމީޓަރު ދުވަމޭ. އެއީ ނޮއިޑާގައި އޭނާ ވަޒީފާ އަދާ ކުރާ ތަނުން ފެށިގެން ބަރޯލާގައި ހުންނަ އޭނާ ދިރިއުޅޭ ގެއަށް ދިއުމަށް ކަޑައްތުކުރަން ޖެހޭ ރާސްތާއެއް. އެ ގޭގައި ޕްރަދީޕް ދިރިއުޅެނީ އޭނާގެ ބޭބެ އާއެކު،" ކަޕްރީ ބުންޏެވެ\nއެ ޒުވާނާ ދުވަމުން ދިޔައިރު ކަޕްރީ ވީޑިއޯ ކުރަމުން އޭނާގެ ފަހަތުން ކާރުގައި ދުއްވަމުން ދިޔަ އެވެ. އަދި ދެ ވަނަ ފަހަރަށް ވެސް ކާރަށް އެރުމަށް އެދުނެވެ. ކަޕްރީ ހީކުރީ ޕްރަދީޕް ދުވަނީ އެކްސަސައިޒް ކުރަން ކަމަށެވެ. އެހެންވެ ހެނދުނު ކަސްރަތުގެ ބާކީ ބައި ފުރިހަމަ ކުރަން މިހާރު ކާރަށް އަރާބަލާށޭ އަނެއްކާވެސް ބުންޏެވެ.\n"ދެ ވަނަ ފަހަރަށް އަހަރެން ޕްރަދީޕް ކައިރީ ކާރަށް އަރަން އެދުމުން އޭނާ ބުނީ އޭނާއަކީ އިންޑިއާގެ އާމީ އަށް ވަންނަން ބޭނުންވެގެން މަސައްކަތް ކުރާ ޒުވާނެކޭ. އެކަމަކު އާމީގެ ތަމްރީނުތަކަށް ހަށިގަނޑު ފިޓްކުރަން މަސައްކަތްކުރާނެ ވަގުތެއް ނުލިބެޔޭ. ދުވާލު ހަތަރުދަމު އުޅެނީ ވަޒީފާގައޭ. އެހެންވެ ގެއަށް ދާ ގަޑީގައި ދުވެފައި 10 ކިލޯ މީޓަރު ކަޑައްތުކުރަނީ އެ ވަގުތުކޮޅުގެ ބޭނުން ހެޔޮގޮތުގައި ހިފައި ތަމްރީނު ވުމަށޭ،" ކަޕްރީ ކިޔައިދީފައި ވެއެވެ.\nކަޕްރީ ކައިރީ ޕްރަދީޕް ބުނި ގޮތުގައި އޭނާ ހެނދުނު 8 ޖަހާއިރު ހޭލައިގެން ވަޒީފާއަށް ދަނީ ކައްކާފަ އެވެ. ސަބަބަކީ އޭނާގެ ބޭބެއަކީ ރޭގަނޑު ޑިއުޓީ އަދާކުރާ މީހަކަށް ވާތީ ބޭބެ ގެއަށް އަންނައިރު ބަނޑުހައި ވެފައި ހުންނާނެތީ އެވެ.\nއެ ދެބެންގެ މައިންބަފައިން ކޮބައިތޯ ކަޕްރީ ސުވާލުކުރުމުން މަންމަ ވަރަށް ބަލިވެގެން ހޮސްޕިޓަލުގައި އެޑްމިޓްކޮށްފައި އޮތް ކަމަށް ޕްރަދީޕް ބުނި ކަމަށް ވެއެވެ. އޭނާ ދުވާ މަންޒަރުގެ ވިޑިއޯ ސޯޝަލް މީޑިއާގައި ޝެއާ ކުރާނެ ކަމަށާއި ވަރަށް އަވަހަށް އޭނާއަކީ އިންޓަނެޓް ސެންސޭޝަން އަކަށް ވާނެކަމަށް ޕްރަދީޕް ކައިރީ ކަޕްރީ ބުނި ކަމަށް ވެއެވެ.\nނުއަތަށް އެނބުރޭ ގަޑިއަށް އަމަލުކުރާ ބަޔަކު އުޅޭކަން އެނގޭތަ؟\nފައިވާނަށް އަރައިގެން އުޅުން މަނާ އަވަށެއް!


އިންޑިއާއިން ހޮންގްކޮންގަށް ދަތުރުކުރި ފްލައިޓަކުން 49 މީހަކު...\nއިންޑިއާއިން ހޮންގްކޮންގަށް ދިޔަ ބަޔަކު ޕޮޒިޓިވް\nހޮންކޮންގުންވަނީ މިހާރު އިންޑިއާ ހިމެނޭގޮތަށް ޕާކިސްތާނާއި ޕިލިޕީންސުން އެ ގައުމަށް ކުރަމުން އަންނަ ދަތުރުތައް ހުއްޓާލާފައި\nމިއީ މި މަހުގެ4ވަނަ ދުވަހު އިންޑިއާއިން ހޮންކޮންގަށް ދަތުރުކުރި މީހުން\n20 އޭޕްރިލް 2021 | އަންގާރަ 13:10\nއިންޑިއާއިން ހޮންގްކޮންގަށް ދަތުރުކުރި ބަޔަކު ޕޮޒިޓިވްވެއްޖެ\nއިންޑިއާއިން ހޮންގްކޮންގަށް ދަތުރުކުރި ފްލައިޓަކުން 49 މީހަކު ކޮވިޑަށް ޕޮޒިޓިވްވެއްޖެއެވެ.\nއަލްޖަޒީރާއިން ރިޕޯޓުކޮށްފައިވާ ގޮތުން މި މަހުގެ4ވަނަ ދުވަހު އިންޑިއާއިން ހޮންކޮންގަށް ދަތުރުކުރި ވިސްޓަރާ އެއަރލައިންގެ ފްލައިޓަކުން ދަތުރުކުރި މީހުން ޕްޒިޓްިވްވެފައި މިވަނީ، ހޮންކޮންގގައި ފުރިހަމަކުރަންޖެހޭ3ހަފުތާގެ ކަރަންޓީނުގެ މުއްދަތުގެ ތެރޭގައި ކުރި ޓެސްޓުންނެވެ. މި ދަތުރުވެރިންވަނީ ފުރުމުގެ 72 ގަޑިއިރު ކުރިން ފުރިހަމަކުރަންޖެހޭ ޕީސީއާރް ޓެސްޓް ވެސް ފުރިހަމަކޮށްފައެވެ.\nމި ފްލައިޓަކީ 188 މީހުންގެ ޖާގައިގެ ފްލައިޓެއް ނަމަވެސް ފްލައިޓުން ދަތުރުކުރީ ކިތައް މީހުންކަމެއް ހާމަކޮށްފައެއް ނުވެއެވެ. ހޮންގްކޮންގުން ކޮވިޑް ޖެހިގެން ރިޕޯޓުކުރާ ކޭސްތަކުގެ އަދަދު އަންނަނީ ޖެނުއަރީ މަހުން ފެށިގެން ދަށްވަމުންނެވެ.\nއިންޑިއާއިން ހޮންގކޮންގްއަށް ދަތުރުކުރި ފްލައިޓުން ޕޮޒިޓިވްވި މީހުންގެ ފްލއިޓްގައި ތިބި ގޮތުގެ ޗާޓް\nއިންޑިއާގައި ކޮވިޑް ކޭސްތައް އިންތިހާއަށް ގިނަވެ އެ ގައުމުގެ ބޮޑެތި ސްޓޭޓްތައް ވަނީ ލޮކްޑައުން ކޮށްފައެވެ. ދުވާލެއްގެ މައްޗަށް ރިޕޯޓުކުރާ ކޭސްތަކުގެ އަދަދު ދެލައްކައިން މަތީގައި އުޅޭއިރު، ހޮސްޕިޓަލްތައް ވަނީ ފުރިފައެވެ. އިންޑިއާގެ ސަރުކާރުން ފިޔަވަޅުތައް ވަރުގަދަކުރަމުން އަންނައިރު، ހޯމަދުވަހު ވަނީ އިންޑިއާގެ ވެރިކަންކުރާ ނިއުދިއްލީ7ދުވަހަށް ލޮކްޑައުން ކޮށްފައެވެ.\nއެ އެއަރލައިނުން ބުނީ، ދަތުރަށް ފެށުމުގެ ކުރިން، ކަނޑައަޅާފައިވާ ހުރިހާ ގައިޑްލައިނަކަށް އަމަލުކޮށްފައިވާ ކަމަށެވެ. ހޮންކޮންގުންވަނީ މިހާރު އިންޑިއާ ހިމެނޭގޮތަށް ޕާކިސްތާނާއި ޕިލިޕީންސުން އެ ގައުމަށް ކުރަމުން އަންނަ ދަތުރުތައް ހުއްޓާލާފައެވެ.


Idhikolhu Coalition ge steering Commitee ah kurimathilumah hulhuvaalaifi – Iru\nއަންމަ މަހުގެ 16 ވަނަ ދުވަހު ބޭއްވުމަށް ހަމަޖެހިފައިވާ އިދިކޮޅު ޕްރޮގްރެސިވް ކޮންގްރެސް ކޯލިޝަންގެ ސްޓިއަރިންގ ކޮމިޓީތަކުގެ މެމްބަރުކަމަށް ކުރިމަތިލުމުގެ ފުރުޞަތު ހުޅުވާލައިފިއެވެ.\nއިދިކޮޅު ކޯލިޝަނުން ބުނީ ސްޓިއަރިން ކޮމިޓީތަކުގެ އިންތިހާބު އަންނަ މަހު 16 ވަނަ ދުވަހު ބާއްވަން ނިންމާފައިވާ ކަމަށާއި މި އިންތިހާބުގައި ވާދަކުރަން ބޭނުންވާ ފަރާތްތަކުން މިމަހުގެ 30 ވަނަ ދުވަހުގެ ކުރިން ކުރިމަތިލުމުގެ ފުރުސަތު މިހާރު ހުޅުވާލާފައިވާ ކަމަށެވެ.\nސްޓިއަރިންގ ކޮމިޓީގެ މެމްބަރުކަމަށް ކުރިމަތިލުމަށް އެދޭ ފޯމް ކޮންމެ ރަށެއްގެ ވަގުތީ އިންތިޚާބީ ކޮމިޓީންނާއި، ޕީޕީއެމްގެ ވެބްސައިޓް www.ppm.mv އަދި ޕްރޮގްރެސިވް ކޮންގްރެސް ކޯލިޝަންގެ އޮފީހުންނާއި، ހ. ހުރަފައިން ލިބެން ހުންނާނެއެވެ.\nސްޓިއަރިންގ ކޮމިޓީގެ އިންތިޚާބަށް ކުރިމަތިލެވޭ މަޤާމުތައް:\n* ޢާންމު މެމްބަރުން\n* އަންހެން މެމްބަރު\n* ޒުވާން މެމްބަރު (ޢުމުރުން 35 އަހަރުނުވާ)\nމަގާމްތަކަށް ކުރިމަތިލާ މީހުން ރަށްރަށުގައިނަމަ ފޯމް ހުށަހަޅާނީ ވަގުތީ އިންތިހާބީ ކޮމިޓީއަށެވެ. މާލޭގެ އަވަށްތަކަށް ކުރިމަތިލާ މެމްބަރުންގެތެރޭގައި ހިމެނޭ ހުޅުމާލެ، ވިލިމާލެ، ދަފްތަރުގެ މީހުން ޕްރޮގްރެސިވް ކޮންގްރެސް ކޯލިޝަންގެ އޮފީހަށް ފޯމް ހުށައެޅުމަށް އެކޯލިޝަނުން ވަނީ އެދިފަ އެވެ.


SunOnline: France league ge molhu kulhuntheriyaah Mbappe\nފްރެންޗު ލީގުގެ މޮޅު ކުޅުންތެރިޔަކަށް އެމްބާއްޕޭ\nޢަބްދުﷲ އައިމަން 20 May 2019, 11:13\nޕީއެސްޖީގެ ޒުވާން ފޯވާޑް ކިލިއަން އެމްބާޕޭ --- ފޮޓޯ/ ސަޗާ ޕިސަނީ\nނިމެމުން މިދާ ސީޒަނުގައި ފްރެންޗެ ލީގުގެ އެންމެ މޮޅު ކުޅުންތެރިޔާގެ މަގާމާއި އެންމެ މޮޅު ޒުވާން ކުޅުންތެރިޔާގެ މަގާމު ވެސް ޕީއެސްޖީގެ ފޯވާޑް ކިލިއަން އެމްބާއްޕޭ ހޯދައިފި އެވެ.\nޕީއެސްޖީއާ އެކު ޖެހި ޖެހިގެން ދެ ވަނަ އަހަރު ލީގު ހޯދުމަށް ފަހު ސްޕެއިންގެ ރެއާލް މެޑްރިޑަށް ދާން އުޅޭ ކަމުގެ އަޑު ފެތުރިފައިވާ އެމްބާޕޭއަށް ރޭ ވަނީ އޭނައަށް ލިބުނު ޝަރަފު ވެރި މަގާމަށް ޓޮރޮފީ ހަވާލު ކޮށްފަ އެވެ. އޭނާ މި ސީޒަނުގައި ވަނީ ޕީއެސްޖީއާ އެކު ތަފާތު މޮޅު ކުޅުމެއް ދައްކައިފަ އެވެ.\nލީގުގައި ބާކީ އެއް މެޗު ކުޅެން އޮތް އިރު އެމްބާއްޕޭ ވަނީ މިހާތަނަށް 32 ގޯލު ޖަހައިފަ އެވެ. ޔޫރަޕުގެ ގަދަ ފަސް ލީގުގައި ވެސް އޭނާއަށް ވުރެން ގިނަ ގޯލު ޖަހާފައިވާނީ ބާސެލޯނާގެ ފޯވާޑް ލިއޮނެލް މެސީ އެކަންޔެވެ. ނަމަވެސް ކުރިއަށް އޮތް މެޗުގައި ގިނަ ގޯލުތަކެއް ޖަހައި ޔޫރަޕުގެ ރަން ބޫޓު ހޯދުމުގެ ފުރުސަތު އެމްބާއްޕޭއަށް އެބަ އޮތެވެ.\n"މިއީ އަހަރެންނަށް ނުލިބި އޮތް ޓްރޮފީ އަކީ،" މޮޅު ކުޅުންތެރިޔާގެ ޓްރޮފީ ހަވާލު ކުރުމަށް ބޭއްވި ރަސްމިއްޔާތުގައި ވާހަކަ ދައްކަމުން އެމްބާޕޭ ބުންޏެވެ.\n"މިއީ އަހަރެންގެ ހަޔާތުގައި ވަރަށް މުހިއްމު ވަގުތު ކޮޅެއް. ޕީއެސްޖީގައި ފުރަތަމަ އަހަރު މަސައްކަތް ކުރީ ޓީމަށް ހޭނެން. މި އަހަރު ބޮޑަށް ކުޅޭ ޕޮސިޝަން ބަދަލު ކޮށްގެން ކުޅެން މި މަސައްކަތް ކުރީ،"\nއެމްބާޕޭ ބުނީ މި ސީޒަނަކީ އެންމެ ބޭނުންވި ގޮތައް ދިޔަ ސީޒަނެއް ނޫން ކަމަށެވެ. ޗެމްޕިއަންސް ލީގުގައި ލިބުނު ނާކާމިޔާބީ އާއި ލީގުގައި ވެސް މެޗުތަކަކުން ބަލިވުމުން ޓީމުގެ ސަޕޯޓަރުން ކިބައިން މާފަށް އެދޭ ކަމަށް ވެސް އޭނާ ބުންޏެވެ.\n"މިވަގުތު އަހަރެން ބޭނުން ވަނީ ޒިންމާދާރު މީހަކަށް ވާން. އެއީ ޕީއެސްޖީގައި ވިޔަސް އަދި އެހެން ތާކު ވިޔަސް."\nވޭތުވެ ދިޔަ އަހަރުގެ ވޯލްޑް ކަޕު ފްރާންސުން އުފުލާލި އިރު މޮޅު ކުޅުމެއް ދެއްކި އެމްބާޕޭ ހޯދުމަށް ޔޫރަޕުގެ ގިނަ ކުލަބުތަކަކުން މަސައްކަތް ކުރަމުން ދިޔަ ނަަމަވެސް ދާދި ފަހަކުން ޕީއެސްޖީގައި މަޑު ކުރާނެ ކަމަށް އޭނާ ވަނީ ބުނެފަ އެވެ.\n"ފްރެންޗް ލީގު ކެންސަލް ކުރަން ނިންމީ މާ އަވަހަށް"\nފްރެންޗް ލީގު ވެސް ކެންސަލް ކޮށްފި


Umurun dhuvasvaa varakah kaanvee nuts | Mihaaru\nއުމުރުން ދުވަސްވާ ވަރަކަށް ކާންވީ ނަޓްސް\n22 ޖެނުއަރީ 2021 - 10:33\nއުމުރުން ދުވަސްވުމުން ހަނދާން ނެތޭ ބަލި ނުވަތަ ޑިމެންޝިއާ ޖެހުމާ ދުރުކޮށްދޭ އެކައްޗަކީ އެކި ބާވަތުގެ ނަޓްސް ކަމަށް ދިރާސާއެއްގައި ބުނެފި އެވެ.\nއޭޖް އެންޑް އޭޖިން ޖާނަލްގައި ޝާއިއުކޮށްފައިވާ ސިންގަޕޫރްގެ ނެޝަނަލް ޔުނިވަސިޓީގެ ދިރާސާގައި ބުނެފައިވާ ގޮތުގައި އުމުރުން 40 އިން މަތިވާ ފަހުން ނަޓްސް ކެއުން އިތުރުކޮށްފި ނަމަ، ހަނދާން ނެތޭ ބައްޔާ ދެކޮޅަށް މަސައްކަތްކުރެ އެވެ. މި ދިރާސާ ހަދާފައި ވަނީ 17،000 މީހެއްގެ ސިއްހީ ހާލަތު 1993-2016 އާ ހަމައަށް ވަޒަންކޮށްގެންނެވެ.\nއެ ދިރާސާގައި ބައިވެރިކުރި 40 އަހަރުން މަތީގެ މީހުންގެ ކެއުމުގެ ވައްޓަފާޅި ގެންގުޅޭ ގޮތާއި އެ މީހުންގެ ޑައިޓްގައި ނަޓްސްގެ ބާވަތްތައް ބޭނުންކުރާ މިންވަރާއި އޭގެ ސަބަބުން ސިއްހަތަށް އައި ކުރިއެރުންތަކަކީ ކޮބައިތޯ ބަލާފައިވެ އެވެ. އެގޮތުން ފާހަގަކުރެވުނު އެއް ކަމަކީ ދިރާސާގައި ބޭނުންކުރި މީހުންގެ އުމުރުން 40-60 އާ ދެމެދު މީހުން ނަޓްސްގެ ބާވަތްތައް ކޭ މިންވަރު އިތުރު ނަމަ ހަނދާން ނެތޭ ބަލީގެ މައްސަލަ ކުރިމަތިވާލެއް ކުޑަކަމެވެ.\nދިރާސާގައި ބުނީ 40 އަހަރުން މަތީގެ މީހުން ހަފުތާއަކު މަދުވެގެން ދެ ދުވަހު ނުވަތަ އެއަށް ވުރެ ގިނަ ދުވަހު ނަޓްސްކާ ނަމަ، ހަނދާން ނެތޭ ބަލި ކުރިމަތިވުމުގެ ފުރުސަތު ފަސްގުނަ އެ ނޫން މީހުންނާ އަޅާބަލާ އިރު ކުޑަކޮށްދޭ ކަމަށެވެ.\nއެހެންވެ ނަޓްސްކާ މީހުންގެ އުމުރުން 60، 70 އަދި 80 އަހަރު މަތިވާ އިރު ވެސް ހަނދާން ނެތޭ މައްސަލަ ކުޑަކޮށްދޭ ކަމަށް ފާހަގަކުރެވިފައިވެ އެވެ. ދިރާސާގައި ވަނީ އެންމެ މަދުވެގެން ހަފުތާ އަކު އެއް ދުވަހު ވިޔަސް ނަޓްސްގެ ބާވަތްތައް ކާން އިރުޝާދު ވެސް ދީފަ އެވެ. އަދި އޭގެ ސަބަބުން ހަނދާން ބަލިވާ މައްސަލަ 19 ޕަސަންޓަށް ދަށްކޮށްދޭ ކަމަށް ވެސް ދިރާސާގައި ބުންޏެވެ. ޖުމްލަކޮށް ބަލާ އިރު ނަޓްސް ނުކާ މީހުންނާއި އެ ކާ މީހުންނަށް ހުރި ފަރަގަށް ބަލާ އިރު، ނަޓްސް ކާ މީހުންނަ ހަނދާން ނެތޭ ބަލިން ރައްކާތެރިކޮށް ދިނުމުގެ ފުރުސަތު 60 ޕަސެންޓަށް ބޮޑެވެ.\nމީގެ ކުރިން ވެސް ހަދާފައިވާ އެތައް ދިރާސާތަކުން ނަޓްސް އާއި ހަނދާން ގަދަވުމާ ގުޅުން ބޮޑުކަން ހާމަވެފައިވެ އެވެ. އެހެންގެ އުމުރުން ދުވަސްވީ މީހުންގެ އިތުރުން ކުޑަކުދިންނަށް ވެސް ނަޓްސް ކާން ދިނުމަކީ ސިއްހީ ތަޖުރިބާކާރުން ވަރަށް އާންމުކޮށް ދެއްވާ އިރުޝާދެކެވެ.\nވަކިން ހާއްސަކޮށް އުމުރުން ދުވަސްވީ މީހުން ނަޓްސް ކާން އަބަދު ވެސް އިރުޝާދު ދެވެ އެވެ.\nއިނގިރޭސިވިލާތުގެ އަލްޒެއިމާ ރިސާޗުން އިރުޝާދުދޭ ގޮތުގައި ހަނދާން ބަލިވާ މައްސަލައިން ރައްކާތެރިކަން ހޯދަން އިސްކަންދޭން ޖެހޭ މުހިއްމު ކަންތައްތަކެއް ވެސް އެބަހުއްޓެވެ. އޭގެ ތެރޭގައި ދުންފަތުގެ އިސްތިއުމާލުނުކުރުމާއި ގަވައިދުން ކަސްރަތުކުރުމާއި ލޭގެ ޕްރެޝަރާއި ކޮލެސްޓްރޯލް ލެވެލް ކޮންޓްރޯލްކުރުމާއި ހަށިގަނޑާއި އުމުރާ ގުޅޭ ގޮތަށް ބަރުދަން ބެހެއްޓުމާއި ބެލެންސް ޑައިޓެއް ގެންގުޅުމުގެ އިތުރުން މަސްތުވާތަކެއްޗާ ދުރުވުން ހިމެނެ އެވެ.\nސިއްހަތު ސިންގަޕޫރު ދިރާސާ ދުޅަހެޔޮ ދިރިއުޅުން ފައިދާހުރި ކާނާ


Saudi in Genai Badhalthakaai Gulhigen Umra Dhathuruge Baeh Fee Thah Bodu Koffi - Vaguthu\n3 މަސް ކުރިން ( އޮކްޓޯބަރ 28, 2019 )\nއުމްރާއަށް ގެންދިއުމުގެ ގަވާއިދަށް ސައުދީ ސަރުކާރުން ގެނައި ބަދަލުތަކަކާއި ގުޅިގެން، ރާއްޖެއިން އުމްރާގެ އަޅުކަން ފުރިހަމަ ކުރުމަށްޓަކައި ދާ މީހުންގެ އަތުން ނަގާ ފީ ވެސް ބޮޑު ކޮށްފިއެވެ.\nސައުދީ ސަރުކާރުން މީގެ ކުރިން އުމްރާއަށް ދާ މީހުންގެ އަތުން ނަގަމުން އައި 2000 ރިޔާލް މިހާރު ވަނީ މިދިޔަ މަހު އަމަލުކުރަން ފެށި އާ ގަވާއިދާއި އެކު އުވާލާފައެވެ. މީގެ ބަދަލުގައި ހެލްތް އިންޝުއަރެންސް ހިމެނޭ ގޮތަށް އެހެން ފީތަކެއް ނެގުމަށް ވަނީ ކަނޑައަޅާފައެވެ. އަދި ސައުދީ ސަރުކާރުން ނަގާ ޓެކްސްވެސް ވަސް ވަނީ އިތުރުކޮށްފައެވެ.\nއުމްރާގެ ވިސާ ޖަހައިދެމުން އަންނަ ސީޕްރިއާއިން، އުމްރާ ގްރޫޕްތަކަށް އަންގާފައިވަނީ ސައުދީން ގެނައި މި ބަދަލުތަކާއި ގުޅިގެން މިފަހަރުގެ އުމްރާގެ ވިސާގެ ފީ ވެސް ކުރީ އަހަރުތަކާށް ވުރެ ބޮޑުވެފައިވާ ކަމަށެވެ.\nވިސާ އާއި ޓެކްސް އަދި އެހެނިހެން ފީގެ ގޮތުގައި މީގެ ކުރިން ރާއްޖެ އިން އުމްރާ އަށް ދާ މީހެއްގެ އަތުން ނަގަމުން އައީ ގާތްގަނޑަކަށް 100 ޑޮލަރެވެ. ސައުދީ ސަރުކާރުން އަލަށް ގެނައި ބަދަލާ ގުޅިގެން މިހާރު ވިސާ އަދި ދަތުރުފަތުރާއި ޓެކްސް ފީގެ ގޮތުގައި ނަގާ އަދަދު 250-300 ޑޮލަރަށް ބޮޑުވާނެ ކަމަށް ބައެއް ގްރޫޕްތަކުން ވަނީ ލަފާކޮށްފައެވެ.\nރާއްޖޭގައި އުމްރާއަށް މީހުން ގެންދަން 25 ކުންފުންޏަށް މިއަހަރު ހުއްދަ ދީފައިވާއިރު އެކި ގްރޫޕްތަކުން މީހުން އުމްރާއަށް ގެންދަން ނަގަނީ އެކި އަގުތަކެވެ. އެގޮތުން ހިމެނެނީ 25000 ރުފިޔާއާއި 39000 ރުފިޔާގެ ދެމެދުގެ އަގުތަކެވެ.\nސައުދީ ރަސްކަމަކީ އަމިއްލަ އަންބޮނޑި ބޮޑުކުރަން އުޅޭ ބައެއް މުޅި އިސްލާމީ އުއްމަތް މިދެކޭ ދަތި އުނދަގޫ ދުވަސްތަކުގެ ޙަޤީޤީ ޒިންމާ ނަގަންޖެހޭނީ އާލު ސޫދުގެ ދަރިކޮޅު !\nއޮކްޓޯބަރ 28, 2019 18:06\nކީތަވީ މިއައްވުރެ އަގު ކުދޑަކޮއްލަ ދިނިއްޔާ ދޯ އޭރުއް އަހަރެމެންދިވެހިއްނައް ހާދަ ފުރުސަތު ބޮޑުވެގެން ދާނެދޯ މިއީއަޅުކަމެއް މިކަމަށްތިބޭފުޅުންތައްކޮޅެއްބޮޑައް ވިސްނާ\nނޮވެމްބަރު 12, 2019 22:07\nޙައްޖަށް މީހުންގެންދާ ގިނަ ގުރޫޕުތަކަކީވެސް ވަރަށް މަކަރުވެރި ބައެކެވެ.ބައެއް ގުރޫޕުތަކުން ޢުމުރާއަށް މީހުން ގެންދިއުމަށް ފަހު އެކިނަންނަމުގައި ޢުމުރާވެރިންގެ އަތުން ފައިސާނަގައެވެ.މިގޮތުން ޠާއިފަށް ދިއުމަށް 50 ޑޮލަރ،އާސަރީ ތަންތަން ބަލަން ދިއުމަށް 50 ޑޮލަރ ނެގުމުގެ އިތުރަށް އެމީހަކަށް ޕުލައިޓުން ހިލޭ ލިބޭ ކިލޯއިން ބޮޑުމައެއް ނަގާކަން ފާހަގަކުރެވެއެވެ.މިސާލަކަށް ސައުދީ ފުލައިޓުން 45 ކިލޯ ލިބޭއިރު މައްކާއިން އަންނަ އިރު ޢުމުރާ ވެރިއަކަށް ދެނީ 23 ކަން ފާހަގަކުރެވެއެވެ.މިފަހަރު 2000 ރިޔާލުގެ އަދަދަށް ނަގާފައިސާގެ ބަދަލުގައި ކޮންމެވެސް ގޮތަކަށް އެ އަދަދަށް ފައިސާ ނަގާނެއެވެ.\nޑިސެމްބަރު 4, 2019 21:06\nސައުދީ އަރަބިއްޔާ އަހަރަކު ހާދަ ބައިވަރު ފައިސާއެއް ވަންނާނެ އޭ މަގޭ ހިތައް އަރާ. މިހުރިހާ ފައިސާއެއް ރައްކާކުރަނީ ކިހިނެއްތަ؟.ކީއްތަވާނީ އަހަރަމެން މި ދަތި ހާލުގައި އުޅޭ އިރު އެއިން ފައިސާ ފޮއްޗެއް އަހަރަމެންނައް ހަރަދުކުރިއްޔާ.


Indiage aanmu inthihaabu: Urmila, Prakash, Shatrughan adhi ambikanbalun Poonam ah gondi kaamiyaabeh nuvi - One Online\nއިންޑިއާގެ އާންމު އިންތިހާބު: އުރްމީލާ، ޕްރަކާޝް، ޝަތްރުގަން ސިންހާ އަދި އަނބިކަބަލުން ޕޫނަމްއަށް ނާކާމިޔާބީ\nއިންޑިއާގެ އާންމު އިންތިހާބުގެ ވޯޓު މިއަދު ގުނަމުން އަންނަ އިރު، މަޖިލީހުގެ ތިރިގެއަށް ވާދަކުރި ބޮލީވުޑް ތަރިންގެ ތެރެއިން އުރްމީލާ މަޓޮންޑްކަރު، ޕްރަކާޝް ރާޖް އަދި ޕޫނަމް ސިންހާ އަށް ގޮނޑި ނާކާމިޔާބު ވާކަން ކަށަވަރުވެއްޖެއެވެ.\nޕްރަކާޝް ރާޖް ލޮކް ސަބާގެ އިންތިހާބުގައި ވާދަކުރީ ބެންގަލޯ ސެންޓްރަލުގެ ގޮނޑިއަށް އިންޑިޕެންޑެންޓް ކެންޑިޑޭޓެއްގެ ގޮތުގައެވެ. ވަގުތީ ނަތީޖާއިން ޕްރަކާޝްއަށް އެ ދާއިރާއިން ލިބިފައިވަނީ 12،517 ވޯޓެވެ. ބެންގަލޯރ ސެންޓްރަލް ގެ ގޮނޑީ ކާމިޔާބު ކުރީ އިންޑިއަން ނެޝަނަލް ކޮންގްރެސް ގެ ރިޒްވާން އަރްޝަދު އެވެ. އޭނާއަށް ވަނީ 271،875 ވޯޓު ލިބިފައެވެ. ދެވަނަ އަށް އެންމެ ގިނަ ވޯޓު ލިބިފައިވަނީ ބީޖޭޕީގެ ޕީސީ މޯހަންއެވެ. އޭނާ އަށް ވަނީ 251349 ވޯޓު ލިބިފައިވެ އެވެ. ޕްރަކާޝްއަށް އިންތިހާބު ކާމިޔާބު ނުވުމުން އޭނާވަނީ އެކަމާ ހިތްހަމަ ނުޖެހިގެން ޓުވީޓުކޮށްފައެވެ.\nމަގްބޫލު ލެޖެންޑަރީ ބަތަލު، ޝަތްރުގާން ސިންހާ އަށް ވެސް މިފަަހަރުގެ އިންތިހާބުގައި ވަނީ ބޮޑު ނާމާކިޔާބީއެއް ކުރިމަތިވެފައެވެ. މީގެ އިތުރުން އޭނާގެ އަނބިކަބަލުން ބަތަލާ ޕޫނަމް ސިންހާ އަށް ވެސް ގޮނޑި ކާމިޔާބު ވާގޮތެއް ނުވިއެވެ.\nޝަތްރުގާން ސިންހާ ވާދަކުރީ ކޮންގްްރެސް ޕާޓީގެ ޓިކެޓުގައި ޕަޓްނާ ސާހިބް އަށެވެ. އޭނާ އަށް ލިބިފައިވަނީ 68085 ވޯޓެވެ. އެގޮނޑި ކާމިޔާބު ކުރީ ބީޖޭޕީގެ ފަރާތުން ވާދަކުރި ރަވީ ޝަންކަރު ޕްރަސާދް އެވެ. އޭނާއަށް ވަނީ 147850 ވޯޓު ލިބިފައެވެ.\nޕޫނަމް ސިންހާ ވާދަކުރީ ލަކްނޫ ގޮނޑިއަށެވެ. އޭނާވެސް ވަނީ ބީޖޭޕީ ކެންޑިޑޭޓް ރަޖްނާތް ސިންގާ ވާދަކޮށް ބަލިވެފަ އެވެ.\nމުމްބާއީނޯތް އަށް ވާދަކޮށް މަގުބޫލު ބަތަލާ އުރްމިލާ މަޓޮންޑްކަރު އަށް ވެސް ވަނީ ގޮނޑި ނާކާމިޔާބު ވެފައެވެ. އޭނާ އަށް ލިބިފައިވަނީ 39977 ވޯޓެވެ. ގޮނޑި ކާމިޔާބު ކުރީ ބީޖޭޕީގެ ފަރާތުން ވާދަކުރި ގޯޕަލް ޝެޓީއެވެ. އޭނާ އަށް ވަނީ 130366 ވޯޓު ލިބިފައެވެ.\nއުރްމީލާ ވަނީ އިންތިހާބާ ބެހޭ ޝަކުވާއެއް އިލެކްޝަން ކޮމިޝަނަށް ހުށަހަޅާފައެވެ. އޭނާ ކުރި ޓުވީޓުގައި ބުނީ ސޮއި ކޮށްފައިވާ ފޯމުތަކާއި މެޝިނުގެ ނަންބަރުތައް ދިމާނުވާތީ އިލެކްޝަން ކޮމިޝަނަށް މައްސަލަ ހުށަހެޅީކަމަށެވެ.\nބޮލީވުޑްގެ މަޝްހޫރު އެކްޓަރު ސަނީ ޑެއޯލް ވަނީ މިފަހަރު އަލަށް ގާނޫނު ހަދާ މަޖިލީހުގެ ގޮނޑިއެއް ކާމިޔާބުކޮށްފަ އެވެ. ސަނީގެ ދޮން މަންމަ ހެމާ މާލިނީ ވަނީ އޭނާގެ ގޮނޑި ދިފާއުކޮށްފަ އެވެ.\nގުޅޭ ޓެގު އިންޑިއާ ސިޔާސީ\nމޯލްޑިވިއަނުން ހަނިމާދޫން ކޮޗިންއަށް ކުރާ ދަތުރުތައް އަންނަ މަހު 28ގައި ފަށަނީ\nމޯލްޑިވިއަންގެ އޮފީހެއް ޓްރެވެންޑްރަމްގައި ހުޅުވައިފި\nކެންސަރަށް ދޭ ފަރުވާގެ ފެންވަރު ރަނގަޅުކުރުމަށް އިންޑިއާއާ އެކު އެއްބަސްވުމެއްގައި ސޮއިކޮށްފި\nބަންގްލަދޭޝް އާއި ސްރީލަންކާގެ އެމްބަސީ އެޅުމަށް ހުޅުމާލެއިން ބިން ހަމަޖައްސައިފި


Covid-19 Aai Gulhun Huri Kudakudhinna Jehey Bayyeh Raajein Fennije - Vaguthu\nކޮވިޑް-19 އާއި ގުޅުން ހުރި ކުޑަކުދިންނަށް ޖެހޭ ބައްޔެއް ރާއްޖެއިން ފެނިއްޖެ\nކޮވިޑް-19 އާއި ގުޅުން ހުރި، ކުޑަކުދިންނަށް ޖެހޭ ބައްޔެއް ކަމަށްވާ މަލްޓިސިސްޓަމް އިންފްލެމޭޓަރީ ސިންޑްރޯމް އިން ޗިލްޑްރެން (އެމްއައިއެސް-ސީ) ރާއްޖެއިން ފެނިއްޖެއްޖެއެވެ.\nއެކަން ހާމަކުރައްވާ އައިޖީއެމްއެޗްގެ ކުޑަކުދިންގެ ޑޮކްޓަރު އަހްމަދު ފައިސަލް ކުރެއްވި ޓްވީޓެއްގައި ވިދާޅުވީ، އެ ބަލި ފެނުނީ ރާއްޖޭގައި ދިރިއުޅޭ އިންޑިއާގެ އެއް އަހަރުގެ ކުއްޖެއްގެ ގައިން ކަމަށެވެ. އަދި އެ ބަލީގެ ސަބަބުން އެ ކުއްޖާގެ ހިތުގެ ލޭނާރުތަކަށް އަސަރު ކޮށްފައި ހުރި ކަމަށް ޑރ. ފައިސަލް ވިދާޅުވިއެވެ.\n??އިންވެސް 1 އަހަރުގެ ?ކަށް MIS-C ޖެހުނު\nއެކަމަކު ?? ކުއްޖެއް\nޢަލާމާތް ތަކަށް ފެނުނީ 18 ދުވަހު ހުން އައުމާ، ވަރުބަލިވެުން، ތުންފަތާ، ދުލާ ލޯ ރަތްވެ، ބިހި ނަގުން\nކޮވިޑު ޓެސްޓު ނައްސި\nހިތާއި ހިތުގެ ލޭނާރުތަކަށް އަސަރު ކޮށްފައިހުރި\nމިހާރު ހުންމަޑުވެ ރަނގަޅުވެއްޖެ، الحمد لله\n— Ahmed Faisal (@Faisalnaifaru) June 18, 2020\nފައިސަލް ވިދާޅުވީ، އެއީ ކޮވިޑް-19 އާ ގުޅުން ހުރި ބައްޔެއް ކަމަށާއި، އެ ކުއްޖާ ކޮވިޑް-19 އަށް ޓެސްޓް ކުރި އިތު ނަތީޖާ ނައްސި ކަމަށެވެ.\nފާއިތުވި 18 ދުވަހުގެ މުއްދަތެއްގެ ތެރޭގައި މި ބަލީގެ އަލާމަތްތައް އެކުއްޖާގެ ކިބައިން ފެނިފައިވާ ކަމަށާއި، އެ ބަލީގެ އަލާމާތްތަކުގެ ތެރޭގައި ހުން އައުމާއި، ތުންފަތާއި ދުލާއި ލޯ ރަތްވުމާއި އަދި ވަރުބަލިވުމާއި، ބިހި ނެގުން ހިމެނޭ ކަމަށް ޑރ. ފައިސަލް ވިދާޅުވިއެވެ.\nމިހާރު އެ ކުއްޖާގެ ހާލު ރަނގަޅުކަމަށް ވެސް އޭނާ ވިދާޅުވިއެވެ. މިބަލި ބައެއް ގައުމުތަކުން ފެންނަމުން ދަނީ ކޮވިޑް-19 އާ ގުޅިގެން ކަމަށް ވާއިރު މިބަލި ޖެހިއްޖެ ނަމަ ކޮވިޑް-19 ޖެހުމުން ފެންނަ ފަދަ އަލާމާތްތައް ފެނެއެވެ. މި ބަލި ހުޅަނގުގެ ބައެއް ގައުމުތަކުން ވެސް ފެނިފައިވެއެވެ.\nމިއީ ރާއްޖެއިން މިބަލި މިގޮތަށް ފެނުނު ފުރަތަމަ ފަހަރުކަމަށް ވާއިރު، އިތުރު މީހަކަށް ރާއްޖެއިން މި ބަލި ޖެހުނުކަން އެނގޭކަށް ނެތެވެ. މި ބަލީގެ ސަބަބުން ބަލި ޖެހޭ ކުއްޖާގެ ދިފާއީ ނިޒާމް ވަރަށް ބޮޑަށް ބަލިކަށިކޮށްލައެވެ.\nޖޫން 18, 2020 20:29\nސަރުކާރުގެ ހެލްތު މިނިސްޓްރީ އިން ނުވަތަ ހެލްތު ޕޮރޮޓެކްޝަން އޭޖެންސީ އިން އެކަން ނާންގަނީސް ރޯނު އެދުރު ނުވެ ބަލަ މީނާ ހިތުން މީ ޑަބިލިއު އެޗް އޯރެޕަރެޒެންޑެޓިވް އޮފް މޯލްޑިވުސް.\nޖޫން 18, 2020 22:42\nބަލައޭ މިހިރަ މީހާ އެއީ ޑޮކްޓަރެކޭ ތިމީހާ އަށް ވުރެ ރަނގަޅަށް އޭނައަށް އިނގޭނެ ދޯ ـ ހެލްތު މިނިސްޓަރުގެ ވާހަކަ ނުދެއްކިއްޔާ ރަނގަޅުވާނީ އޭނަގެ ނާގާބިލުކަން ދިވެހިންނަށް މިހާރު ވަނީ ވަރަށް ރަނގަޅަށް ދަސްވެފަ އަމިއްލައަށް މޮޔަނުގޮވާ މަޑުން ހުރެލާ\nޖޫން 19, 2020 07:11\nއެއީ ދަންނަ ނުދަންނަ ރޯނު އެދުރު.\nޖޫން 18, 2020 22:56\nމައިމޫނާ އަބޫބަކުރު ގެ މަޤާމު މީނަައަށް ދީބަލަ ނުވަތަ އާމީން ގެ މަޤާމު ނަމަަވެސް\nޖޫން 20, 2020 07:31\nކުއްޖާ ކޮވިޑަށް ނަަައްސި. އެކަމު ކޮވިޑާ ގުޅުން ހުރި ބައްޔެއް! ކޮވިޑް ޖެހިގެން މިގޭ އޭސީވެސް ހަލާކުވެއްޖެ! ކިހާ ބޮޑުވެއްޖެ ކަމެއްމީ.